ދިވެހި ::هود - ހޫދު\n﴿١﴾ الر ۚ كِتَابٌ أُحْكِمَتْ آيَاتُهُ ثُمَّ فُصِّلَتْ مِن لَّدُنْ حَكِيمٍ خَبِيرٍ ا ل ر (މި އަކުރުތަކުގެ مراد ދެނެވޮޑިގެންވަނީ اللَّه އެވެ.) (މިއީ) ފޮތެކެވެ. އެ ފޮތުގެ آية ތައްވަނީ، އޮޅުމެއްނެތި މާނަ ސާފުކޮށް އެނގޭގޮތުގައި ފުރިހަމަ نظام އަކުން تنظيم ކުރައްވާފައެވެ. އަދި އެ (ފޮތުގައިވާ ހުރިހާ ތަކެއްޗެއް) ވަނީ تفصيل ކޮށް ބަޔާންކުރައްވާފައެވެ. (އެއީ) މޮޅަށް ދެނެވޮޑިގެންވާ، حكيم ވަންތަ ރަސްކަލާނގެ حضرة ންނެވެ.\n﴿٢﴾ أَلَّا تَعْبُدُوا إِلَّا اللَّهَ ۚ إِنَّنِي لَكُم مِّنْهُ نَذِيرٌ وَبَشِيرٌ (އެއީ) ތިޔަބައިމީހުން اللَّه އަށް މެނުވީ، އަޅުކަން ނުކުރުމަށެވެ. ހަމަކަށަވަރުން، ތިމަންކަލޭގެފާނީ، އެކަލާނގެ حضرة ން ތިޔަބައިމީހުންގެ ގާތަށް ފޮނުއްވެވި، ބިރުވެރިކަމުގެ خبر ދެއްވާ، އަދި އުފާވެރިކަމުގެ خبر ދެއްވާ رسول އަކީމެވެ.\n﴿٣﴾ وَأَنِ اسْتَغْفِرُوا رَبَّكُمْ ثُمَّ تُوبُوا إِلَيْهِ يُمَتِّعْكُم مَّتَاعًا حَسَنًا إِلَىٰ أَجَلٍ مُّسَمًّى وَيُؤْتِ كُلَّ ذِي فَضْلٍ فَضْلَهُ ۖ وَإِن تَوَلَّوْا فَإِنِّي أَخَافُ عَلَيْكُمْ عَذَابَ يَوْمٍ كَبِيرٍ އަދި ތިޔަބައިމީހުންގެ ވެރިރަސްކަލާނގެ حضرة ން ފާފަފުއްސެވުން ތިޔަބައިމީހުން އެދޭށެވެ! އަދި އެކަލާނގެއަށް ތިޔަބައިމީހުން توبة ވާށެވެ! އޭރުން ކަނޑައެޅިގެންވާ أجل ހަމަވެއްޖައުމަށް ދާނދެން، ރަނގަޅު ދިރިއުޅުމެއްގައި އެކަލާނގެ ތިޔަބައިމީހުން ލަހައްޓަވާނެތެވެ. އަދި عمل އިތުރުކުރި ކޮންމެ މީހަކަށް، އެމީހަކު އިތުރުކުރި عمل އެއްގެ ޖަޒާ (قيامة ދުވަހުން) އެކަލާނގެ ދެއްވާނެތެވެ. ތިޔަބައިމީހުން ފުރަގަސްދޭނަމަ، ފަހެ، ހަމަކަށަވަރުން، ބޮޑުވެގެންވާ ދުވަހެއްގެ عذاب އާމެދު، ތިޔަބައިމީހުންގެ މައްޗަށް ތިމަންކަލޭގެފާނު ބިރުފުޅުގަނެތެވެ.\n﴿٤﴾ إِلَى اللَّهِ مَرْجِعُكُمْ ۖ وَهُوَ عَلَىٰ كُلِّ شَيْءٍ قَدِيرٌ ތިޔަބައިމީހުން އެނބުރި ދިއުންވަނީ، اللَّه ގެ حضرة އަށެވެ. އަދި އެކަލާނގެއީ، ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\n﴿٥﴾ أَلَا إِنَّهُمْ يَثْنُونَ صُدُورَهُمْ لِيَسْتَخْفُوا مِنْهُ ۚ أَلَا حِينَ يَسْتَغْشُونَ ثِيَابَهُمْ يَعْلَمُ مَا يُسِرُّونَ وَمَا يُعْلِنُونَ ۚ إِنَّهُ عَلِيمٌ بِذَاتِ الصُّدُورِ ދަންނާށެވެ! ހަމަކަށަވަރުން، އެއުރެން، އެއުރެންގެ މޭތައް އަނެއްފަރާތަށް އަނބުރާލަތެވެ. (އެއީ) އެކަލާނގެއަށް ވަންހަނާވެގަތުމަށެވެ. ދަންނާށެވެ! އެއުރެންގެ ފޭރާމުން އެއުރެން ފޮރުވިގެން ތިބޭއިރުވެސް، އެއުރެން ސިއްރުކުރާ ކަންތަކާއި، ފާޅުކުރާ ކަންތައް، އެކަލާނގެ ދެނެވޮޑިގެންވެތެވެ. ހަމަކަށަވަރުން، އެކަލާނގެއީ، ހިތްތަކުގައިވާހާ ކަމެއް މޮޅަށް ދެނެވޮޑިގެންވާ ރަސްކަލާނގެއެވެ.\n﴿٦﴾ ۞ وَمَا مِن دَابَّةٍ فِي الْأَرْضِ إِلَّا عَلَى اللَّهِ رِزْقُهَا وَيَعْلَمُ مُسْتَقَرَّهَا وَمُسْتَوْدَعَهَا ۚ كُلٌّ فِي كِتَابٍ مُّبِينٍ ބިމުގައި ހިނގާބިނގާ އުޅޭ ދިރޭ އެއްޗެހީގެ ތެރެއިން، އެ އެއްޗަކަށް اللَّه رزق ނުދެއްވާ އެއްވެސް އެއްޗެއް ނުވެތެވެ. އެ ތަކެތި ބިމުގައިއުޅޭ ތަނާއި، މަރުވެގެން ވަޅުލާތަނެއް އެކަލާނގެ ދެނެވޮޑިގެންވެތެވެ. މި ހުރިހާ ކަމެއްވަނީ ބަޔާންވެގެންވާ ފޮތެއްގައި ލިޔުއްވާފައެވެ.\n﴿٧﴾ وَهُوَ الَّذِي خَلَقَ السَّمَاوَاتِ وَالْأَرْضَ فِي سِتَّةِ أَيَّامٍ وَكَانَ عَرْشُهُ عَلَى الْمَاءِ لِيَبْلُوَكُمْ أَيُّكُمْ أَحْسَنُ عَمَلًا ۗ وَلَئِن قُلْتَ إِنَّكُم مَّبْعُوثُونَ مِن بَعْدِ الْمَوْتِ لَيَقُولَنَّ الَّذِينَ كَفَرُوا إِنْ هَٰذَا إِلَّا سِحْرٌ مُّبِينٌ އަދި އެކަލާނގެއީ، ހަ ދުވަހުގެ ތެރޭގައި އުޑުތަކާއި ބިން ހެއްދެވި ރަސްކަލާނގެއެވެ. އެކަލާނގެ عرش (އޭރު) ވަނީ ފެން މަތީގައެވެ. (އެއީ) ތިޔަބައިމީހުންގެ ތެރެއިން، އެންމެ عمل ރަނގަޅީ ކާކުތޯ امتحان ކުރެއްވުމަށެވެ. އަދި މަރުވުމަށްފަހު، ހަމަކަށަވަރުން، ތިޔަބައިމީހުން އަލުން ދިރުއްވައި، محشر އަށް ފޮނުއްވާނެޔޭ ކަލޭގެފާނު ވިދާޅުވެއްޖެނަމަ، ހަމަކަށަވަރުން، كافر ވި މީހުން ބުނާނެތެވެ. މިއީ، ބަޔާންވެގެންވާ ޖާދޫއެއްކަމުގައި މެނުވީ ނުވެތެވެ.\n﴿٨﴾ وَلَئِنْ أَخَّرْنَا عَنْهُمُ الْعَذَابَ إِلَىٰ أُمَّةٍ مَّعْدُودَةٍ لَّيَقُولُنَّ مَا يَحْبِسُهُ ۗ أَلَا يَوْمَ يَأْتِيهِمْ لَيْسَ مَصْرُوفًا عَنْهُمْ وَحَاقَ بِهِم مَّا كَانُوا بِهِ يَسْتَهْزِئُونَ އަދި عدد ކުރައްވާފައިވާ ވަގުތުކޮޅަކަށް، ތިމަންރަސްކަލާނގެ އެއުރެންގެ ކިބައިން عذاب ފަސްކުރައްވައިފިނަމަ، ހަމަކަށަވަރުން، އެއުރެން ބުނާނެތެވެ. އެ عذاب އަޔަނުދީ ބަންދުކުރަނީ، ކޮންއެއްޗެއްހެއްޔެވެ؟ ދަންނާށެވެ! އެއުރެންނަށް عذاب އަންނަ ދުވަހު އެއުރެންގެ ކިބައިން އެ عذاب ދުރުނުކުރައްވާ ހުށްޓެވެ. އަދި އެއުރެން އެއަށް ފުރައްސާރަކޮށް އުޅުނު عذاب، އެއުރެން ވަށައިލާ ހުށްޓެވެ.\n﴿٩﴾ وَلَئِنْ أَذَقْنَا الْإِنسَانَ مِنَّا رَحْمَةً ثُمَّ نَزَعْنَاهَا مِنْهُ إِنَّهُ لَيَئُوسٌ كَفُورٌ އަދި ތިމަންރަސްކަލާނގެ އިންސާނާާއަށް رحمة އެއް ލައްވައި، ދެން އޭނާގެ ކިބައިން ތިމަންރަސްކަލާނގެ އެ رحمة ނިގުޅައިގަންނަވައިފިނަމަ، ހަމަކަށަވަރުން، އޭނާ ވަނީ، ތިމަންރަސްކަލާނގެ رحمة ން އުންމީދުކަނޑައި، نعمة އަށް ދެކޮޅުހަދާ كافر އަކަށެވެ.\n﴿١٠﴾ وَلَئِنْ أَذَقْنَاهُ نَعْمَاءَ بَعْدَ ضَرَّاءَ مَسَّتْهُ لَيَقُولَنَّ ذَهَبَ السَّيِّئَاتُ عَنِّي ۚ إِنَّهُ لَفَرِحٌ فَخُورٌ އަދި، އެ އިންސާނާއަށް ޖެހުނު مصيبة އަކަށްފަހު، ތިމަންރަސްކަލާނގެ އޭނާއަށް نعمة ދެއްވައިފިނަމަ، އޭނާ ބުނާނެކަން ކަށަވަރެވެ. ތިމަންގެ ކިބައިން ހުރިހާ مصيبة އެއް ފިލައި ހިނގައްޖެއެވެ. ހަމަކަށަވަރުން، އޭނާ ވަނީ (އެ ލިބުނު ކަންތަކަށް) އުފާވެ فخر ވެރިވެފައެވެ.\n﴿١١﴾ إِلَّا الَّذِينَ صَبَرُوا وَعَمِلُوا الصَّالِحَاتِ أُولَٰئِكَ لَهُم مَّغْفِرَةٌ وَأَجْرٌ كَبِيرٌ ކެތްތެރިވެ، صالح عمل ތައްކުރި މީހުން މެނުވީއެވެ. އެއުރެންނަށް، ފާފަފުއްސެވުމާއި، ބޮޑުވެގެންވާ ދަރުމަހުށްޓެވެ.\n﴿١٢﴾ فَلَعَلَّكَ تَارِكٌ بَعْضَ مَا يُوحَىٰ إِلَيْكَ وَضَائِقٌ بِهِ صَدْرُكَ أَن يَقُولُوا لَوْلَا أُنزِلَ عَلَيْهِ كَنزٌ أَوْ جَاءَ مَعَهُ مَلَكٌ ۚ إِنَّمَا أَنتَ نَذِيرٌ ۚ وَاللَّهُ عَلَىٰ كُلِّ شَيْءٍ وَكِيلٌ ފަހެ، އެކަލޭގެފާނަށް خزانة އެއް ބާވައިނުލެއްވީ ކީއްވެހޭ، ނުވަތަ އެކަލޭގެފާނުގެ އަރިހުގައި ملائكة އަކު ވަޑައިނުގަތީކީއްވެހޭ، އެއުރެން ބުނެފާނެކަމަށްޓަކައި، ކަލޭގެފާނަށް وحى ކުރައްވާ ތަކެތިން ބައެއް، ކަލޭގެފާނު ދޫކޮށްލައްވައިފާނެ ހެއްޔެވެ؟ (އެބަހީ: ދޫކޮށެއްނުލައްވާނެތެވެ.) އަދި އެ ތަކެތި ކިޔަވައި ވިދާޅުވުމުން، ކަލޭގެފާނުގެ ހިތްޕުޅު ދަތިވެސްވެދާނެތެވެ. ކަލޭގެފާނު ވާކަން ކަށަވަރީ، ބިރުވެރިކަމުގެ خبر ދެއްވާ ބޭކަލަކު ކަމުގައެވެ. އަދި اللَّه އީ، ހުރިހާ ތަކެއްޗެއް ރައްކާތެރިކުރައްވައި، ބަލަހައްޓަވާ ރަސްކަލާނގެއެވެ.\n﴿١٣﴾ أَمْ يَقُولُونَ افْتَرَاهُ ۖ قُلْ فَأْتُوا بِعَشْرِ سُوَرٍ مِّثْلِهِ مُفْتَرَيَاتٍ وَادْعُوا مَنِ اسْتَطَعْتُم مِّن دُونِ اللَّهِ إِن كُنتُمْ صَادِقِينَ ނުވަތަ އެކަލޭގެފާނު އަމިއްލަފުޅަށް ހެއްދެވި آية ތަކެއް ކަމަށް އެއުރެން ބުނަނީ ހެއްޔެވެ؟ ކަލޭގެފާނު ވިދާޅުވާށެވެ! ފަހެ، އަމިއްލައަށް ހަދާފައިވާ އެކަހަލަ ދިހަ سورة ތިޔަބައިމީހުން ގެނެސްބަލާށެވެ! އަދި ތިޔަބައިމީހުން ތެދުވެރިން ކަމުގައިވަނީނަމަ، اللًّه ފިޔަވައި ތިޔަބައިމީހުންނަށް ކުޅަދާނަވީހާ ބަޔަކަށް ނިކަން ގޮވައިގެނެސްބަލާށެވެ!\n﴿١٤﴾ فَإِلَّمْ يَسْتَجِيبُوا لَكُمْ فَاعْلَمُوا أَنَّمَا أُنزِلَ بِعِلْمِ اللَّهِ وَأَن لَّا إِلَٰهَ إِلَّا هُوَ ۖ فَهَلْ أَنتُم مُّسْلِمُونَ ފަހެ، އެއުރެން ތިޔަބައިމީހުންނަށް އިޖާބަ ނުދީފިނަމަ، ފަހެ، ތިޔަބައިމީހުން ދަންނާށެވެ! އެ آية ތައް ބާވައިލައްވާފައިވަނީ، اللَّه ގެ ދެނެވޮޑިގަތުމާ އެކުގައެވެ. އަދި އެކަލާނގެ މެނުވީ، حق ވެގެން އަޅުކަމެއްވެވޭ إله އަކު ނުވެތެވެ. ފަހެ، ތިޔަބައިމީހުން مسلم ން ކަމުގައި ވާނޫހެއްޔެވެ؟\n﴿١٥﴾ مَن كَانَ يُرِيدُ الْحَيَاةَ الدُّنْيَا وَزِينَتَهَا نُوَفِّ إِلَيْهِمْ أَعْمَالَهُمْ فِيهَا وَهُمْ فِيهَا لَا يُبْخَسُونَ ދުނިޔޭގެ ދިރިއުޅުމާއި، އެ ދުނިޔޭގެ ޒީނަތްތެރިކަމަށް އެދޭމީހާ (ދަންނާށެވެ!) އެއުރެންގެ عمل ތައް ތިމަންރަސްކަލާނގެ އެއުރެންނަށް އެތާނގައި ހަމަޔަށް ފުއްދަވައި ދެއްވާހުށީމެވެ. އަދި އެއުރެންނަށް އެތާނގައި އުނި ނުކުރައްވާހުށްޓެވެ.\n﴿١٦﴾ أُولَٰئِكَ الَّذِينَ لَيْسَ لَهُمْ فِي الْآخِرَةِ إِلَّا النَّارُ ۖ وَحَبِطَ مَا صَنَعُوا فِيهَا وَبَاطِلٌ مَّا كَانُوا يَعْمَلُونَ އެއުރެންނީ آخرة ގައި ނަރަކަ ނޫން އެހެންތަނެއް އެއުރެންނަށް ނުވާ މީހުންނެވެ. އަދި އެއުރެންކުޅަ ކަންތައް އެތާނގައި، ބޭކާރުވެގެންވެތެވެ. އަދި އެއުރެން ކޮށްއުޅުނު ކަންތައް باطل ވެގެންވެތެވެ.\n﴿١٧﴾ أَفَمَن كَانَ عَلَىٰ بَيِّنَةٍ مِّن رَّبِّهِ وَيَتْلُوهُ شَاهِدٌ مِّنْهُ وَمِن قَبْلِهِ كِتَابُ مُوسَىٰ إِمَامًا وَرَحْمَةً ۚ أُولَٰئِكَ يُؤْمِنُونَ بِهِ ۚ وَمَن يَكْفُرْ بِهِ مِنَ الْأَحْزَابِ فَالنَّارُ مَوْعِدُهُ ۚ فَلَا تَكُ فِي مِرْيَةٍ مِّنْهُ ۚ إِنَّهُ الْحَقُّ مِن رَّبِّكَ وَلَٰكِنَّ أَكْثَرَ النَّاسِ لَا يُؤْمِنُونَ ފަހެ، އެމީހެއްގެ ވެރިރަސްކަލާނގެ حضرة ން ބަޔާންވެގެންވާ ހެތްކެއްގެ މަތީގައި ހުރި މީހާވެސް ހެއްޔެވެ؟ (އެބަހީ: އެފަދަ މީހާއާއި، އިސްވެދިޔަ آية ގައި بيان ވެގެންވާ މީހުންނާ އެއްގޮތެއްނޫނެވެ.) އަދި އެކަލާނގެ حضرة ން ފޮނުއްވި ހެތްކެއް، އެއާވިދިގެން އާދެތެވެ. އަދި އޭގެކުރިން إمام އެއްގެ ގޮތުގައްޔާއި، رحمة އެއްގެ ގޮތުގައި موسى ގެފާނުގެ ފޮތް އޮތެވެ. އެއުރެން (އެބަހީ: ހެތްކެއްގެ މަތީގައިވާ މީހުން) އެއަށް إيمان ވެތެވެ. އަދި جماعة ތަކުގެ ތެރެއިން އެ ފޮތަށް كافر ވާ މީހާ (ދަންނާށެވެ!) ފަހެ، އެމީހަކަށް وعد ކުރައްވާފައިވާ ތަނަކީ، ނަރަކައެވެ. ފަހެ، ކަލޭގެފާނު އެކަމާމެދު شك އެއްގައި ނުހުންނަވާށެވެ! ހަމަކަށަވަރުން، އެއީ، ކަލޭގެފާނުގެ ވެރިރަސްކަލާނގެ حضرة ން އައި حق ގޮތެވެ. އެހެނެއްކަމަކު، މީސްތަކުންކުރެ ގިނަމީހުން (އެއަކަށް) إيمان އެއް ނުވެތެވެ.\n﴿١٨﴾ وَمَنْ أَظْلَمُ مِمَّنِ افْتَرَىٰ عَلَى اللَّهِ كَذِبًا ۚ أُولَٰئِكَ يُعْرَضُونَ عَلَىٰ رَبِّهِمْ وَيَقُولُ الْأَشْهَادُ هَٰؤُلَاءِ الَّذِينَ كَذَبُوا عَلَىٰ رَبِّهِمْ ۚ أَلَا لَعْنَةُ اللَّهِ عَلَى الظَّالِمِينَ اللَّه އާމެދު ހަދައިގެން ދޮގެއްބުނި މީހަކަށްވުރެ، އަނިޔާވެރިކަން ބޮޑީ ކާކުހެއްޔެވެ؟ އެއުރެންގެ ވެރިރަސްކަލާނގެ حضرة އަށް އެއުރެން ހުށަހެޅޭނެތެވެ. އަދި ހެކިން ބުނާނެތެވެ. އެއުރެންގެ ވެރިރަސްކަލާނގެއާމެދު ދޮގުހަދައިގެން އުޅުނު މީހުންނަކީ މިތިބީއެވެ. ދަންނާށެވެ! އަނިޔާވެރިންގެ މައްޗަށް اللَّه ގެ لعنة ހުށްޓެވެ.\n﴿١٩﴾ الَّذِينَ يَصُدُّونَ عَن سَبِيلِ اللَّهِ وَيَبْغُونَهَا عِوَجًا وَهُم بِالْآخِرَةِ هُمْ كَافِرُونَ އެއުރެންނީ اللَّه ގެ މަގުން (މީސްތަކުން) އެއްކިބާކުރާ މީހުންނެވެ. އަދި އެ މަގު ގުދުމަގަކަށްވުމަށް އެދޭ މީހުންނެވެ. އަދި އެއުރެންނީ آخرة ދުވަހަށް كافر ވެގެން ތިބޭ މީހުންނެވެ.\n﴿٢٠﴾ أُولَٰئِكَ لَمْ يَكُونُوا مُعْجِزِينَ فِي الْأَرْضِ وَمَا كَانَ لَهُم مِّن دُونِ اللَّهِ مِنْ أَوْلِيَاءَ ۘ يُضَاعَفُ لَهُمُ الْعَذَابُ ۚ مَا كَانُوا يَسْتَطِيعُونَ السَّمْعَ وَمَا كَانُوا يُبْصِرُونَ އެއުރެންނީ ބިމުގައި (اللَّه) ނުކުޅައްދައިލެވޭނޭ ބަޔަކު ކަމުގައި ނުވެތެވެ. އަދި اللَّه ފިޔަވައި އެއުރެންނަށް އެހީތެރިވާނޭ ބަޔަކު ނުވެތެވެ. އެއުރެންނަށް عذاب ގިނަގުނަކުރައްވާ ހުށްޓެވެ. (حق ބަސްފުޅު) އެހުމަށް ކުޅަދާނަވެގެންވާ ބަޔަކު ކަމުގައި އެއުރެން ނުވެތެވެ. އަދި (حق މަގު) ފެންނަ ބަޔަކުކަމުގައިވެސް، އެއުރެން ނުމެވޭމެއެވެ.\n﴿٢١﴾ أُولَٰئِكَ الَّذِينَ خَسِرُوا أَنفُسَهُمْ وَضَلَّ عَنْهُم مَّا كَانُوا يَفْتَرُونَ އެއުރެންނީ، އެއުރެންގެ އަމިއްލަ نفس ތައް ގެއްލެނިކުޅަ މީހުންނެވެ. އަދި އެއުރެން ހަދައި އުޅުނު ދޮގުތައް، އެއުރެންގެ ކިބައިން ގެއްލިގެން ހިނގައްޖެއެވެ.\n﴿٢٢﴾ لَا جَرَمَ أَنَّهُمْ فِي الْآخِرَةِ هُمُ الْأَخْسَرُونَ شك އެއްނެތެވެ. آخرة ގައި އެންމެ ބޮޑަށް ގެއްލެނިވެގެންވާ ބަޔަކީ، ހަމަ އެއުރެންނެވެ.\n﴿٢٣﴾ إِنَّ الَّذِينَ آمَنُوا وَعَمِلُوا الصَّالِحَاتِ وَأَخْبَتُوا إِلَىٰ رَبِّهِمْ أُولَٰئِكَ أَصْحَابُ الْجَنَّةِ ۖ هُمْ فِيهَا خَالِدُونَ ހަމަކަށަވަރުން، إيمان ވެ، صالح عمل ތައްކޮށް، އަދި އެއުރެންގެ ވެރިރަސްކަލާނގެ حضرة އަށް މަޑުމޮޅިވީ މީހުންނީ، ސުވަރުގޭގެ أهل ވެރިންނެވެ. އެއުރެން އެތާނގައި ދެމިތިބޭނެތެވެ.\n﴿٢٤﴾ ۞ مَثَلُ الْفَرِيقَيْنِ كَالْأَعْمَىٰ وَالْأَصَمِّ وَالْبَصِيرِ وَالسَّمِيعِ ۚ هَلْ يَسْتَوِيَانِ مَثَلًا ۚ أَفَلَا تَذَكَّرُونَ އެ ދެބައިމީހުންގެ مثال، ކަނުމީހާއާއި، ބީރުމީހާއާއި، ލޮލަށް ފެންނަމީހާއާއި، އިވޭމީހާ ފަދައެވެ. އެ ދެބައިމީހުން مثال ގެ ގޮތުން ހަމަހަމަވެގެން ވޭހެއްޔެވެ؟ ފަހެ، ތިޔަބައިމީހުން ހަނދުމަ ނުކުރަނީހެއްޔެވެ؟\n﴿٢٥﴾ وَلَقَدْ أَرْسَلْنَا نُوحًا إِلَىٰ قَوْمِهِ إِنِّي لَكُمْ نَذِيرٌ مُّبِينٌ ހަމަކަށަވަރުން، نوح ގެފާނު، އެކަލޭގެފާނުގެ قوم ގެމީހުންގެ ގާތަށް ތިމަންރަސްކަލާނގެ ފޮނުއްވީމެވެ. (ވިދާޅުވެ އެންގެވުމަށެވެ.) ހަމަކަށަވަރުން، އަހުރެންނީ، ތިޔަބައިމީހުންގެ ގާތަށް ފޮނުއްވެވި، بيان ވެގެންހުރި إنذار ކުރާ މީހަކީމެވެ.\n﴿٢٦﴾ أَن لَّا تَعْبُدُوا إِلَّا اللَّهَ ۖ إِنِّي أَخَافُ عَلَيْكُمْ عَذَابَ يَوْمٍ أَلِيمٍ اللَّه އަށް މެނުވީ، ތިޔަބައިމީހުން އަޅުކަން ނުކުރާހުށިކަމެވެ! ހަމަކަށަވަރުން ވޭންދެނިވި ދުވަހެއްގެ عذاب އަށް ތިޔަބައިމީހުންނާމެދު ތިމަންކަލޭގެފާނު ބިރުފުޅުގަނެއެވެ.\n﴿٢٧﴾ فَقَالَ الْمَلَأُ الَّذِينَ كَفَرُوا مِن قَوْمِهِ مَا نَرَاكَ إِلَّا بَشَرًا مِّثْلَنَا وَمَا نَرَاكَ اتَّبَعَكَ إِلَّا الَّذِينَ هُمْ أَرَاذِلُنَا بَادِيَ الرَّأْيِ وَمَا نَرَىٰ لَكُمْ عَلَيْنَا مِن فَضْلٍ بَلْ نَظُنُّكُمْ كَاذِبِينَ ފަހެ، އެކަލޭގެފާނުގެ قوم ގެމީހުންކުރެ، كافر ވި ބޮޑުން ބުނެފޫއެވެ. ތިމަންމެންކަހަލަ آدم ގެދަރިޔަކު ކަމުގައި މެނުވީ ތިމަންމެން، ކަލޭގެފާނު ނުދެކެމުއެވެ. އަދި ކަލޭގެފާނަށް تبع ވި މީހުންނަކީ، ތިމަންމެންގެ ތެރެއިން އެންމެ ދެރަ ނިކަމެތިން ކަމުގައި މެނުވީ ތިމަންމެން ނުދެކެމުއެވެ. (އެއުރެން تبع ވީ) މަތިމަތިން ފެންނަ ފެނުމަށެވެ. އަދި ތިމަންމެންގެ މައްޗަށް އެއްވެސް މޮޅުކަމެއް ތިޔަބައިމީހުންނަށް ލިބިގެންވާ ކަމަކަށް ތިމަންމެން ނުދެކެމުއެވެ. އަދި ކިއެއްތަ! ތިމަންމެން ހީކުރަނީ، ތިޔަބައިމީހުންނަކީ ދޮގުހަދާ ބަޔަކުކަމުގައެވެ.\n﴿٢٨﴾ قَالَ يَا قَوْمِ أَرَأَيْتُمْ إِن كُنتُ عَلَىٰ بَيِّنَةٍ مِّن رَّبِّي وَآتَانِي رَحْمَةً مِّنْ عِندِهِ فَعُمِّيَتْ عَلَيْكُمْ أَنُلْزِمُكُمُوهَا وَأَنتُمْ لَهَا كَارِهُونَ އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން ނިކަން ބުނެބަލާށެވެ! އަހުރެންގެ ވެރިރަސްކަލާނގެ حضرة ން އައި ފާޅުވެގެންވާ ތެދުމަގެއްގައި އަހުރެންވީނަމަ، އަދި އެކަލާނގެ حضرة ން އަހުރެންނަށް رحمة އެއް ދެއްވައިފިނަމަ، ދެން އެކަންތައް ތިޔަބައިމީހުންނަށް ވަންހަނާކުރެއްވިހިނދު، ތިޔަބައިމީހުން އެކަމަށް ނުރުހުންވެ ތިއްބައި، އަހުރެމެންނަށް ތިޔަބައިމީހުންގެ މައްޗަށް އެކަން لازم ކުރެވިދާނެ ހެއްޔެވެ؟\n﴿٢٩﴾ وَيَا قَوْمِ لَا أَسْأَلُكُمْ عَلَيْهِ مَالًا ۖ إِنْ أَجْرِيَ إِلَّا عَلَى اللَّهِ ۚ وَمَا أَنَا بِطَارِدِ الَّذِينَ آمَنُوا ۚ إِنَّهُم مُّلَاقُو رَبِّهِمْ وَلَٰكِنِّي أَرَاكُمْ قَوْمًا تَجْهَلُونَ އޭ އަހުރެންގެ قوم ގެމީހުންނޭވެ! އެކަމުގެ މައްޗަށް އެއްވެސް މުދަލެއް ތިޔަބައިމީހުންގެ ކިބަޔަކުން ނޭދެމެވެ. ތިމަންކަލޭގެފާނުގެ އުޖޫރަ، اللَّه ގެ حضرة ން ނޫނީ ނުވެއެވެ. އަދި إيمان ވެއްޖެ މީސްތަކުން ފަހައި ބޭރުކުރާ މީހަކު ކަމުގައި ތިމަންކަލޭގެފާނު ނުވަމެވެ. ހަމަކަށަވަރުން، އެއުރެންނީ، އެއުރެންގެ ވެރިރަސްކަލާނގެއާ ބައްދަލުވާނޭ ބަޔެކެވެ. އެހެނެއްކަމަކު، ތިޔަބައިމީހުންނީ، جاهل ބަޔަކު ކަމުގައި ތިމަންކަލޭގެފާނު ދެކެވަޑައިގަންނަވަމެވެ.\n﴿٣٠﴾ وَيَا قَوْمِ مَن يَنصُرُنِي مِنَ اللَّهِ إِن طَرَدتُّهُمْ ۚ أَفَلَا تَذَكَّرُونَ އޭ އަހުރެންގެ قوم ގެމީހުންނޭވެ! އަހުރެން، އެއުރެން ފަހައި ބޭރުކޮށްފިނަމަ، اللَّه ގެ عذاب ން އަހުރެން ސަލާމަތްކޮށް نصر ދޭނީ ކާކުހެއްޔެވެ؟ ފަހެ، ތިޔަބައިމީހުން ހަނދުމަ ނުކުރަނީހެއްޔެވެ؟\n﴿٣١﴾ وَلَا أَقُولُ لَكُمْ عِندِي خَزَائِنُ اللَّهِ وَلَا أَعْلَمُ الْغَيْبَ وَلَا أَقُولُ إِنِّي مَلَكٌ وَلَا أَقُولُ لِلَّذِينَ تَزْدَرِي أَعْيُنُكُمْ لَن يُؤْتِيَهُمُ اللَّهُ خَيْرًا ۖ اللَّهُ أَعْلَمُ بِمَا فِي أَنفُسِهِمْ ۖ إِنِّي إِذًا لَّمِنَ الظَّالِمِينَ އަދި اللَّه ގެ خزانة ތައް ތިމަންކަލޭގެފާނުގެ އަރިހުގައި ވެއެކޭ ތިޔަބައިމީހުންނަކަށް ވިދާޅެއް ނުވަމެވެ. އަދި ތިމަންކަލޭގެފާނަކަށް غيب އެއްވެސް އެނގިވަޑައެއް ނުގަނެތެވެ. އަދި ތިމަންކަލޭގެފާނީ، ملائكة އެކޭވެސް ވިދާޅެއް ނުވަމެވެ. އަދި ތިޔަބައިމީހުންގެ ލޯތަކުން، ނިކަމެތިކޮށްހިތާ މީހުންނާމެދު، އެއުރެންނަށް، އެއްވެސް ހެވެއް اللَّه ނުދެއްވާނެކަމަކަށްވެސް ތިމަންކަލޭގެފާނު ވިދާޅެއް ނުވަމެވެ. އެއުރެންގެ ހިތްތަކުގައިވާ ކަންތައް، އެންމެމޮޅަށް ދެނެވޮޑިގެންވަނީ، اللَّه އެވެ. (އެފަދަ އެއްޗެއް ތިމަންކަލޭގެފާނު ވިދާޅުވިނަމަ) އެހިނދު ތިމަންކަލޭގެފާނު ވާހުށީ، އަނިޔާވެރިންގެ ތެރެއިންކަން ކަށަވަރެވެ.\n﴿٣٢﴾ قَالُوا يَا نُوحُ قَدْ جَادَلْتَنَا فَأَكْثَرْتَ جِدَالَنَا فَأْتِنَا بِمَا تَعِدُنَا إِن كُنتَ مِنَ الصَّادِقِينَ އެއުރެން ދެންނެވޫއެވެ. އޭ نوح ގެފާނެވެ! ހަމަކަށަވަރުން، ކަލޭގެފާނު ތިމަންމެންނާ ޖަދަލުކުރައްވައިފީމުއެވެ. އަދި ތިމަންމެންނާ ޖަދަލުކުރެއްވުން ގިނަކުރައްވައިފީމުއެވެ. ފަހެ، ކަލޭގެފާނުވަނީ، ތެދުވެރިންގެ ތެރެއިން ކަމުގައިވާނަމަ، ތިމަންމެންނަށް ތިޔަ وعد ކުރައްވާ ކަންތައް ތިމަންމެންނާ ހަމަޔަށް ގެންނަވައި ބައްލަވާށެވެ!\n﴿٣٣﴾ قَالَ إِنَّمَا يَأْتِيكُم بِهِ اللَّهُ إِن شَاءَ وَمَا أَنتُم بِمُعْجِزِينَ އެކަލޭގެފާނު ވިދާޅުވިއެވެ. އެކަލާނގެ އިރާދަކުރައްވައިފިނަމަ، އެކަންތައްތައް ތިޔަބައިމީހުންނާ ހަމަޔަށް ގެންނަވާހުށިކަން ކަށަވަރީ، اللَّه އެވެ. އަދި ތިޔަބައިމީހުންނަކީ، އެކަލާނގެ ނުކުޅައްދައި، ރެކިގެންދާނޭ ބަޔަކު ކަމުގައި ނުވެތެވެ.\n﴿٣٤﴾ وَلَا يَنفَعُكُمْ نُصْحِي إِنْ أَرَدتُّ أَنْ أَنصَحَ لَكُمْ إِن كَانَ اللَّهُ يُرِيدُ أَن يُغْوِيَكُمْ ۚ هُوَ رَبُّكُمْ وَإِلَيْهِ تُرْجَعُونَ ތިޔަބައިމީހުން މަގުފުރެއްދެވުމަށް اللَّه އިރާދަކުރައްވާ ކަމުގައިވީނަމަ، ތިޔަބައިމީހުންނަށް نصيحة ދެއްވަން ތިމަންކަލޭގެފާނު އެދިވަޑައިގަތަސް، ތިމަންކަލޭގެފާނުގެ نصيحة އަކުން ތިޔަބައިމީހުންނަކަށް މަންފާއެއް ނުކުރާނެތެވެ. އެކަލާނގެއީ، ތިޔަބައިމީހުންގެ ވެރިރަސްކަލާނގެއެވެ. އަދި ތިޔަބައިމީހުން رجوع ކުރައްވާހުށީ، އެކަލާނގެ حضرة އަށެވެ.\n﴿٣٥﴾ أَمْ يَقُولُونَ افْتَرَاهُ ۖ قُلْ إِنِ افْتَرَيْتُهُ فَعَلَيَّ إِجْرَامِي وَأَنَا بَرِيءٌ مِّمَّا تُجْرِمُونَ ނުވަތަ އެކަލޭގެފާނު އަމިއްލަފުޅަށް އެ قرآن ހެއްދެވިކަމަށް އެއުރެން ބުނަނީހެއްޔެވެ؟ ކަލޭގެފާނު ވިދާޅުވާށެވެ! ތިމަންކަލޭގެފާނު އެ قرآن އަމިއްލަފުޅަށް ހެއްދެވިނަމަ، ފަހެ، އެކަމުގެ ކުށް އޮތީ ތިމަންކަލޭގެފާނުގެ މައްޗަށެވެ. އަދި ތިޔަބައިމީހުން ކުރަމުންގެންދާ ކަންތަކުގެ ކުށުން، ތިމަންކަލޭގެފާނު ބަރީއަވެގެންވަމެވެ.\n﴿٣٦﴾ وَأُوحِيَ إِلَىٰ نُوحٍ أَنَّهُ لَن يُؤْمِنَ مِن قَوْمِكَ إِلَّا مَن قَدْ آمَنَ فَلَا تَبْتَئِسْ بِمَا كَانُوا يَفْعَلُونَ نوح ގެފާނަށް وحى އިއްވެވިއެވެ. ކަލޭގެފާނުގެ قوم ގެމީހުންގެ ތެރެއިން މިހާތަނަށް إيمان ވެގެންތިބި މީހުން މެނުވީ، إيمان އެއް ނުވާނެތެވެ. ފަހެ، އެއުރެން ކޮށްއުޅޭ ކަންތަކާމެދު، ކަލޭގެފާނު ހިތާމަ ނުކުރައްވާށެވެ!\n﴿٣٧﴾ وَاصْنَعِ الْفُلْكَ بِأَعْيُنِنَا وَوَحْيِنَا وَلَا تُخَاطِبْنِي فِي الَّذِينَ ظَلَمُوا ۚ إِنَّهُم مُّغْرَقُونَ އަދި ތިމަންރަސްކަލާނގެ ބެއްލެވުމުގެ ދަށުން، އަދި ތިމަންރަސްކަލާނގެ وحى އާއެކު، ކަލޭގެފާނު ނާކޮޅު ބަންނަވާށެވެ! އަދި އަނިޔާވެރިވި މީހުންނާ މެދުގައި، ތިމަންރަސްކަލާނގެ حضرة އަށް ނުދަންނަވާށެވެ! ހަމަކަށަވަރުން، އެއުރެންނަކީ، غرق ކުރައްވާނޭ ބަޔެކެވެ.\n﴿٣٨﴾ وَيَصْنَعُ الْفُلْكَ وَكُلَّمَا مَرَّ عَلَيْهِ مَلَأٌ مِّن قَوْمِهِ سَخِرُوا مِنْهُ ۚ قَالَ إِن تَسْخَرُوا مِنَّا فَإِنَّا نَسْخَرُ مِنكُمْ كَمَا تَسْخَرُونَ އަދި އެކަލޭގެފާނު ނާކޮޅު ބަންނަވަމުން ގެންދެވިއެވެ. އެކަލޭގެފާނުގެ قوم ގެމީހުންކުރެ، ބޮޑުންގެ ބަޔަކު އެކަލޭގެފާނުގެ އަރިހުންލާފައި ހިނގައްޖެ ކޮންމެ ފަހަރަކު، އެކަލޭގެފާނަށް މަލާމާތްކުރެތެވެ. އެކަލޭގެފާނު ވިދާޅުވެތެވެ. ތިޔަބައިމީހުން ތިމަންކަލޭގެފާނަށް މަލާމާތްކުރާނަމަ، ތިޔަބައިމީހުން މަލާމާތްކުރާ ފަދައިން، ހަމަކަށަވަރުން، ތިމަންމެންވެސް ތިޔަބައިމީހުންނަށް މަލާމާތް ކުރާނަމެވެ.\n﴿٣٩﴾ فَسَوْفَ تَعْلَمُونَ مَن يَأْتِيهِ عَذَابٌ يُخْزِيهِ وَيَحِلُّ عَلَيْهِ عَذَابٌ مُّقِيمٌ ފަހެ، ނިކަމެތިކަން އެމީހަކަށް ދެނިވި عذاب، އެމީހަކާ ހަމައަށް އަންނަނީ، އަދި ދެމިހުންނަނިވި عذاب، އެމީހަކަށް ކުރިމަތިވެގެން އަންނަނީ، ކާކަށްކަން ނިކަންހުރެ ތިޔަބައިމީހުންނަށް އެނގޭނެތެވެ.\n﴿٤٠﴾ حَتَّىٰ إِذَا جَاءَ أَمْرُنَا وَفَارَ التَّنُّورُ قُلْنَا احْمِلْ فِيهَا مِن كُلٍّ زَوْجَيْنِ اثْنَيْنِ وَأَهْلَكَ إِلَّا مَن سَبَقَ عَلَيْهِ الْقَوْلُ وَمَنْ آمَنَ ۚ وَمَا آمَنَ مَعَهُ إِلَّا قَلِيلٌ ތިމަންރަސްކަލާނގެ أمر ފުޅު އައިސް، އަދި އުނދުނުގެ ތެރެއިން ފެން އަރައި އުތުރިގެންފުމަށް ދާނދެނެވެ. (އެހިނދު) ތިމަންރަސްކަލާނގެ وحى ކުރެއްވީމެވެ. ކޮންމެ އެއްޗަކުން (އަންހެން ފިރިހެން) ދެ ޖިންސުގެ ދޭއްޗާއި، އަދި ހަލާކުވެ ނެތިދިއުމުގެ ބަސްފުޅު، އިސްވެގޮސްފައިވާ މީހަކު ފިޔަވައި، ކަލޭގެފާނުގެ أهل ވެރިންނާއި، إيمان ވެގެންތިބި މީހުން އެ ނާކޮޅަށް ލައްވާށެވެ! މަދު މީހަކު މެނުވީ، އެކަލޭގެފާނުގެ އަރިހުގައި إيمان ވެގެނެއް ނުވެތެވެ.\n﴿٤١﴾ ۞ وَقَالَ ارْكَبُوا فِيهَا بِسْمِ اللَّهِ مَجْرَاهَا وَمُرْسَاهَا ۚ إِنَّ رَبِّي لَغَفُورٌ رَّحِيمٌ އަދި އެކަލޭގެފާނު ވިދާޅުވިއެވެ. ތިޔަބައިމީހުން އެ ނާކޮޅަށް އަރާށެވެ! އެ ނާކޮޅު ދުވުމާއި، ބަނދަރުކުރުންވަނީ، اللَّه ގެ اسم ފުޅުންނެވެ. ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެއީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.\n﴿٤٢﴾ وَهِيَ تَجْرِي بِهِمْ فِي مَوْجٍ كَالْجِبَالِ وَنَادَىٰ نُوحٌ ابْنَهُ وَكَانَ فِي مَعْزِلٍ يَا بُنَيَّ ارْكَب مَّعَنَا وَلَا تَكُن مَّعَ الْكَافِرِينَ އަދި ފަރުބަދަތައް ފަދަ ރާޅުތަކެއްގެ ތެރޭގައި، އެއުރެންނާއިގެން އެ ނާކޮޅު ދުވަމުންދެއެވެ. އަދި نوح ގެފާނު އެކަލޭގެފާނުގެ ދަރިކަލުންނަށް ގޮވައިލެއްވިއެވެ. އޭރު އެ ދަރިކަލުންވީ (އެހެންމީހުންނާ) ވަކިން ދުރުގައެވެ. އޭ ދަރިފުޅާއެވެ! ތިމަންމެންނާއެކު (ނާކޮޅަށް) އަރާށެވެ! އަދި كافر ންނާ އެކުގައި ނުވާށެވެ!\n﴿٤٣﴾ قَالَ سَآوِي إِلَىٰ جَبَلٍ يَعْصِمُنِي مِنَ الْمَاءِ ۚ قَالَ لَا عَاصِمَ الْيَوْمَ مِنْ أَمْرِ اللَّهِ إِلَّا مَن رَّحِمَ ۚ وَحَالَ بَيْنَهُمَا الْمَوْجُ فَكَانَ مِنَ الْمُغْرَقِينَ އެ ދަރިކަލުން ދެންނެވިއެވެ. ފެނުން، ތިމަން ރައްކާތެރިކުރާނޭ ފަރުބަދައަކަށް ތިމަން ހިނގައިދާހުށީމެވެ. އެކަލޭގެފާނު ވިދާޅުވިއެވެ. اللَّه ގެ أمر ފުޅުން (އެބަހީ: اللَّه ގެ عذاب ން) ރައްކާތެރިކުރާނޭ ފަރާތެއް، އެކަލާނގެ رحمة ލެއްވި މީހަކަށް މެނުވީ މިއަދަކު ނެތެވެ. އަދި އެ ދެބަފައިކަލުންގެ ދެމެދުގައި ރާޅު ހުރަސްއެޅިއެވެ. އަދި غرق ކުރެއްވި މީހުންގެ ތެރެއިން، އެ ދަރިކަލުންވިއެވެ.\n﴿٤٤﴾ وَقِيلَ يَا أَرْضُ ابْلَعِي مَاءَكِ وَيَا سَمَاءُ أَقْلِعِي وَغِيضَ الْمَاءُ وَقُضِيَ الْأَمْرُ وَاسْتَوَتْ عَلَى الْجُودِيِّ ۖ وَقِيلَ بُعْدًا لِّلْقَوْمِ الظَّالِمِينَ އަދި އެންގެވިއެވެ. އޭ ބިމާއެވެ! ތިޔަ ބިމުގެ ފެންގަނޑު ދިރުވައިލާށެވެ! އަދި އޭ އުޑާއެވެ! ވެހުން ހުއްޓައިލާށެވެ! ދެން ފެންގަނޑު ހިނދިއްޖެއެވެ. އަދި (އެއުރެން ހަލާކުވެދިއުމުގެ) ކަންތައްވެ ނިމިއްޖެއެވެ. އަދި جودىّ ފަރުބަދައިގެ މައްޗަށް އެ (ނާކޮޅު) ބީހި، ހަމަޖެހިއްޖެއެވެ. އަދި އެންގެވިއެވެ. އަނިޔާވެރިވީ މީހުންނަށް ހަލާކާއި ގެއްލުން ހުށްޓެވެ.\n﴿٤٥﴾ وَنَادَىٰ نُوحٌ رَّبَّهُ فَقَالَ رَبِّ إِنَّ ابْنِي مِنْ أَهْلِي وَإِنَّ وَعْدَكَ الْحَقُّ وَأَنتَ أَحْكَمُ الْحَاكِمِينَ نوح ގެފާނު، އެކަލޭގެފާނުގެ ވެރިރަސްކަލާނގެ حضرة އަށް مناجاة ދެންނެވިއެވެ. ފަހެ، އެކަލޭގެފާނު ވިދާޅުވިއެވެ. މި އަޅާގެ ވެރިރަސްކަލާކޯއެވެ! ހަމަކަށަވަރުން، މި އަޅާގެ ދަރި ވަނީ، މި އަޅާގެ أهل ވެރިންގެ ތެރެއިންނެވެ. އަދި ހަމަކަށަވަރުން، އިބަރަސްކަލާނގެ وعد ފުޅަކީ، حق ބަސްފުޅެވެ. އަދި އިބަރަސްކަލާނގެއީ، حكم ކުރައްވާ، އެންމެ عدل ވެރި ރަސްކަލާނގެއެވެ.\n﴿٤٦﴾ قَالَ يَا نُوحُ إِنَّهُ لَيْسَ مِنْ أَهْلِكَ ۖ إِنَّهُ عَمَلٌ غَيْرُ صَالِحٍ ۖ فَلَا تَسْأَلْنِ مَا لَيْسَ لَكَ بِهِ عِلْمٌ ۖ إِنِّي أَعِظُكَ أَن تَكُونَ مِنَ الْجَاهِلِينَ އެކަލާނގެ وحى ކުރެއްވިއެވެ. އޭ نوح ގެފާނެވެ! ހަމަކަށަވަރުން، އެ ދަރިކަލުން، ކަލޭގެފާނުގެ أهل ވެރިންގެ ތެރެޔަކުން ނުވެއެވެ. ހަމަކަށަވަރުން، އެ ދަރިކަލުންގެ عمل އަކީ، ރަނގަޅުނޫން عمل އެކެވެ. ފަހެ، ކަލޭގެފާނަށް އެކަމަކާމެދު، އެނގުމެއްނުވާ ކަންތަކަށްއެދި، ތިމަންރަސްކަލާނގެ حضرة އަށް ނުދަންނަވާށެވެ! ހަމަކަށަވަރުން، جاهل ންގެ ތެރެއިން ކަލޭގެފާނު ވެދާނެތީ، ތިމަންރަސްކަލާނގެ ކަލޭގެފާނަށް نصيحة ތެރިވެވޮޑިގެންވަމެވެ.\n﴿٤٧﴾ قَالَ رَبِّ إِنِّي أَعُوذُ بِكَ أَنْ أَسْأَلَكَ مَا لَيْسَ لِي بِهِ عِلْمٌ ۖ وَإِلَّا تَغْفِرْ لِي وَتَرْحَمْنِي أَكُن مِّنَ الْخَاسِرِينَ އެކަލޭގެފާނު ވިދާޅުވިއެވެ. ތިމަންއަޅާގެ ވެރިރަސްކަލާކޮ! ހަމަކަށަވަރުން، ތިމަން އަޅާއަށް، އެކަމަކާމެދު އެނގުމެއްނުވާކަމަކަށް، އިބަރަސްކަލާނގެ حضرة އަށް އެދި ދެންނެވުމުން، ތިމަންއަޅާ ސަލާމަތްކުރެއްވުންއެދި، އިބަރަސްކަލާނގެ حضرة ން ވާގިއެދި، ރައްކާތެރިކަން ލިބިގަންނަމެވެ. އިބަރަސްކަލާނގެ ތިމަން އަޅާޔަށް ފާފަ ނުފުއްސަވާނަމަ، އަދި رحمة ނުލައްވާނަމަ، ގެއްލެނިވެގެންވާ މީހުންގެ ތެރެއިން ތިމަންއަޅާ ވެދާހުށްޓެވެ.\n﴿٤٨﴾ قِيلَ يَا نُوحُ اهْبِطْ بِسَلَامٍ مِّنَّا وَبَرَكَاتٍ عَلَيْكَ وَعَلَىٰ أُمَمٍ مِّمَّن مَّعَكَ ۚ وَأُمَمٌ سَنُمَتِّعُهُمْ ثُمَّ يَمَسُّهُم مِّنَّا عَذَابٌ أَلِيمٌ އެންގެވިއެވެ. އޭ نوح ގެފާނެވެ! ތިމަންރަސްކަލާނގެ حضرة ން أمان ކަމަކާއެކު، އަދި ކަލޭގެފާނާއި، ކަލޭގެފާނުގެ އަރިހުގައިވާ މީހުންގެ ތެރެއިން އުފެދޭ أمّة ތަކަށް بركات އާއެކު (ނާކޮޅުން) ފައިބައިވަޑައިގަންނަވާށެވެ! އަދި أمّة ތަކެއްވެއެވެ. ތިމަންރަސްކަލާނގެ އެ أمّة ތަކަށް (ދުނިޔޭގައި) އުފަލާއި، އަރާމު ދެއްވާހުށީމެވެ. ދެން ތިމަންރަސްކަލާނގެ حضرة ން އެއުރެންނަށް ވޭންދެނިވި عذاب އެއް އައިސްޖެހޭނެތެވެ.\n﴿٤٩﴾ تِلْكَ مِنْ أَنبَاءِ الْغَيْبِ نُوحِيهَا إِلَيْكَ ۖ مَا كُنتَ تَعْلَمُهَا أَنتَ وَلَا قَوْمُكَ مِن قَبْلِ هَٰذَا ۖ فَاصْبِرْ ۖ إِنَّ الْعَاقِبَةَ لِلْمُتَّقِينَ އެއީ، ތިމަންރަސްކަލާނގެ ކަލޭގެފާނަށް وحى ކުރައްވާ غيب ގެ خبر ތަކުގެ ތެރެއިން خبر ތަކެކެވެ. ކަލޭގެފާނަކަށްވެސް، އަދި ކަލޭގެފާނުންގެ قوم ގެމީހުންނަކަށްވެސް، މީގެކުރިޔަކުން އެ خبر ތައް އެނގިވަޑައިގެންފައެއް ނުވެތެވެ. ފަހެ، ކަލޭގެފާނު ކެތްކުރައްވާށެވެ! ހަމަކަށަވަރުން (ހެޔޮ) ނިމުންވަނީ، تقوى ވެރިންނަށެވެ.\n﴿٥٠﴾ وَإِلَىٰ عَادٍ أَخَاهُمْ هُودًا ۚ قَالَ يَا قَوْمِ اعْبُدُوا اللَّهَ مَا لَكُم مِّنْ إِلَٰهٍ غَيْرُهُ ۖ إِنْ أَنتُمْ إِلَّا مُفْتَرُونَ އަދި ތިމަންރަސްކަލާނގެ عاد ބާގައިމީހުންގެ ގާތަށް، އެއުރެންގެ أخ هود ގެފާނު (ފޮނުއްވީމެވެ.) އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން اللَّه އަށް އަޅުކަންކުރާށެވެ! އެކަލާނގެ ފިޔަވައި އެހެން إله އަކު ތިޔަބައިމީހުންނަކަށް ނުވެތެވެ. ތިޔަބައިމީހުންނީ، ދޮގުހަދާ ބަޔަކު ކަމުގައި ނޫނީ ނުވެތެވެ.\n﴿٥١﴾ يَا قَوْمِ لَا أَسْأَلُكُمْ عَلَيْهِ أَجْرًا ۖ إِنْ أَجْرِيَ إِلَّا عَلَى الَّذِي فَطَرَنِي ۚ أَفَلَا تَعْقِلُونَ އޭ އަހުރެންގެ قوم ގެމީހުންނޭވެ! އަހުރެން، ތިޔަބައިމީހުންގެ ކިބަޔަކުން އެކަމުގެ މައްޗަށް އުޖޫރައަކަށް ނޭދެމެވެ. އަހުރެންގެ އުޖޫރަ، އަހުރެން އުފެއްދެވި ފަރާތުން މެނުވީ ނުވެއެވެ. ފަހެ، ތިޔަބައިމީހުންނަކަށް ނުވިސްނޭހެއްޔެވެ؟\n﴿٥٢﴾ وَيَا قَوْمِ اسْتَغْفِرُوا رَبَّكُمْ ثُمَّ تُوبُوا إِلَيْهِ يُرْسِلِ السَّمَاءَ عَلَيْكُم مِّدْرَارًا وَيَزِدْكُمْ قُوَّةً إِلَىٰ قُوَّتِكُمْ وَلَا تَتَوَلَّوْا مُجْرِمِينَ އޭ އަހުރެންގެ قوم ގެމީހުންނޭވެ! ތިޔަބައިމީހުންގެ ވެރިރަސްކަލާނގެ حضرة އަށް، ފާފަފުއްސެވުންއެދި ދަންނަވާށެވެ. ދެން އެކަލާނގެއަށް توبة ވާށެވެ! އޭރުން، ތިޔަބައިމީހުންގެ މައްޗަށް އުޑުން، ބޯކޮށް ގިނައިން (ވެހޭގޮތުގައި) ވާރޭ ފޮނުއްވާނެތެވެ. އަދި ތިޔަބައިމީހުންގެ ބާރުގެ ތެރެޔަށް ބާރު އިތުރުކޮށްދެއްވާނެތެވެ. އަދި ކުށްވެރިންގެ ގޮތުގައި ތިޔަބައިމީހުން ފުރަގަސްދީ ނުދާށެވެ!\n﴿٥٣﴾ قَالُوا يَا هُودُ مَا جِئْتَنَا بِبَيِّنَةٍ وَمَا نَحْنُ بِتَارِكِي آلِهَتِنَا عَن قَوْلِكَ وَمَا نَحْنُ لَكَ بِمُؤْمِنِينَ އެއުރެން ދެންނެވޫއެވެ. އޭ هود ގެފާނެވެ! ބަޔާންވެގެންވާ ހެތްކެއް ތިމަންމެންގެ ގާތަކަށް ކަލޭގެފާނު ނުގެންނަވަމުއެވެ. އަދި (ހަމައެކަނި) ކަލޭގެފާނުގެ ބަސްފުޅަކަށް ތިމަންމެންގެ إله ންތައް ދޫކޮށްލާނޭ ބަޔަކު ކަމުގައި ތިމަންމެން ނުވަމުއެވެ. އަދި ކަލޭގެފާނަށް إيمان ވާ ބަޔަކު ކަމުގައި، ތިމަންމެން ނުވާހުށީމެވެ.\n﴿٥٤﴾ إِن نَّقُولُ إِلَّا اعْتَرَاكَ بَعْضُ آلِهَتِنَا بِسُوءٍ ۗ قَالَ إِنِّي أُشْهِدُ اللَّهَ وَاشْهَدُوا أَنِّي بَرِيءٌ مِّمَّا تُشْرِكُونَ ތިމަންމެންގެ ބައެއް إله ން ކަލޭގެފާނަށް ނުބައި ކަމެއް ޖައްސައިފިކަމުގައި މެނުވީ ތިމަންމެން ނުބުނާނޫއެވެ. އެކަލޭގެފާނު ވިދާޅުވިއެވެ. ހަމަކަށަވަރުން، ތިޔަބައިމީހުން شريك ކޮށް އުޅޭ ތަކެތިން، ތިމަންކަލޭގެފާނު ބަރީއަވެގެންވާކަމަށް اللَّه ހެކިކުރައްވަމެވެ. އަދި ތިޔަބައިމީހުންވެސް ހެކިވާށެވެ!\n﴿٥٥﴾ مِن دُونِهِ ۖ فَكِيدُونِي جَمِيعًا ثُمَّ لَا تُنظِرُونِ އެކަލާނގެ ފިޔަވައި އެހެން ފަރާތްތަކުންނެވެ. (އެބަހީ: އެހެން ފަރާތްތަކުން ތިމަންކަލޭގެފާނު ބަރީއަ ވެގެންވަމެވެ.) ފަހެ، ތިޔަބައިމީހުން އެންމެން ތިމަންކަލޭގެފާނަށް (ހަލާކު ދިނުމަށް) ރޭވުންތައް ރާވާށެވެ! ދެން ތިމަންކަލޭގެފާނަށް ލަސްކުރާނެކަމެއް ނެތެވެ.\n﴿٥٦﴾ إِنِّي تَوَكَّلْتُ عَلَى اللَّهِ رَبِّي وَرَبِّكُم ۚ مَّا مِن دَابَّةٍ إِلَّا هُوَ آخِذٌ بِنَاصِيَتِهَا ۚ إِنَّ رَبِّي عَلَىٰ صِرَاطٍ مُّسْتَقِيمٍ ހަމަކަށަވަރުން، ތިމަންކަލޭގެފާނުންގެ ވެރި އަދި ތިޔަބައިމީހުންގެ ވެރި اللَّه އަށް ތިމަންކަލޭގެފާނު وكيل ކޮށްފީމެވެ. ހިނގާބިނގާ އުޅޭ އެއްވެސް ދިރޭ އެއްޗެއް، އެ އެއްޗެއްގެ ناصية ގައި، އެކަލާނގެ ހިއްޕަވާ حال ގައިވާ ކަމުގައި މެނުވީ ނުވެތެވެ. ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެ ވޮޑިގެންވަނީ، ސީދާވެގެންވާ މަގުގައެވެ. (ނޯޓު: ناصية އަކީ، ނިތްކުރިމަތީގެ އިސްތަށިގަނޑެވެ. ناصية ގައި ހިއްޕެވުމުގެ مراد އަކީ، ހުރިހައި ބާރެއް އެކަލާނގެއަށް ملك ވެގެންވުމެވެ.)\n﴿٥٧﴾ فَإِن تَوَلَّوْا فَقَدْ أَبْلَغْتُكُم مَّا أُرْسِلْتُ بِهِ إِلَيْكُمْ ۚ وَيَسْتَخْلِفُ رَبِّي قَوْمًا غَيْرَكُمْ وَلَا تَضُرُّونَهُ شَيْئًا ۚ إِنَّ رَبِّي عَلَىٰ كُلِّ شَيْءٍ حَفِيظٌ ފަހެ، ތިޔަބައިމީހުން އެނބުރި، ފުރަގަސްދޭނަމަ (ދަންނާށެވެ!) ތިޔަބައިމީހުންގެ ގާތަށް، އެކަމަކާއިގެން ތިމަންކަލޭގެފާނު ފޮނުއްވެވި ކަންތައް، ހަމަކަށަވަރުން، ތިޔަބައިމީހުންނަށް ތިމަންކަލޭގެފާނު އިއްވަވައިފީމެވެ. އަދި ތިމަންކަލޭގެފާނުގެ ވެރިރަސްކަލާނގެ، ތިޔަބައިމީހުންގެ ބަދަލުގައި، ތިޔަބައިމީހުން ނޫންބަޔަކު ގެންނަވާނެތެވެ. އަދި ތިޔަބައިމީހުންނަކަށް، އެއްވެސް ކަމަކުން އެކަލާނގެއަކަށް ގެއްލުމެއް ނުދެވޭހުށްޓެވެ. ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެއީ، ކޮންމެ އެއްޗެއް ރައްކާތެރިކުރައްވައި، ބަލަހައްޓަވާ ރަސްކަލާނގެއެވެ.\n﴿٥٨﴾ وَلَمَّا جَاءَ أَمْرُنَا نَجَّيْنَا هُودًا وَالَّذِينَ آمَنُوا مَعَهُ بِرَحْمَةٍ مِّنَّا وَنَجَّيْنَاهُم مِّنْ عَذَابٍ غَلِيظٍ އަދި ތިމަންރަސްކަލާނގެ (عذاب ގެ) أمر ފުޅު އައިހިނދު، ތިމަންރަސްކަލާނގެ هود ގެފާނާއި، އެކަލޭގެފާނުގެ އަރިހުގައި إيمان ވެގެންތިބި މީހުން، ތިމަންރަސްކަލާނގެ حضرة ން އައި رحمة އަކާއެކު ސަލާމަތްކުރެއްވީމެވެ. އަދި ގަދަފަދަވެގެންވާ عذاب ން ތިމަންރަސްކަލާނގެ އެއުރެން ސަލާމަތް ކުރެއްވީމެވެ.\n﴿٥٩﴾ وَتِلْكَ عَادٌ ۖ جَحَدُوا بِآيَاتِ رَبِّهِمْ وَعَصَوْا رُسُلَهُ وَاتَّبَعُوا أَمْرَ كُلِّ جَبَّارٍ عَنِيدٍ އެއީ عاد ބާގައިމީހުންނެވެ. އެއުރެންގެ ވެރިރަސްކަލާނގެ آية ތަކަށް އެއުރެން ދެކޮޅުހެދޫއެވެ. އަދި އެކަލާނގެ رسول ންނަށް އެއުރެން އުރެދުނޫއެވެ. އަދި ހަރުކަށި، ކޮންމެ جبّار (އަނިޔާވެރި) އެއްގެ أمر އަށް، އެއުރެން تبع ވޫއެވެ.\n﴿٦٠﴾ وَأُتْبِعُوا فِي هَٰذِهِ الدُّنْيَا لَعْنَةً وَيَوْمَ الْقِيَامَةِ ۗ أَلَا إِنَّ عَادًا كَفَرُوا رَبَّهُمْ ۗ أَلَا بُعْدًا لِّعَادٍ قَوْمِ هُودٍ މި ދުނިޔޭގައިވެސް، އަދި قيامة ދުވަހުންވެސް، އެއުރެންނަށް لعنة ލެއްވިއެވެ. ދަންނާށެވެ! ހަމަކަށަވަރުން، عاد ބާގައިމީހުން، އެއުރެންގެ ވެރިރަސްކަލާނގެއަށް كافر ވޫއެވެ. ދަންނާށެވެ! عاد ބާގައިމީހުންނަށް ހަލާކާއި، ގެއްލުން ހުށްޓެވެ. (އެއީ) هود ގެފާނުގެ قوم ގެމީހުންނެވެ.\n﴿٦١﴾ ۞ وَإِلَىٰ ثَمُودَ أَخَاهُمْ صَالِحًا ۚ قَالَ يَا قَوْمِ اعْبُدُوا اللَّهَ مَا لَكُم مِّنْ إِلَٰهٍ غَيْرُهُ ۖ هُوَ أَنشَأَكُم مِّنَ الْأَرْضِ وَاسْتَعْمَرَكُمْ فِيهَا فَاسْتَغْفِرُوهُ ثُمَّ تُوبُوا إِلَيْهِ ۚ إِنَّ رَبِّي قَرِيبٌ مُّجِيبٌ އަދި ތިމަންރަސްކަލާނގެ ثمود ބާގައިމީހުންގެ ގާތަށް އެއުރެންގެ أخ صالح ގެފާނު ފޮނުއްވީމެވެ. އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! اللَّه އަށް ތިޔަބައިމީހުން އަޅުކަންކުރާށެވެ! އެކަލާނގެ ފިޔަވައި، އެހެން إله އަކު ތިޔަބައިމީހުންނަކަށް ނުވެއެވެ. އެކަލާނގެ ތިޔަބައިމީހުން ބިމުގެ ތެރެއިން އުފެއްދެވިއެވެ. އަދި އެ ބިމުގައި عمارة ކޮށް، އެ ބިމުގެ ފައިދާ ލިބިގަންނަ ބަޔަކު ކަމުގައި ތިޔަބައިމީހުން ލެއްވިއެވެ. ފަހެ، ތިޔަބައިމީހުން ފާފަފުއްސެވުންއެދި، އެކަލާނގެއަށް ދަންނަވާށެވެ! ދެން ތިޔަބައިމީހުން، އެކަލާނގެއަށް توبة ވާށެވެ! ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެއީ، ކުއްތަންވެވޮޑިގެންވާ (دعاء) އިޖާބަކުރައްވާ ރަސްކަލާނގެއެވެ.\n﴿٦٢﴾ قَالُوا يَا صَالِحُ قَدْ كُنتَ فِينَا مَرْجُوًّا قَبْلَ هَٰذَا ۖ أَتَنْهَانَا أَن نَّعْبُدَ مَا يَعْبُدُ آبَاؤُنَا وَإِنَّنَا لَفِي شَكٍّ مِّمَّا تَدْعُونَا إِلَيْهِ مُرِيبٍ އެއުރެން ދެންނެވޫއެވެ. އޭ صالح ގެފާނެވެ! ހަމަކަށަވަރުން، މީގެކުރިން ތިމަންމެންގެ ތެރޭގައި އެދެވިގެންވާ (މާތް) މީހެއްކަމުގައި ކަލޭގެފާނު ވީމުއެވެ. (އެހެންކަމާއެކުވެސް) ތިމަންމެންގެ ކާބަފައިން އަޅުކަންކުރާ ފަރާތްތަކަށް، އަޅުކަންކުރުން ތިމަންމެންނަށް މަނާކުރައްވަނީތޯއެވެ؟ ހަމަކަށަވަރުން، ތިމަންމެންނަށް ކަލޭގެފާނު ތިޔަ ގޮވައިލައްވާ ކަންތަކާމެދު، ތިމަންމެން މިތިބީ، ވަސްވާސްތެރިކަމުން ފުރިގެންވާ شك އެއްގައިކަން ކަށަވަރެވެ.\n﴿٦٣﴾ قَالَ يَا قَوْمِ أَرَأَيْتُمْ إِن كُنتُ عَلَىٰ بَيِّنَةٍ مِّن رَّبِّي وَآتَانِي مِنْهُ رَحْمَةً فَمَن يَنصُرُنِي مِنَ اللَّهِ إِنْ عَصَيْتُهُ ۖ فَمَا تَزِيدُونَنِي غَيْرَ تَخْسِيرٍ އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން ނިކަން ބުނެބަލާށެވެ! އަހުރެންގެ ވެރިރަސްކަލާނގެ حضرة ން އައި ފާޅުވެގެންވާ ތެދުމަގެއްގައި، އަހުރެންވީނަމަ، އަދި އެކަލާނގެ حضرة ން އަހުރެންނަށް رحمة އެއް (އެބަހީ: ނަބީކަމާއި رسول ކަން) އެކަލާނގެ ދެއްވިހިނދު، އެކަލާނގެއަށް އަހުރެން އުރެދިއްޖެނަމަ، اللَّه ގެ حضرة ން އަހުރެންނަށް نصر ދޭނީ ފަހެ، ކާކުހެއްޔެވެ؟ ފަހެ، ގެއްލުންދިނުން ނޫން އެހެންކަމެއް، ތިޔަބައިމީހުން އަހުރެންނަކަށް އިތުރެއް ނުކުރަމުއެވެ.\n﴿٦٤﴾ وَيَا قَوْمِ هَٰذِهِ نَاقَةُ اللَّهِ لَكُمْ آيَةً فَذَرُوهَا تَأْكُلْ فِي أَرْضِ اللَّهِ وَلَا تَمَسُّوهَا بِسُوءٍ فَيَأْخُذَكُمْ عَذَابٌ قَرِيبٌ އޭ އަހުރެންގެ قوم ގެމީހުންނޭވެ! މިއޮތީ ތިޔަބައިމީހުންނަށް ހެތްކެއްގެ ގޮތުގައި އޮތް اللَّه ގެ جمل އެވެ. ފަހެ، اللَّه ގެ ބިމުގައި، އެ جمل ކައިއުޅޭން އޭތި ދޫކޮށްލާށެވެ! އަދި އެއަށް އެއްވެސް ގޯނާއެއް ނުކުރާށެވެ! ފަހެ، (އެކަންކޮށްފިނަމަ) ގާތްވެގެންވާ عذاب އެއް އައިސް ތިޔަބައިމީހުންނަށް ޖެހިދާނެތެވެ.\n﴿٦٥﴾ فَعَقَرُوهَا فَقَالَ تَمَتَّعُوا فِي دَارِكُمْ ثَلَاثَةَ أَيَّامٍ ۖ ذَٰلِكَ وَعْدٌ غَيْرُ مَكْذُوبٍ ނަމަވެސް، އެއުރެން އެ جمل މަރައިލީއެވެ. ދެން އެކަލޭގެފާނު ވިދާޅުވިއެވެ. ތިޔަބައިމީހުންގެ ގެދޮރުގައި، ތިންދުވަސްވަންދެން ތިޔަބައިމީހުން އުފާކޮށް އުޅޭށެވެ! އެއީ ދޮގުނުކުރެވޭނެ وعد އެކެވެ.\n﴿٦٦﴾ فَلَمَّا جَاءَ أَمْرُنَا نَجَّيْنَا صَالِحًا وَالَّذِينَ آمَنُوا مَعَهُ بِرَحْمَةٍ مِّنَّا وَمِنْ خِزْيِ يَوْمِئِذٍ ۗ إِنَّ رَبَّكَ هُوَ الْقَوِيُّ الْعَزِيزُ ދެންފަހެ، ތިމަންރަސްކަލާނގެ (عذاب ގެ) أمر ފުޅު އައިހިނދު، صالح ގެފާނާއި، އެކަލޭގެފާނުގެ އަރިހުގައި إيمان ވި މީހުން، ތިމަންރަސްކަލާނގެ حضرة ންލެއްވި رحمة އާއެކު، އެދުވަހުގެ ނިކަމެތިކަމުން ތިމަންރަސްކަލާނގެ ސަލާމަތްކުރެއްވީމެވެ. ހަމަކަށަވަރުން، ކަލޭގެފާނުގެ ވެރިރަސްކަލާނގެއީ، ބާރުވެރިވަންތަ، ގަދަފަދަވަންތަ ރަސްކަލާނގެއެވެ.\n﴿٦٧﴾ وَأَخَذَ الَّذِينَ ظَلَمُوا الصَّيْحَةُ فَأَصْبَحُوا فِي دِيَارِهِمْ جَاثِمِينَ އަދި (ބިރުވެރި) އަޑުއައިސް އަނިޔާވެރިވި މީހުން ހަލާކުކުރިއެވެ. ދެން ހެނދުންވީއިރު، އެއުރެންގެ ގޯތިގެދޮރުގައި، އެއުރެން ތިބީ، ކަކޫ މައްޗަށް ތިރިވެ، މަރުވެފައެވެ.\n﴿٦٨﴾ كَأَن لَّمْ يَغْنَوْا فِيهَا ۗ أَلَا إِنَّ ثَمُودَ كَفَرُوا رَبَّهُمْ ۗ أَلَا بُعْدًا لِّثَمُودَ އެއުރެން އެތާ އުޅެފައި ނުވާކަހަލައެވެ. ދަންނާށެވެ! ހަމަކަށަވަރުން، ثمود ބާގައިމީހުން، އެއުރެންގެ ވެރިރަސްކަލާނގެއަށް كافر ވޫއެވެ. ދަންނާށެވެ! ثمود ބާގައިމީހުންނަށް ހަލާކާއި ގެއްލުން ހުށްޓެވެ.\n﴿٦٩﴾ وَلَقَدْ جَاءَتْ رُسُلُنَا إِبْرَاهِيمَ بِالْبُشْرَىٰ قَالُوا سَلَامًا ۖ قَالَ سَلَامٌ ۖ فَمَا لَبِثَ أَن جَاءَ بِعِجْلٍ حَنِيذٍ އަދި ހަމަކަށަވަރުން، އުފާވެރިކަމުގެ خبر އާއިގެން، ތިމަންރަސްކަލާނގެ ފޮނުއްވި رسول ން (އެބަހީ: ملائكة ން) إبراهيم ގެފާނުގެ އަރިހަށް ވަޑައިގަތެވެ. އެބޭކަލުން ދެންނެވޫއެވެ. سلام އެވެ! އެކަލޭގެފާނު ވިދާޅުވިއެވެ. سلام އެވެ! ދެން ފިހެފައިވާ، ޅަ ގެރިއެއް ގެންނެވުމުގައި، އެކަލޭގެފާނު ލަސްވެވަޑައެއް ނުގަންނަވަތެވެ.\n﴿٧٠﴾ فَلَمَّا رَأَىٰ أَيْدِيَهُمْ لَا تَصِلُ إِلَيْهِ نَكِرَهُمْ وَأَوْجَسَ مِنْهُمْ خِيفَةً ۚ قَالُوا لَا تَخَفْ إِنَّا أُرْسِلْنَا إِلَىٰ قَوْمِ لُوطٍ ފަހެ، އެބޭކަލުންގެ އަތްޕުޅުތައް، އެ ފަރީއްކޮޅާ ހަމަޔަށް ނުދާތީ ދެކެވަޑައިގެން، އެބޭކަލުންނާމެދު إنكار ކުރެއްވިއެވެ. އަދި އެބޭކަލުންނާމެދު ހިތްޕުޅުގައި ބިރުވެރި ކަމެއް އުފެދުނެވެ. އެބޭކަލުން ދެންނެވޫއެވެ. ކަލޭގެފާނު ބިރުފުޅުގެން ވަޑައިނުގަންނަވާށެވެ! ހަމަކަށަވަރުން، ތިމަންމެން ފޮނުއްވީ، لوط ގެފާނުގެ قوم އަށެވެ.\n﴿٧١﴾ وَامْرَأَتُهُ قَائِمَةٌ فَضَحِكَتْ فَبَشَّرْنَاهَا بِإِسْحَاقَ وَمِن وَرَاءِ إِسْحَاقَ يَعْقُوبَ އަދި އެކަލޭގެފާނުގެ އަނބިކަނބަލުން (އެ ހިނދު އެތާނގައި) ހުންނެވިއެވެ. ދެން (އެބޭކަލުން އެހެން ވިދާޅުވުމުން، އެކަމާ އުފާފުޅުވެގެން) އެކަމަނާ ހިނިފުޅުވެޑުވިއެވެ. ފަހެ، އެކަމަނާއަށް إسحاق ގެފާނު ލިބިވަޑައިގަންނަވާނެކަމާއި، إسحاق ގެފާނުގެ ފަހަތްޕުޅުން يعقوب ގެފާނު ލިބިވަޑައިގަންނަވާނެކަމުގެ އުފާވެރި خبر، ތިމަންރަސްކަލާނގެ އެކަމަނާއަށް ދެއްވީމެވެ.\n﴿٧٢﴾ قَالَتْ يَا وَيْلَتَىٰ أَأَلِدُ وَأَنَا عَجُوزٌ وَهَٰذَا بَعْلِي شَيْخًا ۖ إِنَّ هَٰذَا لَشَيْءٌ عَجِيبٌ އެކަމަނާ ވިދާޅުވިއެވެ. އޭހުރި عجائب އެއްގެ ބޮޑުކަމާއެވެ! ތިމަންނާ މުސްކުޅިޔަކު ކަމުގައިވާއިރުވެސް، ތިމަން ވިހާނޭ ހެއްޔެވެ؟ އަދި ތިމަންގެ ފިރިކަލުން މިހުންނެވީ މުސްކުޅިވެފައެވެ. ހަމަކަށަވަރުން، މިއީ عجائب ވެގެންވާ ކަމެކެވެ.\n﴿٧٣﴾ قَالُوا أَتَعْجَبِينَ مِنْ أَمْرِ اللَّهِ ۖ رَحْمَتُ اللَّهِ وَبَرَكَاتُهُ عَلَيْكُمْ أَهْلَ الْبَيْتِ ۚ إِنَّهُ حَمِيدٌ مَّجِيدٌ އެބޭކަލުން ދެންނެވޫއެވެ. اللَّه ގެ أمر ފުޅާމެދު، ކަމަނާ عجائب ވެ ވަޑައިގަންނަވަނީތޯއެވެ؟ ގޭގެ أهل ވެރިންނޭވެ! ތިޔަބޭކަލުންގެ މައްޗަށް اللَّه ގެ رحمة އާއި، އެކަލާނގެ بركات ހުށްޓެވެ. ހަމަކަށަވަރުން، އެކަލާނގެއީ حمد ލިބިވޮޑިގެންވާ، މާތް، ދީލަތިވަންތަ ރަސްކަލާނގެއެވެ.\n﴿٧٤﴾ فَلَمَّا ذَهَبَ عَنْ إِبْرَاهِيمَ الرَّوْعُ وَجَاءَتْهُ الْبُشْرَىٰ يُجَادِلُنَا فِي قَوْمِ لُوطٍ ފަހެ، إبراهيم ގެފާނުންގެ ކިބަފުޅުން ބިރުފިލައިގޮސް، އެކަލޭގެފާނަށް އުފާވެރި خبر އައިހިނދު، لوط ގެފާނުގެ قوم ގެމީހުންނާމެދު، އެކަލޭގެފާނު ތިމަންރަސްކަލާނގެ حضرة އަށް سؤال ދަންނަވަން ފެށްޓެވިއެވެ.\n﴿٧٥﴾ إِنَّ إِبْرَاهِيمَ لَحَلِيمٌ أَوَّاهٌ مُّنِيبٌ ހަމަކަށަވަރުން، إبراهيم ގެފާނީ، ކޯފާ މަޑު، دعاء ކުރެއްވުންގިނަ، اللَّه ގެ حضرة އަށް رجوع ވެ، توبة ވެވަޑައިގަންނަވާ ބޭކަލެކެވެ.\n﴿٧٦﴾ يَا إِبْرَاهِيمُ أَعْرِضْ عَنْ هَٰذَا ۖ إِنَّهُ قَدْ جَاءَ أَمْرُ رَبِّكَ ۖ وَإِنَّهُمْ آتِيهِمْ عَذَابٌ غَيْرُ مَرْدُودٍ އޭ إبراهيم ގެފާނެވެ! ތިޔަކަންތައް (އެބަހީ: لوط ގެފާނުގެ قوم ގެމީހުންނާމެދު ދެންނެވުން) ދޫކޮށްލައްވާށެވެ! އެހެނީ، ހަމަކަށަވަރުން، ކަލޭގެފާނުގެ ވެރިރަސްކަލާނގެ أمر ފުޅު އަތުވެއްޖެއެވެ. އަދި ހަމަކަށަވަރުން، އަނބުރާ ރައްދުނުކުރައްވާނޭ عذاب އެއް، އެއުރެންގެ ގާތަށް އަންނާނެތެވެ.\n﴿٧٧﴾ وَلَمَّا جَاءَتْ رُسُلُنَا لُوطًا سِيءَ بِهِمْ وَضَاقَ بِهِمْ ذَرْعًا وَقَالَ هَٰذَا يَوْمٌ عَصِيبٌ އަދި ތިމަންރަސްކަލާނގެ رسول ން (އެބަހީ: ملائكة ން) لوط ގެފާނުގެ އަރިހަށް ވަޑައިގަތްހިނދު (قوم ގެމީހުންގެ فاسد ކަމުގެ ސަބަބުން، އެބޭކަލުންނަށް ދެރަގޮތެއް ވެދާނެތީ) އެބޭކަލުންނާމެދު ދެރަފުޅުވެ ހިތާމަކުރެއްވިއެވެ. އަދި އެބޭކަލުންނާމެދު ހިތްޕުޅު ދަތިވިއެވެ. އަދި ވިދާޅުވިއެވެ. މިއީ ވަރަށް ހިތާމަވެރި ދުވަހެކެވެ.\n﴿٧٨﴾ وَجَاءَهُ قَوْمُهُ يُهْرَعُونَ إِلَيْهِ وَمِن قَبْلُ كَانُوا يَعْمَلُونَ السَّيِّئَاتِ ۚ قَالَ يَا قَوْمِ هَٰؤُلَاءِ بَنَاتِي هُنَّ أَطْهَرُ لَكُمْ ۖ فَاتَّقُوا اللَّهَ وَلَا تُخْزُونِ فِي ضَيْفِي ۖ أَلَيْسَ مِنكُمْ رَجُلٌ رَّشِيدٌ އަދި އެކަލޭގެފާނުގެ قوم ގެމީހުން އެކަލޭގެފާނުގެ އަރިހަށް އަވަސް އަވަހަށް އައޫއެވެ. ކުރިން އެއުރެންނަކީ، ނުބައި (فاحش) ކަންތައްތައް ކޮށްއުޅުނު މީހުންނެވެ. އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! މިތިބީ އަހުރެންގެ (އެބަހީ: قوم ގެ) އަންހެން ދަރިންނެވެ. (ތިޔަބައިމީހުން شرعى ގޮތުން އެކަނބަލުންނާ ކާވެނިކުރާނަމަ) އެކަނބަލުން ތިޔަބައިމީހުންނަށްޓަކައި ސާފުކަން ބޮޑެވެ. ފަހެ، ތިޔަބައިމީހުން، اللَّه އަށް تقوى ވެރިވާށެވެ! އަދި ތިމަންކަލޭގެފާނުގެ މެހުމާނުންގެ ކުރިމަތީގައި، ތިމަންކަލޭގެފާނު ލަދުވެތި ނުކުރާށެވެ! ތިޔަބައިމީހުންގެ ތެރޭގައި ހޭޖެހޭ ފިރިހެނަކު ނުވަނީހެއްޔެވެ؟\n﴿٧٩﴾ قَالُوا لَقَدْ عَلِمْتَ مَا لَنَا فِي بَنَاتِكَ مِنْ حَقٍّ وَإِنَّكَ لَتَعْلَمُ مَا نُرِيدُ އެއުރެން ދެންނެވޫއެވެ. ހަމަކަށަވަރުން، ކަލޭގެފާނުގެ އަންހެން ދަރިންނާމެދު އެއްވެސް حق އެއް (އެބަހީ: އެއްވެސް ބޭނުމެއް) ތިމަންމެންނަށް ނުވާކަން ކަލޭގެފާނަށް އެނގިވަޑައިގަންނަވާނެތެވެ. އަދި ހަމަކަށަވަރުން، ތިމަންމެން އެދޭ ކަންތައް ކަލޭގެފާނަށް ރަނގަޅަށް އެނގިވަޑައިގަންނަވާނެތެވެ.\n﴿٨٠﴾ قَالَ لَوْ أَنَّ لِي بِكُمْ قُوَّةً أَوْ آوِي إِلَىٰ رُكْنٍ شَدِيدٍ އެކަލޭގެފާނު ވިދާޅުވިއެވެ. ތިޔަބައިމީހުންނާމެދު، ތިމަންކަލޭގެފާނަށް ބާރެއް ލިބިވަޑައިގެންފައިވާނަމައެވެ! ނުވަތަ ބާރުގަދަ ފަރާތަކަށް ދެވޭނެނަމައެވެ!\n﴿٨١﴾ قَالُوا يَا لُوطُ إِنَّا رُسُلُ رَبِّكَ لَن يَصِلُوا إِلَيْكَ ۖ فَأَسْرِ بِأَهْلِكَ بِقِطْعٍ مِّنَ اللَّيْلِ وَلَا يَلْتَفِتْ مِنكُمْ أَحَدٌ إِلَّا امْرَأَتَكَ ۖ إِنَّهُ مُصِيبُهَا مَا أَصَابَهُمْ ۚ إِنَّ مَوْعِدَهُمُ الصُّبْحُ ۚ أَلَيْسَ الصُّبْحُ بِقَرِيبٍ އެބޭކަލުން ދެންނެވޫއެވެ. އޭ لوط ގެފާނެވެ! ހަމަކަށަވަރުން، ތިމަންމެންނީ، ކަލޭގެފާނުގެ ވެރިރަސްކަލާނގެ ފޮނުއްވި ބޭކަލުންނީމުއެވެ. ކަލޭގެފާނާ ހަމަޔަށް އެއުރެންނަކަށް واصل އެއް ނުވެވޭނެތެވެ. ފަހެ، ރޭގަނޑުން ބައެއްގައި ކަލޭގެފާނުގެ أهل ވެރިންނާއެކު، ނުކުމެވަޑައިގެން ހިންގަވާށެވެ! އަދި ތިޔައިގެ ތެރެއިން އެކަކުވެސް، ކަލޭގެފާނުގެ އަނބިކަނބަލުން ފިޔަވައި އެނބުރި ފަސްނުބަލާށެވެ! ހަމަކަށަވަރުން، އެއުރެންނަށް (އެބަހީ: އެ كافر ންނަށް) ޖެހޭކަމެއް އެކަނބުލޭގެއަށްވެސް ޖެހޭނެތެވެ. ހަމަކަށަވަރުން، އެއުރެންނަށް ކަނޑައެޅިގެންވާ ވަގުތަކީ ހެނދުނު ފަތިހެވެ. ފަތިސް ވަގުތު، ގާތުގައި ނުވޭހެއްޔެވެ؟\n﴿٨٢﴾ فَلَمَّا جَاءَ أَمْرُنَا جَعَلْنَا عَالِيَهَا سَافِلَهَا وَأَمْطَرْنَا عَلَيْهَا حِجَارَةً مِّن سِجِّيلٍ مَّنضُودٍ ދެން ފަހެ، ތިމަންރަސްކަލާނގެ (عذاب ގެ) أمر ފުޅު އައިހިނދު، އެ ރަށުގެ މައްޗަށް އޮތްފުށް ދަށަށް ޖެއްސެވީމެވެ. އަދި އަލިފާނުން ދޮންކުރައްވާފައިވާ، މަށީގެ ހިލައިން ތިމަންރަސްކަލާނގެ އެ ރަށަށް ވާރޭ ވެއްސެވީމެވެ.\n﴿٨٣﴾ مُّسَوَّمَةً عِندَ رَبِّكَ ۖ وَمَا هِيَ مِنَ الظَّالِمِينَ بِبَعِيدٍ ކަލޭގެފާނުގެ ވެރިރަސްކަލާނގެ حضرة ގައި ފާހަގަކުރައްވާފައިވާ ގޮތުގައެވެ. އަދި އަނިޔާވެރިންނާ ދުރުގައިވާ ކަމެއް ކަމުގައި އެކަންތައް ނުވެތެވެ.\n﴿٨٤﴾ ۞ وَإِلَىٰ مَدْيَنَ أَخَاهُمْ شُعَيْبًا ۚ قَالَ يَا قَوْمِ اعْبُدُوا اللَّهَ مَا لَكُم مِّنْ إِلَٰهٍ غَيْرُهُ ۖ وَلَا تَنقُصُوا الْمِكْيَالَ وَالْمِيزَانَ ۚ إِنِّي أَرَاكُم بِخَيْرٍ وَإِنِّي أَخَافُ عَلَيْكُمْ عَذَابَ يَوْمٍ مُّحِيطٍ އަދި مديَن ގެމީހުންގެ ގާތަށް ތިމަންރަސްކަލާނގެ، އެއުރެންގެ أخ، شعيب ގެފާނު ފޮނުއްވީމެވެ. އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން اللَّه އަށް އަޅުކަންކުރާށެވެ! އެކަލާނގެ ފިޔަވައި އެހެން إله އަކު ތިޔަބައިމީހުންނަކަށް ނުވެއެވެ. އަދި މިނުމުގައްޔާއި، ކިރުމުގައި، ތިޔަބައިމީހުން އުނިނުކުރާށެވެ! ހަމަކަށަވަރުން، ތިޔަބައިމީހުންވަނީ (ފުދި) ހެޔޮحال ގައި ކަމަށް ތިމަންކަލޭގެފާނަށް ފެނިވަޑައިގަނެއެވެ. އަދި ހަމަކަށަވަރުން، ތިޔަބައިމީހުން ވަށާލައިފައިވާ ދުވަހެއްގެ عذاب އަށް، ތިޔަބައިމީހުންނާމެދު، ތިމަންކަލޭގެފާނު ބިރުފުޅު ގަނެތެވެ.\n﴿٨٥﴾ وَيَا قَوْمِ أَوْفُوا الْمِكْيَالَ وَالْمِيزَانَ بِالْقِسْطِ ۖ وَلَا تَبْخَسُوا النَّاسَ أَشْيَاءَهُمْ وَلَا تَعْثَوْا فِي الْأَرْضِ مُفْسِدِينَ އޭ އަހުރެންގެ قوم ގެމީހުންނޭވެ! ތިޔަބައިމީހުން މިނުމާއި، ކިރުން، عدل އަށް ފުރިހަމަކުރާށެވެ! އަދި މީސްތަކުންނަށް އެއުރެންގެ ތަކެތި އުނިނުކުރާށެވެ! އަދި فاسد ން ކަމުގައިވެތިބެ ތިޔަބައިމީހުން ބިމުގައި فساد ނުކުރާހުށިކަމެވެ!\n﴿٨٦﴾ بَقِيَّتُ اللَّهِ خَيْرٌ لَّكُمْ إِن كُنتُم مُّؤْمِنِينَ ۚ وَمَا أَنَا عَلَيْكُم بِحَفِيظٍ اللَّه، ތިޔަބައިމީހުންނަށްޓަކައި، ދޫކުރައްވާފައިވާ އެއްޗެއް ތިޔަބައިމީހުންނަށް ހެޔޮކަން ބޮޑެވެ. ތިޔަބައިމީހުންނީ، مؤمن ން ކަމުގައިވާނަމައެވެ. އަދި ތިޔަބައިމީހުންގެ މައްޗަށް ހުރި ފާރަވެރިއަކު ކަމުގައި، ތިމަންކަލޭގެފާނު ނުވަމެވެ.\n﴿٨٧﴾ قَالُوا يَا شُعَيْبُ أَصَلَاتُكَ تَأْمُرُكَ أَن نَّتْرُكَ مَا يَعْبُدُ آبَاؤُنَا أَوْ أَن نَّفْعَلَ فِي أَمْوَالِنَا مَا نَشَاءُ ۖ إِنَّكَ لَأَنتَ الْحَلِيمُ الرَّشِيدُ އެއުރެން ދެންނެވޫއެވެ. އޭ شعيب ގެފާނެވެ! ތިމަންމެންގެ ކާބަފައިން އަޅުކަންކޮށް އުޅުނު ތަކެތި ދޫކޮށްލުމަށް، ނުވަތަ ތިމަންމެންގެ މުދާތަކާމެދު ތިމަންމެން އެދޭގޮތަކަށް ކަންތައްކުރުން ދޫކޮށްލުމަށް، ކަލޭގެފާނުގެ ނަމާދު، ކަލޭގެފާނަށް أمر ކުރަނީތޯއެވެ! ހަމަކަށަވަރުން، ކަލޭގެފާނީ ކެތްތެރި، ވިސްނުންފުޅު ފުރިހަމަ ބޭކަލަކީމުއެވެ. (ނޯޓު: އެއުރެން މިގޮތަށް ދެންނެވީ، މަލާމާތެއްގެ ގޮތުގައިކަމަށް مفسّر ން ލިޔުއްވާފައިވެއެވެ.)\n﴿٨٨﴾ قَالَ يَا قَوْمِ أَرَأَيْتُمْ إِن كُنتُ عَلَىٰ بَيِّنَةٍ مِّن رَّبِّي وَرَزَقَنِي مِنْهُ رِزْقًا حَسَنًا ۚ وَمَا أُرِيدُ أَنْ أُخَالِفَكُمْ إِلَىٰ مَا أَنْهَاكُمْ عَنْهُ ۚ إِنْ أُرِيدُ إِلَّا الْإِصْلَاحَ مَا اسْتَطَعْتُ ۚ وَمَا تَوْفِيقِي إِلَّا بِاللَّهِ ۚ عَلَيْهِ تَوَكَّلْتُ وَإِلَيْهِ أُنِيبُ އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން ނިކަން ބުނެބަލާށެވެ! އަހުރެންގެ ވެރިރަސްކަލާނގެ حضرة ން އައި ފާޅުވެގެންވާ ތެދުމަގެއްގައި އަހުރެންވީނަމަ، އަދި އެކަލާނގެ حضرة ން ހެޔޮވެގެންވާ رزق ދެއްވި ހިނދު (އެކަމަށް ފުރަގަސްދެވޭނެހެއްޔެވެ؟) އަދި އަހުރެން ތިޔަބައިމީހުންނަށް ނަހީކުރާ ކަންތައް އަހުރެން ކުރާކަށް ބޭނުމެއް ނުވެތެވެ. އަހުރެންނަށް ކުޅަދާނަވީވަރަކަށް، إصلاح ކުރުން މެނުވީ، އަހުރެން ބޭނުމެއް ނުވެތެވެ. އަދި اللَّه ގެ حضرة ން މެނުވީ، އަހުރެންނަށް توفيق ލިބުމެއްނުވެތެވެ. އަހުރެން وكيل ކުރަނީ، އެކަލާނގެއަށެވެ. އަދި توبة ވަނީވެސް، އެކަލާނގެ حضرة އަށެވެ.\n﴿٨٩﴾ وَيَا قَوْمِ لَا يَجْرِمَنَّكُمْ شِقَاقِي أَن يُصِيبَكُم مِّثْلُ مَا أَصَابَ قَوْمَ نُوحٍ أَوْ قَوْمَ هُودٍ أَوْ قَوْمَ صَالِحٍ ۚ وَمَا قَوْمُ لُوطٍ مِّنكُم بِبَعِيدٍ އޭ އަހުރެންގެ قوم ގެމީހުންނޭވެ! އަހުރެންނާ ދެކޮޅުވެރިވުން އެއީ، ތިޔަބައިމީހުންނަށް مصيبة ޖެހޭކަމަކަށް ނުހަދާހުށިކަމެވެ! (އެއީ) نوح ގެފާނުގެ قوم ގެމީހުންނަށް، ނުވަތަ هود ގެފާނުގެ قوم ގެމީހުންނަށް، ނުވަތަ صالح ގެފާނުގެ قوم ގެމީހުންނަށް ޖެހުނުފަދަ مصيبة އެކެވެ. لوط ގެފާނުގެ قوم ގެމީހުން (ހަލާކުވެދިޔަ ދުވަސް) ތިޔަބައިމީހުންނާ ދުރެއްގައެއް ނުވެއެވެ.\n﴿٩٠﴾ وَاسْتَغْفِرُوا رَبَّكُمْ ثُمَّ تُوبُوا إِلَيْهِ ۚ إِنَّ رَبِّي رَحِيمٌ وَدُودٌ އަދި ތިޔަބައިމީހުންގެ ވެރިރަސްކަލާނގެ حضرة އަށް ފާފަފުއްސެވުންއެދި، ތިޔަބައިމީހުން ދަންނަވާށެވެ! ދެން ތިޔަބައިމީހުން އެކަލާނގެއަށް توبة ވާށެވެ! ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެއީ رحيم ވަންތަ ނުހަނު އޯގާވަންތަ ރަސްކަލާނގެއެވެ.\n﴿٩١﴾ قَالُوا يَا شُعَيْبُ مَا نَفْقَهُ كَثِيرًا مِّمَّا تَقُولُ وَإِنَّا لَنَرَاكَ فِينَا ضَعِيفًا ۖ وَلَوْلَا رَهْطُكَ لَرَجَمْنَاكَ ۖ وَمَا أَنتَ عَلَيْنَا بِعَزِيزٍ އެއުރެން ދެންނެވޫއެވެ. އޭ شعيب ގެފާނެވެ! ކަލޭގެފާނު ވިދާޅުވާ އެއްޗެހީގެ ތެރެއިން ގިނައެއްޗެހި، ތިމަންމެންނަކަށް ނުވިސްނެތެވެ. އަދި ހަމަކަށަވަރުން، ތިމަންމެން ދެކެނީ، ކަލޭގެފާނަކީ ތިމަންމެންގެ ތެރޭގައިވާ ނިކަމެއްޗެއް ކަމަށެވެ. އަދި ކަލޭގެފާނުގެ ގާތްތިމާގެ މީސްކޮޅު ނުވާނަމަ، ތިމަންމެން ހަމަކަށަވަރުންވެސް، ކަލޭގެފާނު رجم ކުޅައީމުހެވެ. އަދި ކަލޭގެފާނަކީ، ތިމަންމެންގެ މައްޗަށް ހުންނެވި عزّة ތެރިޔަކީމުއެއް ނޫނެވެ.\n﴿٩٢﴾ قَالَ يَا قَوْمِ أَرَهْطِي أَعَزُّ عَلَيْكُم مِّنَ اللَّهِ وَاتَّخَذْتُمُوهُ وَرَاءَكُمْ ظِهْرِيًّا ۖ إِنَّ رَبِّي بِمَا تَعْمَلُونَ مُحِيطٌ އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! اللَّه އަށްވުރެވެސް ބޮޑަށް، ތިޔަބައިމީހުންގެ މައްޗަށް عزّة ތެރިވެގެންވަނީ އަހުރެންގެ ގާތްތިމާގެ މީސްކޮޅު ހެއްޔެވެ؟ އަދި އެކަލާނގެއީ، ތިޔަބައިމީހުންގެ ފުރަގަހަށް ދޫކޮށްފައިވާ ފަރާތެއްކަމުގައި ތިޔަބައިމީހުން ހަދައިފީމުއެވެ. ހަމަކަށަވަރުން، އަހުރެންގެ ވެރިރަސްކަލާނގެއީ، ތިޔަބައިމީހުންކުރާ ކަންތައް ފުރިހަމައަށް ދެނެވޮޑިގެންވާ ރަސްކަލާނގެއެވެ.\n﴿٩٣﴾ وَيَا قَوْمِ اعْمَلُوا عَلَىٰ مَكَانَتِكُمْ إِنِّي عَامِلٌ ۖ سَوْفَ تَعْلَمُونَ مَن يَأْتِيهِ عَذَابٌ يُخْزِيهِ وَمَنْ هُوَ كَاذِبٌ ۖ وَارْتَقِبُوا إِنِّي مَعَكُمْ رَقِيبٌ އޭ އަހުރެންގެ قوم ގެމީހުންނޭވެ! ތިޔަބައިމީހުންގެ ގޮތުގައި ތިބެގެން ތިޔަބައިމީހުން عمل ކޮށްބަލާށެވެ! ހަމަކަށަވަރުން، އަހުރެންވެސް (އަހުރެންގެ ގޮތުގައި) عمل ކުރާހުށީމެވެ. އެމީހަކު ނިކަމެތި ކުރަނިވި عذاب އެއް، އެމީހަކާ ހަމަޔަށް އަންނަ މީހަކީ، ކާކުކަމާއި، ދޮގުހަދާ މީހަކީ ކާކުކަން، ނިކަންހުރެ ތިޔަބައިމީހުންނަށް އެނގޭނެތެވެ. އަދި ތިޔަބައިމީހުން ބަލަބަލާ ތިބޭށެވެ! ހަމަކަށަވަރުން، އަހުރެންވެސް ތިޔަބައިމީހުންނާއެކު ބަލަބަލާ އެބަހުރީމެވެ.\n﴿٩٤﴾ وَلَمَّا جَاءَ أَمْرُنَا نَجَّيْنَا شُعَيْبًا وَالَّذِينَ آمَنُوا مَعَهُ بِرَحْمَةٍ مِّنَّا وَأَخَذَتِ الَّذِينَ ظَلَمُوا الصَّيْحَةُ فَأَصْبَحُوا فِي دِيَارِهِمْ جَاثِمِينَ އަދި ތިމަންރަސްކަލާނގެ (عذاب ގެ) أمر ފުޅު އައިހިނދު، شعيب ގެފާނާއި، އެކަލޭގެފާނުގެ އަރިހުގައި إيمان ވެގެންތިބި މީހުން، ތިމަންރަސްކަލާނގެ رحمة ފުޅުން ސަލާމަތްކުރެއްވީމެވެ. އަދި (ބިރުވެރި) އަޑުއައިސް، އަނިޔާވެރިވީ މީހުން ހަލާކު ކުރިއެވެ. ދެން ހެނދުންވީއިރު، އެއުރެންގެ ގޯތި ގެދޮރުގައި އެއުރެންތިބީ، ކަކޫމައްޗަށް ތިރިވެ، މަރުވެފައެވެ.\n﴿٩٥﴾ كَأَن لَّمْ يَغْنَوْا فِيهَا ۗ أَلَا بُعْدًا لِّمَدْيَنَ كَمَا بَعِدَتْ ثَمُودُ އެއުރެން އެތާ އުޅެފައި ނުވާކަހަލައެވެ. ދަންނާށެވެ! ثمود ބާގައި މީހުންވެސް ހަލާކުވެ ނެތިދިޔަފަދައިން، مد يَن ގެމީހުންނަށް ހަލާކާއި ގެއްލުން ހުށްޓެވެ.\n﴿٩٦﴾ وَلَقَدْ أَرْسَلْنَا مُوسَىٰ بِآيَاتِنَا وَسُلْطَانٍ مُّبِينٍ ހަމަކަށަވަރުން، ތިމަންރަސްކަލާނގެ آية ތަކާއި، ބަޔާންވެގެންވާ حجّة އަކާއެކު، موسى ގެފާނު ފޮނުއްވީމެވެ.\n﴿٩٧﴾ إِلَىٰ فِرْعَوْنَ وَمَلَئِهِ فَاتَّبَعُوا أَمْرَ فِرْعَوْنَ ۖ وَمَا أَمْرُ فِرْعَوْنَ بِرَشِيدٍ فرعون އާއި، އޭނާގެ ބޮޑުންގެ ގާތަށެވެ. ފަހެ، އެއުރެން فرعون ގެ أمر އަށް تبع ވޫއެވެ. فرعون ގެ أمر ހެޔޮލަފާ أمر އެއްކަމުގައި ނުވެތެވެ.\n﴿٩٨﴾ يَقْدُمُ قَوْمَهُ يَوْمَ الْقِيَامَةِ فَأَوْرَدَهُمُ النَّارَ ۖ وَبِئْسَ الْوِرْدُ الْمَوْرُودُ قيامة ދުވަހުން، އޭނާގެ قوم ގެމީހުންގެ ކުރީގައިހުރެ، އެއުރެން ނަރަކައަށް ގެންގޮސް ވައްދާނެތެވެ. (އެއުރެންނަށް) ވަދެވޭތަނުގެ ހުރި ނުބައިކަމާއެވެ!\n﴿٩٩﴾ وَأُتْبِعُوا فِي هَٰذِهِ لَعْنَةً وَيَوْمَ الْقِيَامَةِ ۚ بِئْسَ الرِّفْدُ الْمَرْفُودُ މި ދުނިޔެމަތީގައި އެއުރެންނަށް لعنة ލެއްވިއެވެ. އަދި قيامة ދުވަހުންވެސް މެއެވެ. (އެއުރެންނަށް) ދެއްވާނެ އެއްޗެއްގެ ހުރި ނުބައިކަމާއެވެ!\n﴿١٠٠﴾ ذَٰلِكَ مِنْ أَنبَاءِ الْقُرَىٰ نَقُصُّهُ عَلَيْكَ ۖ مِنْهَا قَائِمٌ وَحَصِيدٌ އެއީ ރަށްތަކުގެ خبر ތަކުގެ ތެރެއިން ބަޔެކެވެ. ތިމަންރަސްކަލާނގެ އެ خبر ތައް ކަލޭގެފާނަށް ކިޔައިދެއްވަމެވެ. قائم ވެހުރި ރަށްތަކާއި، ނެތި ހަލާކުވެގެންދިޔަ ރަށްތައް އޭގެތެރެއިންވެއެވެ.\n﴿١٠١﴾ وَمَا ظَلَمْنَاهُمْ وَلَٰكِن ظَلَمُوا أَنفُسَهُمْ ۖ فَمَا أَغْنَتْ عَنْهُمْ آلِهَتُهُمُ الَّتِي يَدْعُونَ مِن دُونِ اللَّهِ مِن شَيْءٍ لَّمَّا جَاءَ أَمْرُ رَبِّكَ ۖ وَمَا زَادُوهُمْ غَيْرَ تَتْبِيبٍ އަދި ތިމަންރަސްކަލާނގެ އެއުރެންނަކަށް އަނިޔާއެއް ނުކުރައްވަމެވެ. އެހެނެއްކަމަކު، އެއުރެންގެ އަމިއްލަ نفس ތަކަށް، އެއުރެން އަނިޔާވެރިވޫއެވެ. ފަހެ، ކަލޭގެފާނުގެ ވެރިރަސްކަލާނގެ أمر ފުޅު އައިހިނދު، اللَّه ފިޔަވައި، އެއުރެން އަޅުކަންކޮށްއުޅުނު އެއުރެންގެ إله ންތައް، އެއްވެސްކަމެއް އެއުރެންނަކަށް ފުއްދައެއް ނުދެތެވެ. އެ إله ން، އެއުރެންނަށް ގެއްލުންދިނުން މެނުވީ އިތުރެއް ނުކުރެތެވެ.\n﴿١٠٢﴾ وَكَذَٰلِكَ أَخْذُ رَبِّكَ إِذَا أَخَذَ الْقُرَىٰ وَهِيَ ظَالِمَةٌ ۚ إِنَّ أَخْذَهُ أَلِيمٌ شَدِيدٌ ރަށްތައް (އެބަހީ: ރަށްތަކުގެ أهل ވެރިން) އަނިޔާވެރިވެގެންވާ حال، ކަލޭގެފާނުގެ ވެރިރަސްކަލާނގެ އެ ރަށްތައް ހިއްޕަވާހިނދު، އެކަލާނގެ ހިއްޕެވުންއޮތީ، އެފަދައިންނެވެ. ހަމަކަށަވަރުން، އެކަލާނގެ ހިއްޕެވުމަކީ، ވޭންދެނިވި، ގަދަފަދަ ކަމެކެވެ.\n﴿١٠٣﴾ إِنَّ فِي ذَٰلِكَ لَآيَةً لِّمَنْ خَافَ عَذَابَ الْآخِرَةِ ۚ ذَٰلِكَ يَوْمٌ مَّجْمُوعٌ لَّهُ النَّاسُ وَذَٰلِكَ يَوْمٌ مَّشْهُودٌ ހަމަކަށަވަރުން، آخرة ގެ عذاب އަށް ބިރުވެތިވެއްޖެ މީހާއަށް އެކަމުގައި ހެތްކެއްވާކަން ކަށަވަރެވެ. އެއީ އެދުވަހަށްޓަކައި މީސްތަކުން އެއްކުރައްވާނޭ ދުވަހެކެވެ. އަދި އެއީ (އެންމެން) ދެކޭނޭ ދުވަހެކެވެ.\n﴿١٠٤﴾ وَمَا نُؤَخِّرُهُ إِلَّا لِأَجَلٍ مَّعْدُودٍ އަދި عدد ކުރައްވާފައިވާ މުއްދަތަކަށް މެނުވީ، ތިމަންރަސްކަލާނގެ އެދުވަސް ފަހެއް ނުކުރައްވަމެވެ.\n﴿١٠٥﴾ يَوْمَ يَأْتِ لَا تَكَلَّمُ نَفْسٌ إِلَّا بِإِذْنِهِ ۚ فَمِنْهُمْ شَقِيٌّ وَسَعِيدٌ އެދުވަސް އައުމުން، އެކަލާނގެ إذن ފުޅާއެކުގައި މެނުވީ، އެއްވެސް نفس އަކަށް ބަހެއްވެސް ނުބުނެވޭނެތެވެ. ފަހެ، އަބާއްޖަވެރިންނާއި، ބާއްޖަވެރިން އެއުރެންގެ ތެރެއިންވެއެވެ.\n﴿١٠٦﴾ فَأَمَّا الَّذِينَ شَقُوا فَفِي النَّارِ لَهُمْ فِيهَا زَفِيرٌ وَشَهِيقٌ ފަހެ، އަބާއްޖަވެރިވި މީހުން ދަންނާށެވެ! ފަހެ، އެއުރެން ވާހުށީ، ނަރަކައިގައެވެ. އެއުރެން ބޭރަށްލާ ނޭވާގެ ގަދަ އަޑާއި، އެތެރެއަށްލާ ނޭވާގެ އަޑު އެތާނގައި ހުންނާނެތެވެ.\n﴿١٠٧﴾ خَالِدِينَ فِيهَا مَا دَامَتِ السَّمَاوَاتُ وَالْأَرْضُ إِلَّا مَا شَاءَ رَبُّكَ ۚ إِنَّ رَبَّكَ فَعَّالٌ لِّمَا يُرِيدُ އެއުރެން އެ ނަރަކައިގައި ދެމިތިބެނިވި ގޮތުގައެވެ. ކަލޭގެފާނުގެ ވެރިރަސްކަލާނގެ އިރާދަކުރެއްވި މުއްދަތެއް ފިޔަވައި، އުޑުތަކާއި، ބިން ދެމިހުރިހާ ހިނދެއްގައެވެ. ހަމަކަށަވަރުން، ކަލޭގެފާނުންގެ ވެރިރަސްކަލާނގެއީ، އެކަލާނގެ އިރާދަކުރައްވާ ކަމެއް ކުރައްވާ ރަސްކަލާނގެއެވެ.\n﴿١٠٨﴾ ۞ وَأَمَّا الَّذِينَ سُعِدُوا فَفِي الْجَنَّةِ خَالِدِينَ فِيهَا مَا دَامَتِ السَّمَاوَاتُ وَالْأَرْضُ إِلَّا مَا شَاءَ رَبُّكَ ۖ عَطَاءً غَيْرَ مَجْذُوذٍ އަދި ބާއްޖަވެރިވި މީހުން ދަންނާށެވެ! އެއުރެންވާހުށީ ސުވަރުގޭގައެވެ. އެތާނގައި، އެއުރެން ދެމިތިބެނިވި ގޮތުގައެވެ. ކަލޭގެފާނުގެ ވެރިރަސްކަލާނގެ އިރާދަކުރެއްވި މުއްދަތެއް ފިޔަވައި އުޑުތަކާއި ބިން ދެމިއޮތްހާ ހިނދެއްގައެވެ. ކެނޑިގެންނުދާ ދެއްވުމެއްގެ ގޮތުގައެވެ.\n﴿١٠٩﴾ فَلَا تَكُ فِي مِرْيَةٍ مِّمَّا يَعْبُدُ هَٰؤُلَاءِ ۚ مَا يَعْبُدُونَ إِلَّا كَمَا يَعْبُدُ آبَاؤُهُم مِّن قَبْلُ ۚ وَإِنَّا لَمُوَفُّوهُمْ نَصِيبَهُمْ غَيْرَ مَنقُوصٍ ފަހެ، މިބައިމީހުން އަޅުކަންކުރާ ފަރާތްތަކާ ބެހޭގޮތުން، شك ކަމެއްގައި ކަލޭގެފާނު ނުހުންނަވާށެވެ! ކުރިންވެސް އެއުރެންގެ ކާބަފައިން އަޅުކަންކުރާ ފަދައަކުން މެނުވީ، އެއުރެން އަޅުކަމެއް ނުކުރެތެވެ. އަދި ހަމަކަށަވަރުން، އުނިވުމެއްނެތި އެއުރެންގެ (عذاب ގެ) ބައި، އެބައިމީހުންނަށް ތިމަންރަސްކަލާނގެ ހަމަޔަށް ދެއްވާހުށީމެވެ.\n﴿١١٠﴾ وَلَقَدْ آتَيْنَا مُوسَى الْكِتَابَ فَاخْتُلِفَ فِيهِ ۚ وَلَوْلَا كَلِمَةٌ سَبَقَتْ مِن رَّبِّكَ لَقُضِيَ بَيْنَهُمْ ۚ وَإِنَّهُمْ لَفِي شَكٍّ مِّنْهُ مُرِيبٍ ހަމަކަށަވަރުން، ތިމަންރަސްކަލާނގެ موسى ގެފާނަށް ފޮތް ދެއްވީމެވެ. ފަހެ، އެ ފޮތާމެދު خلاف ވޫއެވެ. ކަލޭގެފާނުގެ ވެރިރަސްކަލާނގެ حضرة ން އިސްވެދިޔަ ބަސްފުޅެއް ނުވާނަމަ، އެއުރެންގެ މެދުގައި ނިޔާކުރެއްވީސްކަން ކަށަވަރެވެ. އަދި ހަމަކަށަވަރުން، އެއުރެންވަނީ އެކަމާމެދު ވަސްވާސްތެރިކަމުން ފުރިގެންވާ شك އެއްގައިކަން ކަށަވަރެވެ.\n﴿١١١﴾ وَإِنَّ كُلًّا لَّمَّا لَيُوَفِّيَنَّهُمْ رَبُّكَ أَعْمَالَهُمْ ۚ إِنَّهُ بِمَا يَعْمَلُونَ خَبِيرٌ ހަމަކަށަވަރުން، ކޮންމެ ބަޔަކަށްވެސް އެބަޔެއްގެ عمل ތަކަށް ކަލޭގެފާނުގެ ވެރިރަސްކަލާނގެ ހަމަޔަށް ޖަޒާދެއްވާނެއެވެ. ހަމަކަށަވަރުން، އެކަލާނގެއީ، އެއުރެންކުރާ عمل ތައް މޮޅަށް ދެނެވޮޑިގެންވާ ރަސްކަލާނގެއެވެ.\n﴿١١٢﴾ فَاسْتَقِمْ كَمَا أُمِرْتَ وَمَن تَابَ مَعَكَ وَلَا تَطْغَوْا ۚ إِنَّهُ بِمَا تَعْمَلُونَ بَصِيرٌ ފަހެ، ކަލޭގެފާނަށް أمر ކުރައްވާފައިވާ ފަދައިން، ކަލޭގެފާނުންގެ އަރިހުގައި إيمان ވެ، توبة ވެގެން ތިބިމީހުންނާއެކު، ކަލޭގެފާނު ސީދާވެވަޑައިގަންނަވާށެވެ! އަދި ތިޔަބައިމީހުން ހައްދުފަހަނަޅައި ނުދާށެވެ! ހަމަކަށަވަރުން، އެކަލާނގެއީ، ތިޔަބައިމީހުންކުރާ ކަންތައް މޮޅަށް ބައްލަވާވޮޑިގެންވާ ރަސްކަލާނގެއެވެ.\n﴿١١٣﴾ وَلَا تَرْكَنُوا إِلَى الَّذِينَ ظَلَمُوا فَتَمَسَّكُمُ النَّارُ وَمَا لَكُم مِّن دُونِ اللَّهِ مِنْ أَوْلِيَاءَ ثُمَّ لَا تُنصَرُونَ އަދި އަނިޔާވެރިވި މީހުންގެ ފަރާތަށް ތިޔަބައިމީހުން ކުޑަކޮށްވެސް ނުލެނބޭށެވެ! ފަހެ، (އެ ހިނދުން) ނަރަކައިގެ އަލިފާން ތިޔަބައިމީހުންގައި ބީހިދާނެތެވެ. އަދި اللَّه ފިޔަވައި، ތިޔަބައިމީހުންނަށް އެހީތެރިވާނޭ އެއްވެސް ފަރާތެއް ނެތެވެ. ދެން ތިޔަބައިމީހުންނަކަށް نصر އެއްވެސް ނުލިބޭނެތެވެ.\n﴿١١٤﴾ وَأَقِمِ الصَّلَاةَ طَرَفَيِ النَّهَارِ وَزُلَفًا مِّنَ اللَّيْلِ ۚ إِنَّ الْحَسَنَاتِ يُذْهِبْنَ السَّيِّئَاتِ ۚ ذَٰلِكَ ذِكْرَىٰ لِلذَّاكِرِينَ އަދި ދުވާލުގެ ދެކޮޅުގައްޔާއި، ރޭގަނޑުން ބައެއްގައި ކަލޭގެފާނު ނަމާދު قائم ކުރައްވާށެވެ! ހަމަކަށަވަރުން، ހެޔޮކަންތައް، ނުބައިކަންތައް ނެތިކޮށްލަތެވެ. އެއީ ހަނދާންކުރާ ބަޔަކަށް وعظ އާއި نصيحة އެކެވެ.\n﴿١١٥﴾ وَاصْبِرْ فَإِنَّ اللَّهَ لَا يُضِيعُ أَجْرَ الْمُحْسِنِينَ އަދި ކަލޭގެފާނު ކެތްކުރައްވާށެވެ! ފަހެ، ހަމަކަށަވަރުން، إحسان ތެރިންގެ ދަރުމަ، اللَّه ގެއްލެނި ނުކުރައްވާނެތެވެ.\n﴿١١٦﴾ فَلَوْلَا كَانَ مِنَ الْقُرُونِ مِن قَبْلِكُمْ أُولُو بَقِيَّةٍ يَنْهَوْنَ عَنِ الْفَسَادِ فِي الْأَرْضِ إِلَّا قَلِيلًا مِّمَّنْ أَنجَيْنَا مِنْهُمْ ۗ وَاتَّبَعَ الَّذِينَ ظَلَمُوا مَا أُتْرِفُوا فِيهِ وَكَانُوا مُجْرِمِينَ ފަހެ، أمّة ތަކުގެ ތެރެއިން (دين ވެރިކަމާއި ހެޔޮވިސްނުމުގެ ތެރެއިން) ބާކީއޮތް މިންވަރެއްގެ ވެރިބަޔަކު، ބިމުގައި فساد ކޮށް އުޅުން ނަހީކޮށް ތިޔަބައިމީހުންގެ ކުރިން އުޅުނުނަމަަ ކިހާ ރަނގަޅުހެއްޔެވެ! އެހެނެއްކަމަކު، ތިމަންރަސްކަލާނގެ ސަލާމަތްކުރެއްވި މީހުންގެ ތެރެއިން މަދުބަޔަކުވިއެވެ. އަދި އަނިޔާވެރިވި މީހުން، އެއުރެންނަށް ލިބުނު ތަނަވަސްކަމަށް تبع ވޫއެވެ. (އެބަހީ: އެކަމުގެ ތެރެއަށް ގެނބި، آخرة ހަނދާންނެތި ކޮށްލޫއެވެ.) އަދި ކުށްވެރިން ކަމުގައި އެއުރެން ވޫއެވެ.\n﴿١١٧﴾ وَمَا كَانَ رَبُّكَ لِيُهْلِكَ الْقُرَىٰ بِظُلْمٍ وَأَهْلُهَا مُصْلِحُونَ ރަށްތަކުގެ أهل ވެރިން ރަނގަޅަށް ކަންތައްކުރާ ބަޔަކު ކަމުގައިވަނިކޮށް، އަނިޔާވެރިގޮތުގައި އެ ރަށްތައް ހަލާކު ކުރެއްވުމަކަށް، ކަލޭގެފާނުގެ ވެރިރަސްކަލާނގެ އިރާދައެއް ނުކުރައްވަތެވެ.\n﴿١١٨﴾ وَلَوْ شَاءَ رَبُّكَ لَجَعَلَ النَّاسَ أُمَّةً وَاحِدَةً ۖ وَلَا يَزَالُونَ مُخْتَلِفِينَ ކަލޭގެފާނުގެ ވެރިރަސްކަލާނގެ އިރާދަކުރެއްވިނަމަ، މީސްތަކުން އެއް أمّة އެއް ކަމުގައި ލައްވައިފީސްކަން ކަށަވަރެވެ. ނަމަވެސް خلاف ވުމުގައި އެއުރެން ފިލައިނުދެތެވެ.\n﴿١١٩﴾ إِلَّا مَن رَّحِمَ رَبُّكَ ۚ وَلِذَٰلِكَ خَلَقَهُمْ ۗ وَتَمَّتْ كَلِمَةُ رَبِّكَ لَأَمْلَأَنَّ جَهَنَّمَ مِنَ الْجِنَّةِ وَالنَّاسِ أَجْمَعِينَ ކަލޭގެފާނުގެ ވެރިރަސްކަލާނގެ رحمة ލެއްވި ބަޔަކު މެނުވީއެވެ. އެކަލާނގެ އެއުރެން ހެއްދެވީ އެކަމަށްޓަކައެވެ. އަދި ކަލޭގެފާނުގެ ވެރިރަސްކަލާނގެ ބަސްފުޅު ފުރިހަމަވެފައިވެއެވެ. (އެ ބަސްފުޅަކީ) ހަމަކަށަވަރުން، ތިމަންރަސްކަލާނގެ، މީސްތަކުންނާއި، ޖިންނީންނާއި، ދެ ބާވަތުން ނަރަކަ ފުރުއްވާހުށީމެވެ.\n﴿١٢٠﴾ وَكُلًّا نَّقُصُّ عَلَيْكَ مِنْ أَنبَاءِ الرُّسُلِ مَا نُثَبِّتُ بِهِ فُؤَادَكَ ۚ وَجَاءَكَ فِي هَٰذِهِ الْحَقُّ وَمَوْعِظَةٌ وَذِكْرَىٰ لِلْمُؤْمِنِينَ އަދި رسول ންގެ خبر ތަކުގެ ތެރެއިން މިއެންމެހާ خبر ތައް، ތިމަންރަސްކަލާނގެ ކަލޭގެފާނަށް ކިޔައިދެއްވަނީ، އެއިން ތިމަންރަސްކަލާނގެ ކަލޭގެފާނުގެ ހިތްޕުޅު ސާބިތުކޮށްދެއްވުމަށެވެ. އަދި މި خبر ތަކުގައި ކަލޭގެފާނާ ހަމަޔަށް އައިސްފައިވަނީ، حق ތެދުބަސްފުޅެވެ. އަދި مؤمن ތަކުންނަށް وعظ އަކާއި، ހަނދާންކޮށްދިނުމެކެވެ.\n﴿١٢١﴾ وَقُل لِّلَّذِينَ لَا يُؤْمِنُونَ اعْمَلُوا عَلَىٰ مَكَانَتِكُمْ إِنَّا عَامِلُونَ إيمان ނުވާ މީހުންނަށް ކަލޭގެފާނު ވިދާޅުވާށެވެ! ތިޔަބައިމީހުންގެ ގޮތުގައި ތިބެގެން ތިޔަބައިމީހުން عمل ކޮށްބަލާށެވެ! ހަމަކަށަވަރުން، ތިމަންމެންވެސް (ތިމަންމެންގެ ގޮތުގައި) عمل ކުރާނޫއެވެ.\n﴿١٢٢﴾ وَانتَظِرُوا إِنَّا مُنتَظِرُونَ އަދި ތިޔަބައިމީހުން انتظار ކުރާށެވެ! ހަމަކަށަވަރުން، ތިމަންމެންވެސް، انتظار ކުރާނޫއެވެ.\n﴿١٢٣﴾ وَلِلَّهِ غَيْبُ السَّمَاوَاتِ وَالْأَرْضِ وَإِلَيْهِ يُرْجَعُ الْأَمْرُ كُلُّهُ فَاعْبُدْهُ وَتَوَكَّلْ عَلَيْهِ ۚ وَمَا رَبُّكَ بِغَافِلٍ عَمَّا تَعْمَلُونَ އަދި އުޑުތަކާއި، ބިމުގެ غيب ملك ވެގެންވަނީ، اللَّه އަށެވެ. އަދި އެންމެހާ ކަންތައް رجوع ކުރައްވާހުށީ، އެކަލާނގެ حضرة އަށެވެ. ފަހެ، ކަލޭގެފާނު އެކަލާނގެއަށް އަޅުކަން ކުރައްވާށެވެ! އަދި އެކަލާނގެއަށް وكيل ކުރައްވާށެވެ! ތިޔަބައިމީހުންކުރާ عمل ތަކާމެދު، ކަލޭގެފާނުގެ ވެރިރަސްކަލާނގެ غافل ވެ ވޮޑިގެނެއް ނުވެތެވެ.


Raees Yameen ge aris5beyfulhaku JP ah soi kuranee\nޖޭޕީ އަށް ސޮއި ކުރަން ތައްޔާރުވެފައިވާ ފަސް ބޭފުޅުން.-- ފޮޓޯތައް: މިހާރު އަދި ސަން\n26 އޯގަސްޓު 20196ކޮމެންޓް\nރައީސް ޔާމީނުގެ އަރިސް ފަސް ބޭފުޅަކު ޖޭޕީ އަށް\nކުރީގެ ރައީސް އަބްދުﷲ ޔާމީނުގެ އެންމެ އަރިސް ބޭފުޅުންގެ ތެރޭގައި ހިމެނޭ ފަސް ބޭފުޅަކު ސަރުކާރު ކޯލިޝަނުގައި ހިމެނޭ ޖުމްހޫރީ ޕާޓީ އަށް ސޮއި ކުރުމަށް ނިންމައިފި އެވެ.\nރައްޔިތުންގެ މަޖިލީހުގެ ނިމިދިޔަ ދައުރުގައި އިނގުރައިދޫ ދާއިރާގެ މެމްބަރުކަން ކުރެއްވި އިބްރާހިމް ފަލާހް "ސީއެންއެމް" އަށް ވިދާޅުވީ، އޭނާގެ އިތުރުން ކުރީގެ ތިން މެމްބަރަކު މިރޭ ޖޭޕީ އަށް ސޮއި ކުރާނެ ކަމަށެވެ. އެގޮތުން ފަލާގެ އިތުރުން ސޮއި ކުރާ ތިން މެމްބަރުނަނަކީ ވިލިމާލެދާއިރާގެ ކުރީގެ މެމްބަރު އަހުމަދު ނިހާން އާއި ނިލަންދޫ ދާއިރާގެ ކުރީގެ މެމްބަރު ޑރ. އަބްދުﷲ ހަލީލުގެ އިތުރުން ކެލާ ދާއިރާގެ ކުރީގެ މެމްބަރު އަލީ އާރިފް ކަމަށް އޭނާ ވިދާޅުވި އެވެ.\nފަލާ ވިދާޅުވީ މިރޭ ސޮއި ކުރާ ބޭފުޅުންގެ އިތުރުން، ރައީސް ޔާމީން ފަހުން އުފެއްދެވި ޕީއެންސީގެ ރައީސް އަދި ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ ވެސް އަންނަ ހަފްތާގެ ތެރޭގައި ޖޭޕީ އަށް ސޮއި ކުރައްވާނެ ކަމަށެވެ. އަދުރޭ އަކީ ރައީސް ޔާމީނުގެ ވެރިކަމުގައި ޕީޕީއެމްގެ ނައިބު ރައީސް އެވެ.\nޖޭޕީ ޕީއެންސީ ޕީޕީއެމް ރައީސް ޔާމީން\nގާސިމޫ ތިޔަގެންނަނީ ހުސްވަގުން ވިސްނާ ވިސްނާ ތިއީ ރައްޔިތުންގެ ހަޒާނާ ދަވާލި ބައިގަނޑު ތިވެރިން ގާސިމު ފަވާލައިފަ ވިލާ ދަވާލާނެ ވިސްނާ ވިސްނާ\nމިހާ ހިސާބުން ޖޭޕީ ސަރުކާރު ކޯލީޝަން ގައި އޮވެއްޖެނަމަ އަޅުގަނޑުމެން ކޯލީޝަން އުފެއްދި މަޤްޞަދު ގެއްލުނީއެވެ. ވީމާ އެމްޑީޕީ ގެ މެމބަރުން އަލުން މަގުމައްޗައް ނުކުނަން ޖެހުނީއެވެ. އަޅުގަނދުމެން ނުކުތީ ކޮރަޕްޝަނާއި ދެކޮޅަށެވެ. ޚާއޮނުންނާއި ވަގުންނާއި ދެކޮޅަށެވެ.\nޖޭޕީ ގެދުވަސްދިޔައީ ބަލަގަ ޔާމީނުދޫކޮއްލީކީވެބާ؟\n2 ފަހަރަކުނޫން ހަފަހަރުވެސް ކަށިޖާނެ ދުނިޔޭގައި ކެހެއްޓެވި ބަޔަކަށް ފެއްނާނެ.\nޔަމީން ޢާއި ފާތުން ސޮއިނުކޮށްފިއްޔާ ވެދާނެ\nމިސިޔާސީ މީހުންގެ ލަދުޙަޔާތް އިންތާ ވަޅުވެސްނެތީ އެފަކީރު ޖަލަށްލައިގެން ހަންދެމި މީހުން ބޮލާއި އެއްކޮން ހުދުފޮށާ އަޅައިގެން އެއަށްނަނީ ސަހަލު ކަމަކައިގެން ނޫންކަން ކަށަވަރު\nހުސް ވިކޭ.... ވަގުން


Lukaku ge goal in molhuve Inter eh vanaigai | Mihaaru\nލުކާކޫގެ ގޯލުން މޮޅުވެ އިންޓަ އެއް ވަނައިގައި\n02 ސެޕްޓެމްބަރ 2019 - 09:174comments\nކަލިއާރީ (ސެޕްޓެމްބަރު 2) – ރޮމެލޫ ލުކާކޫގެ ގޯލާ އެކު ރަށުން ބޭރުގައި ކަލިއާރީ އަތުން 2-1 އިން މޮޅުވެ އިންޓަ މިލާނުން އިޓާލިއަން ލީގުގެ އެއް ވަނަ އަށް އަރައިފި އެވެ.\nބައިނަލްއަގްވާމީ މެޗުތަކަށް ލީގު ދެ ހަފުތާ އަށް މެދުކަނޑާލިއިރު އެއް ވަނައިގައި އޮވެވުމަކީ، މި ސީޒަނުގެ ލީގު ތަށްޓަށް ވާދަކުރާ އިންޓަ އަށް ލިބޭނެ ބޮޑު އިތުބާރަކަށް ވާނެ އެވެ.\nފުރަތަމަ ދެ މެޗުން ހަ ޕޮއިންޓް ހޯދާފައިވަނީ އިންޓަގެ އިތުރުން ޗެމްޕިއަން ޔުވެންޓަސް އާއި ޓޮރިނޯ އެވެ. ލަނޑުގެ ތަފާތުން އިންޓަ އަށް އެއް ވަނަ ލިބުނުއިރު ޔުވެންޓަސް ދެ ވަނައިގައި އޮތީ ޓޮރިނޯ އޮތީ ތިން ވަނައިގަ އެވެ.\nމި މެޗުގެ 27 ވަނަ މިނެޓުގައި އިންޓަ ވަނީ އާޖެންޓީނާގެ ޒުވާން ފޯވާޑް ލޮޓާރޯ މާޓިނޭޒްގެ ގޯލުން ލީޑު ނަގައިފަ އެވެ. އެކަމަކު ދެ ވަނަ ހާފުގެ ކުރީކޮޅު ޔޮއާއޯ ޕެޑްރޯގެ ގޯލުން ކަލިއާރީ އެއްވަރުކުރީ އެވެ. އިންޓަ މޮޅުވި ލަނޑު 72 ވަނަ މިނެޓުގައި ލުކާކޫ ޖެހީ ޕެނަލްޓީއަކުންނެވެ.\nމެންޗެސްޓާ ޔުނައިޓެޑް ދޫކޮށް އިންޓައާ މި ސީޒަނުގައި ގުޅުނު ބެލްޖިއަމްގެ ފޯވާޑަށް ކަލިއާރީގެ ބައެއް ސަޕޯޓަރުންގެ ފަރާތުން ނަސްލީ ދިމާކުރުންތައް އަމާޒުވި އެވެ. އެ ކްލަބުގެ ސަޕޯޓަރުން ވަނީ މީގެ ކުރިން ޔުވެންޓަސްގެ މޮއިސް ކީން އާއި ބްލައިސް މަޓުއިޑީ އަދި ޕެސްކާރާގެ ކުރީގެ ކުޅުންތެރިޔާ ސުލޭ މުންތާރީއާ ވެސް ނަސްލީ ގޮތުން ދިމާކޮށްފަ އެވެ. އެ ކްލަބާ ދެކޮޅަށް ފިޔަވަޅު ނާޅާތީ އިޓަލީ ފުޓްބޯޅަ ފެޑެރޭޝަނަށް ވަނީ ފާޑުކިޔުން އަމާޒުވެފަ އެވެ.\nލީގުގައި ރޭ ރޯމް ޑާބީ މެޗުގައި އޭއެސް ރޯމާ އާއި ލާޒިއޯ ވަނީ 1-1 އިން އެއްވަރުވެފަ އެވެ. އެލެކްސެންޑާ ކޮލަރޯފް ޕެނަލްޓީއަކުން 17 ވަނަ މިނެޓުގައި ރޯމާ އަށް ކުރިހޯދައިފައިވަނިކޮށް ލާޒިއޯ އަށް އެއްވަރުކޮށްދިނީ 58 ވަނަ މިނެޓުގައި ލުއިސް އަލްބާޓޯ އެވެ. ލާޒިއޯ އޮތީ ހަތަރު ޕޮއިންޓާ އެކު ހަތަރު ވަނައިގަ އެވެ.އާ ކޯޗު ޕައޮލޯ ފޮންސެކާގެ ކޯޗުކަމުގައި ކުޅޭ ރޯމާ އޮތީ ފުރަތަމަ ދެ މެޗުން ދެ ޕޮއިންޓް ހޯދައިގެން 15 ވަނައިގަ އެވެ.


Dhaulatheh fail vefaifaa kamuge emme saafu manzaru! | Mihaaru\nރީ ރެޖިސްޓްރީކުރަން ގަލޮޅު ދަނޑު ފުރާލައިފައި: ދިވެހިންނަށް ފެނިފައިނުވާ މަންޒަރެއް -- ފައިލް ފޮޓޯ/ މިހާރު\nދައުލަތެއް ފެއިލްވެފައިވާ ކަމުގެ އެންމެ ސާފު އެއް މަންޒަރު!\n20 އޮކްޓޯބަރ 2019 - 08:25 142 comments\nރާއްޖޭގައި ގަވައިދާހިލާފަށް އުޅޭ ބިދޭސީންގެ އަދަދު މިހާތަނަށް އައިއިރު ވެސް ނޭނގެ އެވެ. ރަސްމީ އެއްވެސް ލިޔެކިޔުމެއްގައެއް ވެސް އެ އަދަދެއް އަދިއަދަށް ދާންދެން ވެސް ނެތެވެ! އެކަމަކު މި ސަރުކާރު އައިސް، ހީވާ އަދަދު ކަމަށް ބުނެ، އެންމެ ފުރަތަމަ ފަހަރަށް އާންމުކުރި އިރު ވެސް 63،000 އަށް އަރަ އެވެ. އާންމުން ގަބޫލުކުރަނީ އެ އަދަދު ދެ ގުނަ އިތުރުވެދާނެ ކަމަށެވެ. މި ހިސާބު އަކުރު، މީހުންގެ ސިފަ އަށް ބަދަލުވި އިރު ގަލޮޅު ދަނޑާއި ދަނޑުގެ ވަށައިގެންވާ މަގުތައް އޮތީ ފުރާލައިފަ އެވެ! އެތައް ބަޔަކު ހައިރާންކޮށްލައި އަންތާރީސްކޮށްލައިފި އެވެ.\nގަލޮޅު ދަނޑު ކައިރިން ފަހަކަށް އައިސް މި ފެންނަ މަންޒަރަކީ ޖޯކެއް ނޫނެވެ؛ އެއީ ވަރަށް ސީރިއަސް، އަދި ލަދުވެތި މައްސަލައެކެވެ. މި ފެނިގެން ދަނީ، ދައުލަތުގެ އެކި ފެންވަރުގެ މީހުން ހިންގާފައިވާ ވަރަށް ބޮޑު ޖަރީމާއެކެވެ. ގަވައިދާހިލާފަށް އުޅޭ ބިދޭސީންގެ އަދަދު މިހާރު މިއޮތީ، ދެބަސްވެވެން ނެތް ހަގީގަތަކަށް ބަދަލުވެ، ލޯ ކުރިމަތިން ފެންނާށެވެ! އެ މަންޒަރު އާންމުންނަށް ދައްކާކަށް ޚުދު ބިދޭސީން ވެސް ފަހެއް ނުޖެހެ އެވެ. ސަބަބަކީ، އެ މީހުން ގަބޫލުކުރާ ގޮތުގައި ރާއްޖޭގައި އެ މީހުންނަށް އަދިވެސް ފުރުސަތު އޮތުމެވެ!\nއާންމުން ކުރަނީ މި ސުވާލެވެ؛ ގަވައިދާހިލާފަށް މި އުޅޭ އެންމެންގެ ޒިންމާ ނަގާނީ ކާކު ހެއްޔެވެ؟ މި މީހުންނަށް ދެން ހަދާނީ ކިހިނެއް ހެއްޔެވެ؟ ރާއްޖޭގެ ގާނޫނުތަކާއި ގަވައިދުތަކާ ހިލާފަށް އެ މީހުންނަށް އުޅެވުނީ ކީއްވެގެން ހެއްޔެވެ؟ އެއީ އަމިއްލަ އަށް އެތެރެވި ބައެއް ހެއްޔެވެ؟ މިހާ ހިސާބަށް މިކަން ދިޔައީ ކީއްވެ ހެއްޔެވެ؟ މިހާ ހިސާބަށް ދިޔައިރު ސަރުކާރު އޮތީ ނިދައިފައި ހެއްޔެވެ؟\nއެ ސުވާލުގެ ޖަވާބުތައް ތިރީގައި މި ވަނީ އެވެ.\nމިއީ ދައުލަތުގެ އިސް މީހުން ބައިވެރިވެގެން ހިންގާފައިވާ ޖަރީމާއެއް\nއިމިގްރޭޝަންގެ ކޮންޓްރޯލަރު މުހައްމަދު އަހުމަދު ހުސައިން (ހަނަފީ) ގަބޫލުކުރައްވާ ގޮތުގައި، ބިދޭސީންގެ މައްސަލަ މި ހިސާބަށް މި ދިޔައީ ކުރީ ސަރުކާރުތަކުން މިކަން ހައްލުކުރަން އެއްގޮތަކަށް ވެސް މަސައްކަތް ކޮށްފައި ނުވާތީ އެވެ. އޭނާ ވިދާޅުވި ގޮތުގައި، ބިދޭސީންގެ މައްސަލަތައް ހައްލުކުރަން މި ޖެހެނީ "ސްކްރެޗުން" ފަށައިގެންނެވެ.\nރީރެޖިސްޓްރޭޝަން ކުރިއަށް ދަނީ: ބިދޭސީން އެތެރެކުރުމުގައި ވައްކަމާއި ޚިޔާނާތް ބޮޑު -- ފައިލް ފޮޓޯ/ މިހާރު\n"ހަމަ ހަގީގަތުގައި ވެސް މި ޖެހެނީ މިކަން އަލުން ފަށައިގެން ގެންދަން. މިއީ ކުޑަ ކަމެއް ނޫން،" އޭނާ ވިދާޅުވި އެވެ.\nމިއީ، އެންމެ ތިން އަހަރަކުން ފަސް އަހަރަކުން، ވީ ކަމެއް ނޫނެވެ. މީގެ އެތައް އަހަރެއް ކުރިން ވެސް ބިދޭސީންގެ މައްސަލަތައް ރާއްޖޭގައި ބޮޑެވެ. އެއްވެސް ފިޔަވަޅެއް ނޭޅި، އަދި އޭގެ ތެރޭގައި ޚިޔާނާތްތައް ހައްދުން ނެއްޓި ސަރުކާރުތައް އޮތީ ފަހަތު ފަޔަށް ބުރަވެފަ އެވެ. ފިޔަވަޅެއް އަޅަން ބަލާއިރު، ޚުދު ސަރުކާރު ވެސް މިކަމުގައި ކުށްވެރިވެ އެވެ. ބިދޭސީން ފޮނުވާލަން ބަލާއިރު، ފައިސާ ނުހުންނަ ކަމަށް ވެ އެވެ. އެހެންވެ ކުރީ ސަރުކާރުތަކުން ވެސް މިކަމުގައި އަމަލުކޮށްފައި ވަނީ، މިކަމުގެ ތަޖުރިބާކާރުން ވިދާޅުވާ ގޮތުން ނަމަ، ގާނޫނުތަކާ މުޅިން ހިލާފަށެވެ! އޭގެ ބަދަލުގައި، ސަރުކާރުގެ ބައެއް އިސް ވެރިން މި ވިޔަފާރީގެ ތެރެއަށް ވަދެ، ހިއުމަން ޓްރެފިކިންގައި އަމަލީ ގޮތުން ބައިވެރިވާން ވެސް ފެށީ އެވެ. އޭގެ ބައެއް މައްސަލަތައް މިހާރު ވެސް ފެންނަން އެބަ ހުއްޓެވެ.\nހަނަފީ ވިދާޅުވި ގޮތުގައި، ބިދޭސީންގެ މައްސަލަތަކުގެ ހިޔާނާތްތައް އެންމެ ބޮޑުވެގެން މިދިޔައީ ހާއްސަކޮށް މިދިޔަ ސަރުކާރުގަ އެވެ.\n"އޭގެ ވަރަށް ބޮޑެތި މައްސަލަތައް އެބަހުރި،" އޭނާ ވިދާޅުވި އެވެ.\nރައީސް އަބްދުﷲ ޔާމީންގެ ސަރުކާރުގައި ބިދޭސީ ލޭބަރުން އެތެރެކުރުން ވަކި ހިސާބަކުން ހުއްޓާލި ވެސް މެ އެވެ. ނަމަވެސް، އާންމުންގެ ދޫދޫމަތިން އަޑުތައް އޭރު ފެތުރުނު ގޮތުން، އެކަން ހުއްޓާލައިފައި އޮތް އިރު ވެސް މާލެ-ޑާކާ އަށް ބާއްވާ މޯލްޑިވިއަންގެ މަތިންދާ ބޯޓު އަބަދު އޮންނަނީ ފުރިފަ އެވެ. މާނައަކީ، ވަގަށް ކޯޓާ ދިނުން ނުހުއްޓި ކުރިއަށް ދިޔަ ކަމެވެ. ސަރުކާރުގެ ވެރިން އޭގެ ތެރޭގައި މުހިންމު ރޯލެއް އަދާކުރި ކަމެވެ.\nވަގަށް ކޯޓާ ދޫކުރުމުގައި އިމިގްރޭޝަންގެ އިސް ވެރިންގެ ބައިވެރިވުން ހިމެނޭ ވާހަކަތަކަކީ އާންމު ވާހަކައެކެވެ. ހަނަފީ ވިދާޅުވި ގޮތުގައި އެއީ ރާއްޖޭގައި އޭރު އޮތް "ބިޒްނަސް މޮޑެލް" އެކެވެ. އެހެންވެ، އިމިގްރޭޝަންގެ އިސް ވެރިންނާއި މުވައްޒަފުންނަށް ރިޝްވަތު ދީގެން ބޭރު މީހުން، ހާއްސަކޮށް ބަންގާޅުން މީހުން އެތެރެކުރުން އޮތީ މެކުހަށް ޖަހައިފަ އެވެ. އެ ވާހަކަ އާންމުންނާއި މީޑިއާތަކުގައި ދެއްްކިޔަސް، އެކަމަށް އެޅި ފިޔަވަޅެއް ނެތެވެ. އެ ޚިޔާނާތް ހިންގާނެ ގޮތަކަށް ހިންގަން އޮތީ މަގުފަހިވެފަ އެވެ.\nGood Morning Maldives. pic.twitter.com/o1rTwYRVdt\n— Mahir (@dheebu) October 19, 2019\nރީރެޖިސްޓްރީ ވުމަށް އިއްޔެ ގަލޮޅު ދަނޑު ކައިރި ފުރާލައިފައި\nއޭގެ ބައެއް މައްސަލަތައް މިހާރު ވެސް ދަނީ އިމިގްރޭޝަނާއި ފުލުހުން ގުޅިގެން ތަހުގީގު ކުރަމުންްނެވެ. އޭގެ ތެރެއިން ހަތަރު މައްސަލައެއް މިހާރު އޮތީ ދައުވާކުރަން ފޮނުވުމުގެ މަގުމަތީގަ އެވެ. އަދި 40 އަށް ވުރެ ގިނަ މައްސަލައިގެ ތަހުގީގު ހިނގަމުންދާއިރު، ހަނަފީ އިއްޔެ ވިދާޅުވި ގޮތުގައި، އިތުރު 40 އަށް ވުރެ ގިނަ މައްސަލަ އޮތީ ތަހުގީގު ފަށާ ހިސާބުގަ އެވެ. މީގެ ތެރޭގައި "ވަރަށް އެހެން ކަހަލަ" މައްސަލަތައް ވެސް ހިމެނޭކަން އޭނާ ފާހަގަކުރެއްވި އެވެ.\n"ދިހަ ރޫމްގެ ގެސްޓް ހައުސްތަކަށް ވެސް 100 އިން ކޯޓާ ދޫކޮށްފައި އެބަހުރި. ބައެއް މަޝްރޫއުތަކަށް އެބަހުރި 3،000 އިން ވެސް ކޯޓާ ދޫކޮށްފައި. މިކަހަލަ ބައިވަރު މައްސަލަތައް އެބަހުރި،" ހަނަފީ ވިދާޅުވި އެވެ.\nއޭނާ ވިދާޅުވީ ފުލުހުން ތަހުގީގު ކުރަމުން ދާތީ އެ މައްސަލަތަކުގެ މާ ބޮޑު ތަފުސީލަކަށް ވަޑައިގަންނަވާކަށް ބޭނުން ނޫން ކަމަށެވެ.\nއެކަމަކު ސާފުކޮށް ފެންނަން އޮތް ހަގީގަތަކީ، މިއީ އާންމު ރައްޔިތުންނާއި ސަރުކާރުގެ އިސް މީސްމީހުންނާއި ސަރުކާރުގެ ވަޒީފާތަކުގައި ތިބެގެން ބަޔަކު ހިންގާފައިވާ ވަރަށް ބޮޑު ޚިޔާނާތެއް ކަމެވެ. އެއީ އެކަން ހިންގި މީހުންނަށް އަދަބު ނުދީ ދޫކޮށްލާ ވަރުގެ ކުށެއް ނޫނެވެ.\n"އަޅުގަނޑުމެން އެ އެންމެން ވެސް ގާނޫނުގެ ކުރިމައްޗަށް ގެންނަން މަސައްކަތް ކުރާނަން،" ހަނަފީ ޔަގީންކަން ދެއްވި އެވެ.\nބިދޭސީންގެ ވަގު ވިޔަފާރި ނިމުމަކަށް!\nބިދޭސީން ނުވަތަ ބަންގްލަދޭޝް އިން މަސައްކަތު މީހުން ގެނެސް ވަގު ވިޔަފާރިކޮށްގެން ވަރަށް ގިނަ ބަޔަކު މުއްސަނދިވެއްޖެ އެވެ. އެއްވެސް ކަމެއް ނުކޮށް އެތައް ބަޔަކު މިލިއަނަރުންނަށް ވެ ނިމިއްޖެ އެވެ. ދިވެހިންްގެ އިތުރުން ރާއްޖޭގައި ތިބެގެން ބޭރު މީހުން ވެސް އެތައް ބަޔަކު މި ވިޔަފާރީގައި ބައިވެރިވެ އެހެން ކަންކަމަށް އިންވެސްޓްކޮށް ކަޅު ފައިސާތައް ދޮވެލައިފި އެވެ. ބިދޭސީން އެތެރެކުރާ ކުންފުންޏެއްގެ އިސް ވެރިޔަކު ވިދާޅުވި ގޮތުގައި މިއީ "ރަނުގެ" ވިޔަފާރިއެކެވެ.\nMee huhdha minvarutho @PoliceMv mee varrah nurahkaa kameh, mi kamakee ithaafushi investment ithaafushi falhugai hadhamundhaa resorteh. Mee elyson Jana qatar company akah dheegen hingaa kameh... pic.twitter.com/PDBNLLvJjr\n— ᗩᕼᗰEᗪ ᗩᘔIᗰ (@AximAzim) October 2, 2018\nރިސޯޓެއްގެ މަސައްކަތަށް ބިދޭސީންތަކެއް ދަތުރުކުރަނީ: ރާއްޖޭގައި ބިދޭސީންގެ ހާލަތުއޮތް ގޮތް ދައްކުވައިދޭ ފުރިހަމަ މަންޒަރެއް\n"ރަނގަޅު ޕްރޮޖެކްޓެއް އުޅެންޏާ އަހަރެމެން އެއަށް ކިޔާ އުޅޭނީ ވެސް މާވަހަރެއް އެބަ ލައްގައޭ،" އޭނާ ބުންޏެވެ. "ގެންނަ ކޮންމެ ބޮލަކަށް އަހަރެމެންނަށް އެކަނި ވެސް އެބަ ލިބޭ ތިން ހާހެއްހާ ޑޮލަރު."\nއެހެން ގައުމުތަކާ ހިލާފަށް ބަންގްލަދޭޝްގެ މީހުން ރާއްޖެ އަންނަނީ ރާއްޖޭގެ ގާތްގަނޑަކަށް ލައްކައެއްހާ ރުފިޔާ ހޭދަކޮށްގެންނެވެ. އޭގެ ތެރޭގައި އެ މީހާ އަމިއްލަ އަށް ޑިޕޮސިޓް ދެއްކުމާއި ޓިކެޓް ވެސް ހިމެނެ އެވެ. ބައެއް ރިސޯޓް މަޝްރޫއުތަކަށް މީހުން ގެންނައިރު، ބައެއް ކުންފުނިތަކަށް ތިން ހަތަރު މިލިއަން ޑޮލަރުގެ ފައިދާ ލިބިފައި އެބަ ހުއްޓެވެ. މީގައި އެންމެ މުހިންމީ ކޯޓާ ހޯދުމެވެ. އެކަން "އިމިގްރޭޝަނުގެ ބައެއް މުވައްޒަފުންނަށް ކަޓެއް ދިނުމުން ނިންމާލެވޭ" ކަމަށް އާންމުން ބުނެ އެވެ. އެހެންކަމުން މިއީ ބޮޑު ނެޓްވޯކަކުން ހިންގާ ވަރަށް ބޮޑު ޖަރީމާއެކެވެ.\nކޮންޓްރޯލަރު ވިދާޅުވި ގޮތުގައި އެ ހިޔާނާތް މިހާރު މިއޮތީ ނިމުމަކަށް އައިސްފަ އެވެ. އެ ވިޔަފާރީގެ ނިމުން މިހާރު މިއޮތީ ފެށުމުގެ މަރުހަލާގަ އެވެ.\n"މި ފަސް އަހަރުގެ ތެރޭގައި އިރާދަކުރެއްވިއްޔާ މި މައްސަލަ ހައްލު ކުރެވޭނެ. މިހާރު ވެސް ކޯޓާގެ ކަންކަން އެ ދަނީ ވަރަށް ރަނގަޅަށް ބެލެމުން. މިހާރު އެއީ އިމިގްރޭޝަނުން ކުރާ ކަމެއް ވެސް ނޫން. އެއީ އިކޮނޮމިކް މިނިސްޓްރީގެ ދަށުން ކުރާ ކަމެއް. ކޯޓާ ދިނުމުގައި ވެސް އެކަން ބަލާ ކޮމެޓީއެއް އެބަ އޮވޭ،" ހަނަފީ ވިދާޅުވި އެވެ.\nއެކަމަކު ޚިޔާނާތްތަކުގައި ގިނަ ފަހަރަށް ކަންކަން ވަނީ އެހެނެއް ނޫނެވެ. މިކަން ހައްލު ކުރަން ސަރުކާރަށް ކިތަންމެ ގިނަ ޕްްލޭނެއް ވެސް ހެދިދާނެ އެވެ. ސުވާލަކީ، މިހާ ބޮޑު ވިޔަފާރިއެއްގެ މުގޫ މި ގައުމުން ލުހެލެވޭ ވަރުގެ ގާބިލް ކަމެއް މި ސަރުކާރުގައި އެބަ ހުރިހެއްޔޭ، އުފެދޭ ސުވާލެވެ. މިވަރުގެ ވިޔަފާރިއެއްގެ ރިޝްވަތުތައް އެތައް ބަޔަކަށް ބެހި، ބައި އެޅިގެން ދާއިރު، އެ މީސްމީހުން ދެން ތެދުވެރިކަމާ އެކު ތިބެދާނެ ހެއްޔެވެ؟ އެހެން ވެއްޖިއްޔާ ކިތަންމެހާ ވެސް ރަނގަޅެވެ.\nބިދޭސީންގެ މައްސަލަތަކުގެ ހައްލަކީ މިއީތަ؟\nބިދޭސީންގެ މައްސަލަ ހައްލުކުރުމަށް ޓަކައި، މި ސަރުކާރުން މުހިންމު ތިން ފިޔަވަޅެއް އަޅައިފި އެވެ. އޭގެ ތެރެއިން އެއް ފިޔަވަޅަކީ އިމިގްރޭޝަނުން މޫތައް ލުހެލުމެވެ. ބިދޭސީން ގެނައުމުގެ އެއްވެސް ބާރެއް މިހާރު އިމިގްރޭޝަނަކު ނެތެވެ. ދެވަނަ ބަދަލަކީ ބަންްގްލަދޭޝްގެ މަސައްކަތު މީހުން ރާއްޖެ ގެނައުން ވަގުތީ ގޮތުން ހުއްޓާލުމެވެ. އަނެއް ފިޔަވަޅަކީ ރާއްޖޭގައި ގަވައިދާހިލާފަށް އުޅޭ ބިދޭސީން ގަވައިދުގެ ތެރެއަށް ވަނުމަށް ޓަކައި ފުރުސަތު ދިނުމެވެ.\nބިދޭސީން ރީރެޖިސްޓްރީ ކުރުމަކީ ހަމައެކަނި މި ސަރުކާރުން އެކަނި ކުރި ކަމެއް ނޫނެވެ. މީގެ ކުރިން ވެސް އެ މަންޒަރު އެތައް ފަހަރަކު ރިޕީޓް ވެއްޖެ އެވެ. އެކަމަކު ހަމަ އެ މީހުން އަލުން ގަވައިދާހިލާފަށް އުޅެން ފަށަ އެވެ. މީގައި ދިމާވާ މައްސަލައަކީ، އެ ފުރުސަތު ތަކުރާރުކޮށް ލިބޭނެކަން އެ މީހުންނަށް އެނގިފައި އޮތުމެވެ.\nރީރެޖިސްޓާ ކުރަން އިއްޔެ ދިޔަ ބިދޭސީއަކު އޭނާގެ ޕާސްޕޯޓް ކޮޕީއެއް ދައްކާލަނީ: ގިނަ ބިދޭސީންގެ އަތުގައި ޕާސްޕޯޓެއް ނެތް -- ފައިލް ފޮޓޯ؛ މިހާރު\nއިކޮމިނިކް މިނިސްޓަރު ފައްޔާޒް އިސްމާއިލް ވިދާޅުވެފައިވާ ގޮތުގައި ހުރިހާ ބިދޭސީން ބޯޓަކަށް ލާފައި ގައުމަށް ފޮނުވާލެވޭކަށް ވެސް ނެތެވެ. އޭގައި ސަބަބުތައް ބައިވަރެވެ. ގަލޮޅު ދަނޑުގައި ބިދޭސީން ރީރެޖިސްޓްރީ ކުރާ ޑެސްކަށް ދާ ގިނަ މީހުންގެ އަތުގައި ޕާސްޕޯޓެއް ހާ ހިސާބު ވެސް ނޯވެ އެވެ. އެއީ ކޮން ގައުމެއްގެ މީހެއްކަން އެނގޭނެ އެއްވެސް ލިޔެކިޔުމެއް ވެސް ނޯވެ އެވެ. ބައެއް މީހުންނަކީ ގަސްތުގައި ޕާސްޕޯޓް ގެއްލުވާލާ މީހުންނެވެ. އަނެއް ބައި މީހުންނަކީ އެޖެންޓަށް ފިލައިގެން އުޅޭ މީހުންނެވެ.\n"ހަމައެކަނި ބުނެލަނީ ތިމަންނާއަކީ ބަންގާޅީއެކޭ. ދެން އަހަރެމެން މި ބުނަނީ ހަ މަހުގެ ތެރޭގައި ހުރިހާ ޑޮކިއުމެންޓެއް ހޯދައިގެން އަންނާށޭ. އެ މުއްދަތުގެ ތެރޭގައި އޭނާ ވަގުތީ ގޮތުން ގަވައިދެއްގެ ތެރޭގައި މި ހުންނަނީ. އޭގެ ފަހުން ދެން ފުރުސަތެއް ނޯންނާނެ،" ޑެސްކެއް ބަލަހައްޓަން ހުރި އިކޮނޮމިކް މިނިސްޓްރީގެ މުވައްޒަފަކު ބުންޏެވެ.\nއަލުން ރެޖިސްޓާ ކޮށްގެން ފުރުސަތު ދިނުމާ މެދު ބައެއް މީހުންގެ ހިޔާލު ތަފާތެވެ. އެކަމަކު އޭގެ ތެރޭގައި "ވަރަށް އިނޮސެންޓް" މީހުން ތިބިކަން ވެސް ހަނަފީ ފާހަގަކުރެއްވި އެވެ.\n"މީގައި އެބަހުރި ވަޒީފާ ދޭނަމޭ ކިޔައިފައި ރާއްޖެ ގެނަސް މަގުމައްޗަށް ދޫކޮށްލައިފައި ތިބި މީހުން ވެސް. އޭރު އެ މީހާ ރާއްޖެ މި އަންނަނީ ގެދޮރު ވިއްކާލައިފައި ނުވަތަ ބޮޑެތި ލޯނުތައް ނަގައިގެން. ދިވެހިންގެ ބަޔަކު އަޑީގައި ތިބެގެން މި ލަނޑުދެނީ. އެހެންވީމަ، އޭނާ ކުށްވެރިވާއިރު ދިވެހި މީހާ ވެސް އެބަ ޖެހޭ ކުށުގެ ޒިންމާ ނަގަން،" ހަނަފީ ވިދާޅުވި އެވެ.\n"މިއީ މި މައްސަލަ ހައްލު ކުރުމުގެ ގޮތުން އެޅޭ ރަނގަޅު ފިޔަވަޅެއް އަޅުގަނޑު ގަބޫލުކުރާ ގޮތުގައި."\nރާއްޖޭގައި އެތައް އަހަރެއް ވަންދެން ހިންގި މި ޖަރީމާ ވަރަށް ބޮޑަށް ތަހުގީގު ކުރެވެން ޖެހޭނެ އެވެ. ރާއްޖެ މި ވަނީ ހަގީގަތުގައި ހިއުމަން ޓްރެފިކިންގެ ހާއްޔަކަށް ވެފަ އެވެ. ވަޒީފާ ދޭނެ ކަމުގެ ޔަގީން ކަމާ އެކު މީސްމީހުން އެތެރެކޮށް އެ މީހުން މަގުމަތިކޮށްލައިފައި އެބަ ހުއްޓެވެ. މުސާރަ ނުދީ މަސައްކަތް ކުރުވައިގެން އެ މީހުން މަގުމަތިވެއްޖެ އެވެ. މިފަދަ ތަފާތު އެތައް ކޭސްތަކެއް ހުރިކަން ގަލޮޅު ދަނޑުން މިހާރު ފެންނަން އެ އޮތީ އެވެ.\nމިއީ، މާ ކުރިން ވެސް އަޅުގަނޑުމެން އާންމުން ދައްކަމުން އައި ވާހަކައެކެވެ. މީގައި އެއްވެސް ސަރުކާރެއްގެ ނިޔަތް މިހާތަނަކަށް ރަނގަޅެއް ނޫނެވެ. ކޮންމެ ސަރުކާރެއް ވެސް އައުމަށް ފަހު ބިދޭސީންގެ މައްސަލަ، އެޖެންޑާގެ ކުރިއަށް ލައި، އެކަމަށް ހައްލު ގެނެސް މަސައްކަތް ފަށަ އެވެ. އެކަމަކު ދައުރު ނިމޭއިރު ފެންނަނީ ސަރުކާރު ބައިވެރިވެގެން ހިންގާ ބޮޑު ޖަރީމާއަކަށް މިކަން ބަދަލުވެގެން ދާ މަންޒަރެވެ. -- ބޭނުމީ އިޚުލާސްތެރި ކަމެވެ. މިއީ އެފަހަރު ކަމަށް ވުން ވެސް އެކަށީގެންވެ އެވެ.\nއިތުރު ލިޔުންތައް ގަވާއިދާ ހިލާފަށް އުޅޭ ބިދޭސީން ބިދޭސީން މޯލްޑިވްސް އިމިގްރޭޝަން ކޮންޓްރޯލާ އޮފް އިމިގްރޭޝަން މުހައްމަދު އަހުމަދު ހުސައިން (ކޮންޓްރޯލަރު) ބަންގްލަދޭޝް ރާއްޖެ-ބަންގްލަދޭޝް އިގްތިސާދު އިކޮނޮމިކް މިނިސްޓްރީ


Vadaangeakun vahkan kuri meehaku jalah – Iru\nވަޑާންގެއަކުން ވައްކަން ކުރި މީހަކު ޖަލަށް\nވައްކަމުގެ މައްސަލައެއްގައި މީހަކު އެއް އަހަރު ދުވަހުގެ މުއްދަތަށް ޖަލަށްލުމަށް ވައިކަރަދޫ މެޖިސްޓްރޭޓް ކޯޓުން ހުކުމްކޮށްފިއެވެ.\nވައްކަމުގެ މައްސަލައިގެ ކުށް ސާބިތުވެގެން އެއް އަހަރު ދުވަހަށް ޖަލަށް ލުމަށް ހުކުމް ކޮށްފައިވަނީ ހދ. ވައިކަރަދޫ، ޕެރިމްރޯޒް، 36 އަހަރުގެ ހުސައިން ޝާހްގެ މަށްޗަށެވެ. އޭނާގެ މަށްޗަށް އެ ހުކުމް ކޮށްފައިވަނީ އޮކްޓޯބަރު ހަތަރު ވަނަ ދުވަހު އެވެ.\nދައުލަތުން ހުސައިން ޝާހްގެ މައްޗަށް ވައްކަން ކުރި ކަމުގެ ކުށުގެ ދައުވާ އުފުލާފައިވަނީ، މި އަހަރުގެ މާޗު 17 ވަނަ ދުވަހުގެ 13:30 އެހައިކަންހާއިރު ހދ. ވައިކަރަދޫ، ތޮނަގޭގައި ހުންނަ ވަޑާންގެއިން މަކިޓާ ބުރޭންޑްގެ ސާކިއުލާ ކީހަކާއި، މަކިޓާ ބްރޭންޑްގެ ޓްރިމަރެއްގެ އިތުރުން މަކިޓާ ބްރޭންޑްގެ ބުރުމާއެއް ވަގަަށް ނަގާފައިވާ މައްސަލައާ ގުޅިގެންނެވެ.\nއެ ދައުވާ ޝަރީއަތުން ބެލުމަށްފަހު ކޮށްފައިވާ ހުކުމްގައި ބުނެފައިވަނީ، އެ މައްސަލާގައި ދައުވާ ލިބޭ ހުސައިން ޝާހް އެ ދައުވާގެ އިބްތިދާއިީ މަޖިލީހުގައި އަދި އަވަސް ނިޔާގެ ޝަރީއަތުގެ މަޖިލީހުގައި އިއުތިރާފުވެފައިވާކަން އެނގެން އޮތުމުން، ދިވެހިރާއްޖޭގެ ގާނޫނުލް އުގޫބާތުގެ 211 ވަނަ މާއްދާގެ (ހ) ގެ ދަށުން ވައްކަންކުރުމުގެ ކުށް ސާބިތުވާ ކަމަށެވެ.\nއެހެންކަމުން ޝާހްގެ މައްޗަށް ދައުލަތުން ކޮށްފައިވާ ވައްކަން ކުރުމުގެ ކުށް ސާބިތުވާ ކަމަށް ކަނޑައަޅައި، އެއް އަހަރު ދުވަހުގެ މުއްދަތަށް ޖަލަށްލުމަށް ހުކުމްކޮށްފައި ވަނީ އަވަސް ނިޔާގެ ދަށުންނެވެ.


"Seytu" kiyaathee Gasim nuruhun faalhu kuravvaifi | Mihaaru\nރައްޔިތުންގެ މަޖިލިހުގެ ޖަލްސާއެއްގައި ގާސިމް ވާހަކަ ދައްކަވަނީ. --- ފޮޓޯ: މަޖިލިސް\n"ސޭޓު" ކިޔާތީ ގާސިމް ނުރުހުން ފާޅުކުރައްވައިފި\n30 އޮކްޓޯބަރ 2019 - 13:17 48 comments\nޖުމްހޫރީ ޕާޓީގެ ލީޑަރު، މާމިގިލީ ދާއިރާގެ މެމްބަރު ގާސިމް އިބްރާހިމަށް ރައްޔިތުންގެ މަޖިލީހުގެ އެމްޑީޕީގެ ބައެއް މެމްބަރުން "ސޭޓު" ގެ ނަމުން ގޮވާތީ ގާސިމް މިއަދު ނުރުހުން ފާޅުކުރައްވައިފި އެވެ.\nސަރުކާރުން ރައްޔިތުންގެ މަޖިލިހަށް ހުށަހެޅި އާމްދަނީން ޓެކްސް ނެގުމުގެ ބިލަށް މަޖިލިހުގައި ބަހުސް ކުރައްވަމުން ގާސިމް ބޮޑަށް ރައްދު ދެއްވީ އޭނާ އަށް "ސޭޓު" ކިޔާ މީހުންނަށެވެ. ގާސިމް ވިދާޅުވި ގޮތުގައި "ސޭޓު" ނުވަތަ "މަހުޖަނަށް" ގޮވުން އާންމު ކަމަކަށް ވެފައިވާ ކަމަށެވެ.\nގާސިމް ވިދާޅުވި ގޮތުގައި އޭނާ އަށް އެގޮތަށް ގޮވަނީ ކުރީގެ ރައީސް މުހައްމަދު ނަޝީދުގެ ވެރިކަން ބަދަލުވީ ބަޣާވާތަކުން ކަމަށް ބުނާ މީހުންނެވެ. ގާސިމް ވިދާޅުވީ ނަޝީދުގެ ވެރިކަން ފެބްރުއަރީ 7، 2012 ގައި ބަދަލުވި ގޮތް ބޭރުގެ ފަނޑިޔާރުން ގެނެސްގެން ތަހުގީގުކޮށް ނިމި [އެއީ ބަޣާވާތެއް ނޫން] ކަމަށް ނިންމާފައިވާ ކަމަށެވެ.\n"ކިތަންމެ ވަރަކަށް އަޅުގަނޑުމެން މި ތަނުގައި ނަގަނަގާފައި ބަޣާވާތެކޭ ކިޔާފައ ދެއްކިޔަސް އެ މި ގައުމުގައި ނުހިނގާނެ. ބަޣާވާތަކަށް ވެސް ނުހެދޭނެ،" ގާސިމް ވިދާޅުވި އެވެ.\nބަޣާވާތަކީ ކިހިނެއް ކުރާ އެއްޗެއްކަން އެމްޑީޕީގެ މެމްބަރުން ދެނެވަޑައިގަންނަވާތޯ ގާސިމް ސުވާލުކުރެއްވި އެވެ. ގާސިމް ވިދާޅުވި ގޮތުގައި ބަޣާވާތަކީ ސިޔާސީ މީހުން ނުކުމެ ކުރާ އެއްޗެއް ނޫނެވެ. އަދި ބަޣާވާތޭ އަބަދު ކިޔާތީ އެއްވެސް ވަރަކަށް ކަންބޮޑުވެވަޑައިނުގަންނަވާ ކަމަށް ވެސް ގާސިމް ވިދާޅުވި އެވެ.\nފެބްރުއަރީ 7، 2012 ގައި ޖުމްހޫރީ މައިދާނަށް އެއްވެ ތިބި ފުލުހުންނާ ބައްދަލުކުރައްވަން އޭރުގެ ރައީސް ނަޝީދު ވަޑައިގަންނަވަނީ. -- ފައިލް ފޮޓޯ\n"އެކަމަކު ކުޑަ ކުދިން އަލިފު ބާ ޖަހައިގެން ދަސްކޮށްދޭން އުޅޭހެން މިއަދު އެ ވާހަކަ ދެއްކިޔަސް މި ގައުމުގައި އެކަމެއް ނުހިނގާނެކަން އަޅުގަނޑު ދަންނަވާލަން ބޭނުން ވަނީ،" މާނައެއް ނެތް ކަމެއްގައި ފިތުނަ ފަސާދަ އުފެއްދުމުގެ ބޭނުމެއް އޮތްތޯ ސުވާލު ކުރައްވަމުން ގާސިމް ވިދާޅުވި އެވެ.\nސަރުކާރުން ހުށަހެޅި ބިލާ ބެހޭ ގޮތުން ގާސިމް ވިދާޅުވީ ތަނެއްގައި ތަނަވަސްކަން އިތުރުވާނީ މުއްސަނދި މީހުން ވެސް ތިބެގެން ކަމަށެވެ. އަދި ޓެކްސް ނެގޭނީ ތަނަވަސްކަމާއި ފައިދާވާ ކުންފުނިތައް ހުރެގެން ކަމަށް ވެސް، ރާއްޖޭގެ އެންމެ ބޮޑު އެއް ވިޔަފާރިވެރިޔާ ގާސިމް ވިދާޅުވި އެވެ.\n"މި ކޮން ވާހަކައެއްތޯ މި ދައްކަނީ ބައެއްގެ ސިކުނޑިއަށް ވައްދައި ދޭން؟. މުއްސަނދިންނޭ މަހުޖަނުންނޭ. ދެ ފަހަރުން އެއްފަހަރު އިރުކޮޅަކުން މި ވާހަކައެއް މިދައްކަނީ. ސޭޓުންނޭ. މިވާހަކައެއް މި ދައްކަނީ ކޮން ކަމަކާ ހެދިތޯއޭ އަޅުގަނޑު ހިތަށް އަރަނީ،" ގާސިމް ވިދާޅުވި އެވެ.\nމާމިގިލީ ދާއިރާގެ މެމްބަރުކަން ތިން ވަނަ ދައުރަކަށް ކުރައްވާ ގާސިމް ވިދާޅުވީ ސޭޓުގެ ނަމުން އޭނާ އަށް ދިމާލަށް މުހާތަބު ކުރުމަކީ ޖޯކަކަށް ނޫނީ ނުވާ ކަމަށެވެ.\nއެމްޑީޕީގެ ބައެއް މެމްބަރުން ގާސިމަށް ނިސްބަތްކޮށް ސޭޓު ކިޔުމަކީ އާންމު ކަމެކެވެ. އަދި ސޯޝަލް މީޑިއާގައި ވެސް އެމްޑީޕީގެ އެކްޓިވިސްޓުން އެހެން ކިޔައި އުޅެ އެވެ.\nސަރުކާރުން ހުށަހެޅި ބިލާ ބެހޭ ގޮތުން ގާސިމް ވިދާޅުވި ގޮތުގައި އިންކަމް ޓެކްސް ނެގުމަކީ ޓެކްސް ނިޒާމު ފުރިހަމަކުރުމަށް ކުރަން ޖެހޭ ކަމެކެވެ. އެކަމަކު، ރާއްޖޭގައި އެކަން ކުރަން ވާނީ ދުނިޔޭގެ އެހެން ތަންތަނުގައި އެކަން ކުރާ ނިޒާމާއި އުސޫލުތަކާ ހަމަތަކުގެ މަތިން ކަމަށް އޭނާ ވިދާޅުވި އެވެ.\nއިންކަމް ޓެކްސް ނަގަން އެއްވެސް އިރެއްގައި ދެކޮޅު ނުހައްދަވާ ކަމަށް ގާސިމް މިއަދު ވެސް ވިދާޅުވި އެވެ. ރައްޔިތުން ނިކަމެތި ހާލެއްގައި ތިބި އިރު، ސަރުކާރުން އަދާކުރަންޖެހޭ ލޯނުތަކާއި ހިންގަން ޖެހޭ މަޝްރޫއުތަކަށް ކަންކަން ކުރެވޭނީ ފައިސާ ލިބިގެން ކަމަށް ވެސް ގާސިމް ވިދާޅުވި އެވެ.\n"އަމާ ބުނީތީ ފަރަށްދާ ގޮތަށް ކަންކަން ކޮށްފި ނަމަ، އޭގެ ނަތީޖާއަކަށް ވާނީ ހުސް މަސައްކަތްތަކެއް ކުރެވިފައި އެންމެ ފަހުން ކޮރަޕްޝަނާ ހަމަ އަށް ގޮސް އޭގެ ފުރިހަމަ ނަތީޖާ ނުލިބި ނިމިގެން ދިއުން. އެގޮތަށް އަޅުގަނޑުމެން ދާންވީތޯ؟" ފިނޭންސް މިނިސްޓަރު ކަން ކުރެއްވި ގާސިމް ވިދާޅުވި އެވެ.\nއިތުރު ލިޔުންތައް އެމްޑީޕީ މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް މަޖިލީހުގެ މެމްބަރުން އާމްދަނީން ނަގާ ޓެކްސް އެމްޑީޕީ ޕާލަމެންޓްރީ ގްރޫޕް ފެބްރުއަރީ7ފެބްރުއަރީ 8 ބަޣާވާތް\nބަޣާވާތް ކުރަން ދެވަނަ ފުރުސަތެއް ނެތް: ހަސަން ލަތީފް\n7 months ago 105\nފެބްރުއަރީ7ގެ މައްސަލަ މަޖިލިހުގެ ކޮމިޓީން ބަލަނީ!\nއިންކަމް ޓެކްސް ނަގަން ގާސިމްގެ ވޯޓެއް ނުލިބުނު!\n17 hours ago 41\n1 day ago 80\n23 hours ago 6


BREAKING NEWS: Ithuru 139 Meehun Covid Ah Fassivejje - Vaguthu\nއިތުރު 139 މީހުން ކޮވިޑަށް ފައްސިވެއްޖެ\nމިއަދު ރާއްޖެ އިން އިތުރު 139 މީހަކު ކޮވިޑް-19 އަށް ފައްސިވެއްޖެއެވެ.\nމިއަދު މާލެ އިން ކޮވިޑަށް ފައްސިވީ 26 މީހުންނެވެ. އަތޮޅުތެރޭގެ މީހުން ދިރިއުޅޭ ރަށްތަކުން މިއަދު 81 މީހުން ފައްސިވިއެވެ. އޭގެ އިތުުރުން ރިސޯޓްތަކުން އަށް މީހުން، ސަފާރީއަކުން ދެމީހުން އަދި އިންޑަސްޓްރިއަލް ރަށްތަކުން 22 މީހުން މިއަދު ފައްސިވިއެވެ.\nމިއަދު 4745 މީހުން ކޮވިޑަށް ޓެސްޓް ކުރިއެވެ. މިއަދު ކޮވިޑަށް ފައްސިވީ ޓެސްޓް ކުރި މީހުންގެ %2.93 މީހުންނެވެ. މިއަދަކީ ފާއިތުވި އެއްހަފްތާ ދުވަހުގެ ތެރޭގައި ކޮވިޑަށް ޓެސްޓް ކުރި މީހުންގެ ތެރެއިން ފައްސިވި މީހުންގެ ނިސްބަތް އެންމެ މައްޗަށް ދިޔަ ދުވަހެވެ.\nރާއްޖޭގައި މިހާރު ތިބި ކޮވިޑް ބަލި މީހުންގެ އަދަދު މިއަދު ވަނީ 2932 އަށް މަދުވެފައެވެ. މިއަދަކީ އޭޕްރީލް މަހުގެ 22 ވަނަ ދުވަހަށް ފަހު ރާއްޖޭގައި އެކްޓިވް ކޭސްގެ އަދަދު އެންމެ ދަށަށް ދިޔަ ދުވަހެވެ.\nކޮވިޑް ޖެހިފައި ތިބި މީހުންގެ ތެރެއިން މިހާރު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން ގެންދަނީ 22 މީހުންނަށެވެ.\nކޮވިޑް-19 އަށް މާލެ އިން ފައްސިވާ މީހުންގެ އަދަދު އަންނަނީ މިހާރު މަދުވަމުންނެވެ. މިއަދަކީ މާލެ އިން ކޮވިޑަށް ފައްސިވާ މީހުންގެ އަދަދު 100 އަށްވުރެ ދަށުގައި ހުންނަތާ 22 ވަނަ ދުވަހެވެ.\nކޮވިޑަށް ފައްސިވާ މީހުންގެ އަދަދު މަދުވާން ފެށުމުން މާދަމާ އިން ފެށިގެން ގިނަ ލުއިތަކެއް ލިބިގެން ދާނެއެވެ. އޭގެތެރޭގައި ކޮވިޑުން ދިފާއުވުމަށް ވެކްސިން ފުރިހަމަކޮށް 14 ދުވަސް ވެފައިވާނަމަ މޮނިޓަރިންގައި ނެތް ރަށްތަކަށް ކަރަންޓީން ވުމެއް ނެތި ދަތުރު ކުރުމުގެ ފުރުސަތު ލިބުން ހިމެނެއެވެ.


Luithakuge filaavalhun aa fiyavalhuthakuge there ah!\nލުއިތަކުގެ ފިލާވަޅާއެކު އާ ފިޔަވަޅުތަކުގެ ތެރެއަށް!\nމާލެ ލޮކްޑައުން ކުރި ދުވަސްވަރު: ކޮވިޑްގެ ހާލަތު އަލުން ގޯސްވެ މިހާރު ވަނީ އިތުރު ފިޔަވަޅުތައް އަޅާފައި -- ފޮޓޯ: އަވަސް އޮންލައިން\nރާއްޖޭގެ ކޮވިޑްގެ ހާލަތު ގޯހުން ގޯހަށް ބަދަލުވެފައި ވަނިކޮށް މިހާރު ވަނީ އަނެއްކާ ވެސް ފިޔަވަޅުތައް ވަރުގަދަކޮށް ތަންފީޒު ކުރަން ފަށާފަ އެވެ. މި ނިންމުން އައީ މުޅި ރާއްޖެ އެކަމާ ވަރަށް ބޮޑަށް ކަންބޮޑުވެ ހާސްވެފައި އޮއްވަ އެވެ. ރާއްޖޭގައި ކޮވިޑް-19 އިގެ ހާލަތު ވަރަށް ބޮޑަށް ގޯސްވެ ނުރައްކާވީ ވަރަށް ބޮޑަށް އަތް ދޫކޮށް ލެވިގެނެވެ. ހުރިހާ ދިމާއަކުން ފަރުވާ ކުޑަ ކުރެވިގެނެވެ. އެކަމަކު ސަރުކާރުން މިހާރު ވަނީ އެކަން ބަދަލުކޮށްފަ އެވެ.\nކޮވިޑްގެ ހާލަތާ ގުޅުވައި ރޭ ރައީސް އިބްރާހިމް މުހައްމަދު ސޯލިހު ވިދާޅުވި ގޮތުގައި ކޮވިޑްގެ ހާލަތު ގޯސް ހިސާބަށް ދިޔައީ މިދިއަ އޭޕްރީލް މަހުގެ ތެރޭގައި ދިން ލުއިތަކުގެ ސަބަބުންނެވެ. އެމަނިކުފާނު ގަބޫލުފުޅު ކުރައްވާ ގޮތުގައި ރާއްޖެ މިވަގުތު ވަދެފައި ވަނީ ކޮވިޑްގައި މިހާތަނަށް ދިވެހިން ތަޖުރިބާކޮށްފައި ނުވާފަދަ އުނދަގޫ ހާލަތެއްގެ ތެރެއަށެވެ. މި މަހުގެ މިހާތަނަށް 28،600 ވުރެ ގިނަ މީހުންނަށް ކޮވިޑް ޖެހިފައިވާއިރު މި މަހު އެކަނިވެސް 71 މީހަކު ކޮވިޑްގައި މަރުވެފައި ވެއެވެ.\nވަރުން އެޅުވުމަކާއެކު ރައީސް ވިދާޅުވި ގޮތުގައި ކޮވިޑްގައި ދިވެހިން ހޭދަކުރި 14 މަސް ދުވަހާއި މި މޭ މަހުގެ ނަންބަރު ހުރީ އެއް މިންވަރެއްގަ އެވެ. މިދިއަ އޭޕްރީލް މަހު ތެރޭ ދިން ލުއިތަކަކީ ރަނގަޅަށް ދެވުނު ލުއިތަކެއް ނޫނެވެ. އެކަމާއި ގުޅުވައި ވަކި ބަޔަކު ކުށްވެރި ކުރުމެއް ނެތެވެ. އޮތީ މާޒީ ހަނދާން ނައްތާލަފައި އަލުން ފެށުމެވެ.\nރައީސް ސޯލިހު ދެކެ ވަޑައިގަންނަވާ ގޮތުގައި ރާއްޖޭގައި ކޮވިޑް މެނޭޖްކުރަމުން އައީ ވަރަށް ރަނގަޅަށެވެ. މެނޭޖު ކުރުމުގައި ރާއްޖެ ފެއިލެއް ނުވެ އެވެ. އެހެން ނަމަވެސް ތަފާތު ސަބަބުތައް މެދުވެރިވެގެން އޭޕްރީލް މަހުގެ ތެރޭގައި އެކި ދިމާއިން ދެވުނު ލުއިތަކުގެ ސަބަނުން އަދި ކަންފަސޭހަ ކޮށްލެވިފައިވާތީ މިހާރު މި އޮތް ހާއްސަ ހާލަތުގެ ތެރެއަށް ރާއްޖެ ވަނީ އެވެ. އެމަނިކުފާނު ދެކެ ވަޑައިގަންނަވާ ގޮތުގައި މިއީ ކޮވިޑް މާޒީގެ ވާހަކަ ނުދައްކާ ކޮވިޑުގެ މިހާރުގެ އަރައިގަތުމަށް މަސައްކަތް ކުރަންވީ ވަގުތެކެވެ.\n"އަޅުގަނޑުމެން ހުރިހާ ކަމެއް މި ކުރަނީ ރައްޔިތުންގެ ރައްކާތެރިކަމަށްޓަކައި. ސަަރުކާރުގެ ކެރިފޯރުންތެރިކަން ހުރި މިންވަރުން އިތުރު އެހީ އިރާދަކުރެއްވިއްޔާ ކުރިއަށް އޮތްތަނުގައި ކޮވިޑުން ސަލާމަތްވުމަށްޓަކައި ދެމުން ގެންދާނެ،" ރައީސް ވިދާޅުވި އެވެ. "ސަރުކާރުން އެންމެ އިސްކަން ދެނީ މި ބަލިމަޑުކަމުން އަރައިގަތުމަށް. ސަރުކާރުގެ ހުރިހާ ވަސީލަތެއް މިކަމަށް ބޭނުން ކުރާނަން. މި އަޅާ ފިޔަވަޅުތައް ތަންފީޒު ކުރެވިއްޖެނަމަ މާލަސްތަކެއް ނުވެ އާއްމު ހާލަތަކަށް ރުޖޫއަވެވޭނެ ކަމަށް އުއްމީދު ކުރެވޭ." ރައީސް ވިދާޅުވި އެވެ.\nއޭޕްރީލް މަހުގެ ތެރޭގައި ކައުންސިލް އިންތިހާބު ބޭއްވުމުގެ ކުރިން ރައްޔިތުންގެ މަޖިލީހުން ބާރު އަޅައިގެން ބައެއް ފިޔަވަޅުތަކަށް ބަދަލުތައް ގެންނާން އެޗްޕީއަށް ޖެހުނެވެ. އަދި އިންތިހާބާ ގުޅުވައިގެން ބައެއް ބަންދުތައް ދޫކޮށްލައި ހުޅުވާލަން މަޖުބޫރުވި އެވެ. އަދި ރަށްރަށަށް ދިއުމާއި ކެމްޕޭން ކުރުމަށާއި އެނޫންވެސް އިންތިހާބާ ގުޅުންހުރި ވަރަށް ގިނަ ކަންކަމަށް ފަހިކޮށް ދިނުމުގެ ގޮތުން ފިޔަވަޅުތައް ދޫކޮށްލާން ޖެހިފައި ވެއެވެ. އޭޕްރީލް މަހުގެ ބޮޑު ބަޔަކީ ރޯދަ މަހަށްވުމުން މާލޭގެ ދިރިއުޅުމަށް އެހެން ބޮޑެތި ބަދަލުތައް ވެސް އައެވެ. އޭގެ ސަބަބުން ކޮވިޑް ފެތުރުން އިތުރުވި އެތައް ސަބަބެއް ކުރިމަތިވެފައި ވެއެވެ.\nއޭޕްރީލަށް ފަހު މޭ މަސް ނިމެންދާއިރު މިހާތަނަށް ރާއްޖެއިން 58،345 މީހަކަށް ވަނީ ކޮވިޑް ބަލިޖެހިފައެވެ. މިހާތަނަށް 145 މީހަކު ވަނީ މި ބަލީގައި މަރުވެފަ އެވެ. މިހާރު އޮތީ ވެދިޔަތަނުގައި ހެދުނު ގޯސްތައް ހަނދާން ނައްތާލުމެއް އަލުން ކޮވިޑްގެ ކޮންޓްރޯލް ނަގަން ކުރަން ޖެހޭ ހުރިހާ ކަމެއް އެންމެން ވެގެން ކުރުމެވެ.\nކޮވިޑް-19 މާލޭ ސިޓީ އެޗްޕީއޭ + ކޮރޯނާ ވައިރަސް ކޮވިޑް-19 އިގެ ބަލާއާފާތް އެޗްއީއޯސީ


ދިވެހިރާއްޖެއިން ބައިވެރިވެރިފައިވާ މުޢާޙަދާއެއްކަމަށްވާ މޮންޓްރިއަލް ޕްރޮޓޮކޯލް އޮން ސަބްސްޓެންސަސް ދެޓް ޑިޕްލީޓް ދި އޯޒޯން ލޭޔަގެ ދަށުން 2020ގެ ނިޔަލަށް ދިވެހިރާއްޖޭގައި އެޗް.ސީ.އެފް.ސީ ގޭސް ބޭނުންކުރުން ހުއްޓާލުމަށް ސަރުކާރުން ނިންމެވުމާ ގުޅިގެން 2019 ވަނައަހަރު ރާއްޖެއަށް މިގޭސް އެތެރެކުރަން\nދިވެހިރާއްޖެއިން ބައިވެރިވެރިފައިވާ މުޢާޙަދާއެއްކަމަށްވާ މޮންޓްރިއަލް ޕްރޮޓޮކޯލް އޮން ސަބްސްޓެންސަސް ދެޓް ޑިޕްލީޓް ދި އޯޒޯން ލޭޔަގެ ދަށުން 2020ގެ ނިޔަލަށް ދިވެހިރާއްޖޭގައި އެޗް.ސީ.އެފް.ސީ ގޭސް ބޭނުންކުރުން ހުއްޓާލުމަށް ސަރުކާރުން ނިންމެވުމާ ގުޅިގެން 2019 ވަނައަހަރު ރާއްޖެއަށް މިގޭސް އެތެރެކުރަން ޝައުގުވެރިވެލައްވާފަރާތްތަކަށް ބީލަންހުށަހެޅުއްވުމުގެ ފުރުސަތުހުޅުވާލަމެވެ. 2019 ވަނައަހަރު ދިވެހިރާއްޖެއަށް ކަނޑައަޅަފައިވާ އެޗް.ސީ.އެފް.ސީގެ ކޯޓާއަކީ 22 މެޓްރިކްޓަނެވެ.\nމި ބީލަމުގައި ބައިވެރިވުމަށް ޝައުގުވެރިވާ ފަރާތްތަކުން ތިރީގައިވާ އެޑްރެހަށް ލިޔުމަކުން ހުށަހެޅުއްވުމުން ބީލަން ފޮތްތަކުގެ އިލެކްޓްރޯނިކް ކޮޕީއެއް ލިބިވަޑައިގަންނަވާނެއެވެ.\nމި މިސައްކަތުގެ "ބީލަން ފޮތް" މި އިޢުލާނާއެކު ޑައުންލޯޑް ކުރެވޭގޮތަށް އެޓޭޗް ކޮށްފައި ހުންނާނެއެވެ. އަދި މި މިނިސްޓްރީގެ ވެބްސައިޓް www.environment.gov.mv އިން ޑައުންލޯޑް ކުރެވެންވެސް ހުންނާނެއެވެ. މިކަމާއި ގުޅޭގޮތުން އިތުރު މަޢުލޫމާތު އޮޅުން ފިލުވުމަށް ބޭނުން ވެއްޖެނަމަ ލިޔުމުން މި މިނިސްޓްރީއަށް ހުށަހެޅުއްވުން އެދެމެވެ.\nމިމަސައްކަތަށް ޝައުޤުވެރިވެލައްވާ ފަރާތްތަކަށް ބާއްވާ ޕްރީބިޑް ބައްދަލުވުން އޮންނާނީ 22 ނޮވެމްބަރ 2018 ވާ ބްރާސްފަތި ދުވަހުގެ 11:00 ގައި، މިނިސްޓްރީ އޮފް އެންވަޔަރަންމަންޓް އެންޑް އެނަރޖީގައެވެ.\nބިޑު ހުޅުވުމަށް ހަމަޖެހިފައިވަނީ 28 ނޮވެމްބަރ 2018 ވާ ބުދަ ދުވަހުގެ 11:00 ގައި މިނިސްޓްރީ އޮފް އެންވަޔަރަންމަންޓް އެންޑް އެނަރޖީގައި މި މަސައްކަތަށް އަންދާސީ ހިސާބު ހުށަހަޅުއްވާ ފަރާތްތަކުގެ ހާޒިރުގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާފަރާތުގެ ނަން ލިޔެވިފައި އޮންނަންވާނެއެވެ.\nނެޝަނަލް އޯޒޯން ޔުނިޓް\nފޯން: 3018369 3018366 ފެކްސް: 3018301


SunOnline: Column: Islaamee dhauvathu arabi gabeelaa thakah\nއަބްދުﷲ ފާރޫގް ހަސަން 03 May 2018, 15:20\nހަރަމްފުޅުގެ ތެރޭގައި ބަޔަކު ހަރަކާތްތެރިވަނީ -- ފޮޓޯ -- ރޮއިޓަސް\nކައުސާހިބާ ސައްލަﷲއަލައިހިވަސައްލަމަ ޠާއިފުގެ ދަތުރުފުޅަށްފަހު މައްކާއަށް އެނބުރިވަޑައިގެންނެވުމަކީ އެމާތް ސާހިބާ މައްކާގައި ހިންގަވަމުން ގެންދެވި އިންޤިލާބީ އިސްލާމީ ތަހްރީކު ކުރިޔަށް ގެންދެވުމަށް ލިބިވަޑައިގެންނެވި އައު ފުރުސަތެކެވެ. އިތުރުސާހިބާ ޞައްލަﷲ އަލައިހި ވަސައްލަމަ ޠާއިފުގައި ހުންނެވިއިރުވެސް އެމާތް ސާހިބާގެ މިތުރު ސަހާބީން އެބޭކަލުންގެ ދަޢުވަތުގެ މަސައްކަތްޕުޅު ކުރިޔަށް ގެންދެވިއެވެ. މައްކާގެ އޭރުގެ މަސްރަހު އޮތްގޮތަށް ރިޢާޔަތް ކުރައްވައި އެބޭކަލުންގެ ހަރަކާތްތެރިވެވަޑައިގަންނަވަމުން ގެންދެވީ ތަންކޮޅެއް ނިވާކޮށެވެ.\nޝައްކެއްވެސްނެތެވެ. ކޮމާންޑަރަކުނެތް ލަޝްކަރެއްވެސް ޤާއިދަކުނެތް އިންޤިލާބީ ހަރަކާތެއްވެސް މިސުރާބުން ކަސިޔާރުވުމަކީ ދާދިގާތުގައި އޮންނަކަމެކެވެ. އެހެންކަމުން ޞަޙާބީން ތިއްބެވީ ކައުސާހިބާ ޞައްލަﷲ އަލައިހި ވަސައްލަމަގެ ޤިޔާދަތަށް ވަރަށްބޮޑަށް ބޭނުންފުޅުވެފައެވެ. އެމާތް ސާހިބާގެ އިރުޝާދާއި މަޝްވަރާއަށް ނިހާޔަތަށް މުހުތާދުވެވަޑައިގެންފައެވެ.\nއާތާރީޚުތައް އުފައްދަވާ އިންޤިލާބީ ޝަޚްސިއްޔަތުންނަކީ ކުރިމަތިވާ މުޞީބަތްތަކާއި ނާކާމިޔާބީތަކުގެ ސަބަބުން ހިތްވަރު އެލުވައިލައްވާބައެއްނޫނެވެ. ފަހަތަށް ޖެހިވަޑައިގަންނަވާ ބައެއްނޫނެވެ. އަދި ކީއްތޯއެވެ. ކުރިމަތިވާ ހުރަސްތައް އުސްވެފައި ފުޅާވި ވަރަކަށް އެފަދަ ފަރާތްޕުޅުތަކުގެ ހިތްވަރުފުޅާއި ފަންވަރުފުޅުވަނީ ގަދައެވެ. ޢަޒުމުފުޅުވަނީ ވަރުގަދައެވެ. ސާބިތުކަންވަނީ އިތުރެވެ. ކައުސާހިބާ ސައްލަﷲ އަލައިހިވަސައްލަމަގެ ޠާއިފުގެ ދަތުރުފުޅުގައި ކުރިމަތިލައްވާންޖެހިވަޑައިގެންނެވި މުޞީބަތްތަކާއި ލިބިވަޑައިގެންނެވި ނާކާމިޔާބީގެ ސަބަބުން އެމާތް ސާހިބާގެ ހިތްވަރުފުޅުވެސް ވަކީން ގަދަވިއެވެ. އަމިއްލަފުޅު ނަފުސުގެ އިތުބާރު ސައްތައިންސައްތަ އިތުރުވިއެވެ. އާފޯރިޔަކާއި އިތުރުޖޯޝަކާއެކު އެމާތްސާހިބާގެ ދައުވަތުގެ މަސައްކަތްޕުޅުގައި ކުރިޔަށްވަޑައިގެންނެވިއެވެ. ނަމަވެސް އެހައިތަނުން ފެށިގެން މައްކާގެ މައިދާނަށް ޚާއްޞަ ކުރެއްވީ ޞަޙާބީންނެވެ. އިތުރު ސާހިބާ އެންމެ ބޮޑަށް ސަމާލުކަން ދެއްވީ ޢަރަބިޤަބީލާތަކަށް ދީނުގެ ދައުވަތު ރައްދުކުރެއްވުމަށެވެ. ކައުސާހިބާ ޞައްލަﷲ އަލައިހިވަސައްލަމަ ޠާއިފުން އެނބުރިމައްކާއަށް ފައިންޕުޅުބީއްސެވީ ނަބީކަމުގެ ދިހަވަނަ އަހަރުގެ ޛުލްޤައިދާ މަހުގައެވެ. ( މީލާދީން 619 ވަނަ އަހަރުގެ ޖޫންމަހުގެ ފަހުކޮޅު ނުވަތަ ޖުލައި މަހުގެ ކުރީކޮޅުގައެވެ. ) އޭރު ޙައްޖު މޫސުން އޮތީ ވަރަށް ކައިރިވެފައެވެ. ޢަރަބިކަރައިގެ ކަންކޮޅުތަކުން ޙައްޖާޖީންވަނީ މައްކާއަށް އަންނާން ފަށައިފައެވެ. އެހެންކަމުން ނަބީކަމުގެ ހަތަރުވަނަ އަހަރުން ފެށިގެން ކައުސާހިބާގެ އާދަފުޅެއްކަމުގައި ހައްދަވައިފައިވާ ފަދައިން ޤަބީލާތަކުގެ މީހުންގެގާތަށް ވަޑައިގެން އެޤަބީލާތަކަށް ދީނުގެދައުވަތު ދެއްވަމުން ގެންދެވިއެވެ. އިތުރު ސާހިބާގެ މިނިންމެވުމަށްފަހު އެމާތް ސާހިބާ ސީދާދައުވަތު ދެއްވި ޢަރަބި ޤަބީލާތަކުގެ ގޮތުގައި މުއައްރިޚުން ފާހަގަކުރައްވަނީ ބަނޫޢާމިރު، މުޙާރިބު، ފަޒާރާ، ޣައްސާން، މުއްރާ، ހުނައިފާ، ސުލައިމު، ބަނޫނަޟަރު، ކިންދާ، ކުލަބު، ޙާރިޘު ބިންކައުބު، ޢަޒުރަހު، ޙަޟާރިމާ މިޤަބީލާތަކެވެ. ނަމަވެސް ސީރަތުގެ ބައެއް އެދުރުން ވިދާޅުވާގޮތުގައި މީގެ ތެރެއިން ބައެއް ޤަބީލާތަކަކީ ކައުސާހިބާ ސައްލަﷲ އަލައިހިވަސައްލަމަ ނަބީކަމުގެ ހަތަރުވަނައަހަރުން ފެށިގެން އެކިފަހަރުމަތިން ދީނުގެ ދައުވަތު ދެއްވި ޤަބީލާތަކެވެ. ކޮންމެއަކަސް ހިޖްރައިގެ ކުރީން އެންމެފަހަށް އައި ހައްޖުމޫސުމާ ހަމަޔަށްވެސް ކައުސާހިބާ އަރަބި ޤަބީލާތަކަށް ދީނުގެދައުވަތުދެއްވިއެވެ.\nއިސްލާމްދީނުގެ ދުޝްމިނު އަބޫލަހަބު ހިޔަންޏެއް ފަދައިންހުންނަނީ ކައުސާހިބާ ޞައްލަﷲ ޢަލައިހިވަސައްލަމަގެ ފަހަތްޕުޅުން އަޅައިގެންފައެވެ. އިތުރުސާހިބާ ފައިންޕުޅު ބީއްސަވާ ކޮންމެ ތަނަކަށް އޭނާ ފަހަތްޕުޅުން ދެއެވެ. އިތުރުސާހިބާ ޞައްލަﷲ އަލައިހި ވަސައްލަމަ ޤުރްއާންކިޔަވައި ވިދާޅުވާން ފައްޓަވާއިރަށް އޭނާ އެކަމަށް ހުރަސް އަޅައެވެ. މީސްތަކުން ކީރިތި ޤުރްއާނުގެ އަޑުއެހިޔަ ނުދިނުމަށްޓަކައެވެ. އިތުރުސާހިބާ ވާހަކަފުޅެއް ދައްކަވާން ފައްޓަވާއިރަށް ޢަބޫލަހަބުއާއި އޭނާގެ އެކުވެރިން ހަޅޭއްފަޅޭއް ލަވައި އެއްވެސްމީހަކަށް އެވާހަކަފުޅު އަޑުއިވުނަކަ ނުދެއެވެ. އޭގެ އިތުރަށް ކައުސާހިބާ ޞައްލަﷲ އަލައިހި ވަސައްލަމަ އާ ބެހޭގޮތުން ނުހަނު ވިހަބަސްތައް މީހުންނަށް އިއްވަމުން ގެންދެއެވެ. "މިއީ އަހަރެމެންގެ މޮޔަ ކުއްޖެކެވެ. މީނާގެ ވާހަކަ އަޑުނާހާށެވެ. މީނާއަކީ މުރުތައްދުވެ ދީނުންބޭރުވެފައިހުރިމީހެކެވެ." މިފަދަ އެތައް ވާހަކަތަކެއް ދައްކަމުންގެންދެއެވެ. ކައުސާހިބާ ޞައްލަﷲ އަލައިހިވަސައްލަމަގެ ފޮނި ރީތި ފުރިހަމަ ވާހަކަ ދެއްކެވުންތެރިކަމުގެ އަސަރު މީސްތަކުންގެ ހިތްތަކަށް ފޯރިޔަނުދިނުމަށްޓަކައެވެ. މާތްﷲގެ ކަލާމްފުޅުގެ ބުއްދިތައް އަންތަރީސްކޮށްލާފަދަ ބަލާޣަތާއި ޙައްޤުފާޅުކުރެއްވުމުގެ ޖާދޫއިން މީހުންގެ ސިކުނޑިތައް ފަތަޙަވިޔަ ނުދިނުމަށްޓަކައެވެ.\nޝައްކެއްނެތެވެ. އިސްލާމްދީނުގެ ނަބިއްޔާ ސައްލަﷲ އަލައިހިވަސައްލަމަގެ މުހިންމަތަކީ އިންސާނިއްޔަތަށްޓަކައި ލާބައާއިމަންފާއާއި ހެޔޮކަމުގެ މުހިންމަތެކެވެ. އިތުރުސާހިބާގެ މުހިންމަތުގެ މަޤްސަދަކީ އިންސާނުންނާއި އެބައިމީހުންގެވެރި ރަސްކަލާނގެ ރަސްކަންފުޅާގުޅުވައިދެއްވުމެވެ. އިންސާނުން އެބައިމީހުންގެ ޙަޤީޤީ އިލާހަށް ލޮބުވަތައި ކިޔަމަންކުރެއްވުމެވެ. އަބޫލަހަބުގެ މުހިންމަތަކީ ނުބައިކަމުގެ ފަރާތަށް އިންސާނުން ގެންދިޔުމެވެ. ފަސާދަކުރުމެވެ. އިންސާނުން އެބައިމީހުންގެ ސާހިބުވަންތަ ރަސްކަލާނގެ ރަސްކަންފުޅާ ދުރުކުރުވުމެވެ.\nދުވާލުގެ އަލިކަމާއި ރޭގަނޑުގެ އަނދިރިކަމާ ގުޅިފައިވާ ފަދައިން ޝައިޠާނާވެސް ހުންނަނީ އިންސާނާއާ އަބަދުވެސް އަވަލައިފައެވެ. ފަހަތުގައި ޖައްސައިލައިފައެވެ. އިންސާނީ ތާރީޚުން އެނގޭފަދައިން އިންސާނެއްގެ ދަރަޖަމަތިވެރިވި ވަރަކަށް އެމީހަކާ އަޅައިގަނެގެން އުޅޭ ޝައިތާނާވެސް ވަރުގަދައެވެ. ޝައިޠާނާގެ މަސައްކަތް ވަރުގަދަވީވަރަކަށް ރައްބާނީ އިންސާނުންގެ ޠަބީޢީ ޤާބިލިއްޔަތު ދަނީ އިތުރުވަމުންނެވެ. އެބައިމީހުންގެ ހަކަތައާއި ބުންވަރު ދަނީގަދަވަމުންނެވެ. އަބޫލަހަބަކީވެސް ޤުރައިޝުވަންހައިގެ ނުފޫޒުހުރި ގަދަފަދަ ޝައިޠާނެކެވެ. ޝައިޠާނިއްޔަތުގައި އަރައިހުރި ޝައިތާނެކެވެ. އޭނާ އެންމެ އުފާވާކަމަކީ އިތުރުސާހިބާ ޞައްލަﷲ އަލައިހިވަސައްލަމަ އިންސާނިއްޔަތުގެ ހެވަތަޔަށްޓަކައި ކުރައްވާ މަސައްކަތްޕުޅަށް ހުރަސްއެޅުމެވެ. އަބޫލަހަބު ދެކޭގޮތުގައި އޭނާގެ ހަލާކުހުރި މަސައްކަތަކީ އޭނާގެ ކާމިޔާބީއެވެ. ނަމަވެސް ތާރީޚު ހެކިވާފަދައިން އިންސާނިއްޔަތާއި ޙައްޤު ގެ ދުޝްމިނު އަބޫލަހަބު މަރުވެފައިވަނީ މުރާދު ހާސިލުނުވެއެވެ. ނާކާމިޔާބުވެގެން ނެވެ.\nއިސްލާމްދީނުގެ ނަބިއްޔާ ޞައްލަﷲ އަލައިހިވަސައްލަމަ އިންސާނިއްޔަތުގެ ލާބައަށްޓަކައި ކުރެއްވި މަސައްކަތްޕުޅުގައި ޤަބީލާތަކަށް ދީނަށް ގޮވައިލެއްވުމުގައިވެސް ކުރިލައްވަން ޖެހިވަޑައިގަތީ ވަރަށް އިދީ މޫސުންތަކަކާއެވެ. ނަމަވެސް އިތުރުސާހިބާ ނުހަނު ސާބިތުކަމާއެކު ކުރިޔަށް ވަޑައިގެންނެވިއެވެ. އެދުވަސްވަރުގެ މަހާސަމާ ތަކަށާއި ޢުކާޒާއި، ޛުލްމަޖާޒުފަދަ ބާޒާރުތަކަށް ވަޑައިގެންނެވިއެވެ. އިސްލާމީތަހްރީކުގައި ބައިވެރިވުމަށް މީސްތަކުންނަށް ދައުވަތު ދެއްވަމުންގެންދެވިއެވެ. ހައްޖު މޫސުމުގައި މައްކާގެ ބޭރުންނާއި މިނާއިން ހައްޖުވެރިންނާ ބައްދަލުކުރައްވައި ކީރިތި ޤުރްއާން ކިޔަވައި ވިދާޅުވެ ދެއްވައެވެ. އިސްލާމީ ދައުވަތަށް އިޖާބަދޭ މީހުންނަށް ދުނިޔެމަތީންވެސް އިލާހީ މަތިވެރި ނަސީބު ލިބޭނެކަމުގެ ހެޔޮ ޚަބަރު ދެއްވައެވެ. ސަލާމަތްތެރި، އަމާން، ތަނަވަސް ދިރިއުޅުމެއް ލިބޭނެވާހަކަ ވިދާޅުވެދެއްވައެވެ. އާރާއިބާރުހުރި ރަސްކަމަކާއި ދުނިޔޭގެ ޤައުމުތަކުގެ ޤިޔާދަތު ލިބޭނެކަމުގެ އުފާވެރި ޚަބަރުދެއްވައެވެ.


Tsunami aa gulhigen dhookuri loan thah maafu kuraanan: Ibu | Mihaaru\nއިބޫ މިއަދު އއ. މަތިވެރީގައި ތިބި އިދިކޮޅު ސަޕޯޓަރުންނާ ބައްދަލު ކުރައްވަނީ. - ފޮޓޯ: އެމްޑީޕީ\nއއ. މަތިވެރިން މުހައްމަދު ޔާމީން\n13 ސެޕްޓެމްބަރ 2018 - 18:12 21 comments\nމި މަހުގެ 23 ގައި އޮންނަ ރިޔާސީ އިންތިހާބުގެ ކެމްޕެއިނަށް ހަތަރު އަތޮޅަކަށް ފެއްޓެވި ދަތުރުގައި މަތިވެރީގައި ތިބި އިދިކޮޅު ސަޕޯޓަރުންނާ ވާހަކަ ދައްކަވަމުން އިބޫ ވިދާޅުވީ 2004 ގައި ރާއްޖެއަށް އެރި ސުނާމީއާ ގުޅިގެން ލިބުނު ގެއްލުންތައް ފޫބެއްދުމަށް ދިން ލޯނުތައް އަދާނުކުރެވި ލޯންތަކުގެ އިންޓްރަސްޓް އަރައި ލޯނުތައް ނުދެއްކޭ ހާލަތަށް ބައެއް މީހުން ގޮސްފައިވާ ކަމަށެވެ.\nމީގެ 14 އަހަރު ކުރިން ޑިސެމްބަރު 26، 2004ގައި ރާއްޖެ އަށް ކުރިމަތިވި ސުނާމީގައި ގެދޮރު ގެއްލުނު މީހުންނަށް ދާއިމީ ބޯހިޔާވަހިކަން ހޯދައިދީފައިވާ ކަމަށް ރައީސް އަބްދުﷲ ޔާމީން ދާދި ފަހުން ވަނީ ވިދާޅުވެފަ އެވެ. ސުނާމީ ކާރިސާގައި ރާއްޖެ އިން 82 މީހުން މަރުވެ، 26 މީހުން ވަނީ ގެއްލިފަ އެވެ.\n"އަޅުގަނޑުމެންގެ ވެރިކަމުގައި، އެ ދޫކުރެވިފައި ހުރި ހުރިހާ ލޯންތަކެއް މައާފުކޮށްދޭނަން،" މަތިވެރީގައި އެމްޑީޕީގެ ޖަގަހަ ހުޅުއްވައިދެއްވުމަށް ފަހު އިބޫ ވިދާޅުވި އެވެ.\nގިނަ އަދަދެއްގެ ބަޔަކު ބައިވެރިވި ޖަލްސާގައި އިބޫ ވިދާޅުވީ ރައީސް ޔާމީންގެ ވެރިކަމުގައި އެތައް ކަމަކަށް އިއުތިރާފްވެވަޑައިގެންފައިވާ ކަމަށެވެ.\nއެގޮތުން، ވެރިކަމުގައި ވައްކަމާއި ހިޔާނާތް އޮތް ކަމާއި މަގާމުތަކުން ބޭފުޅުން ދުރު ކުރުމުގައި އިސް ދައުރެއް އަދާކުރެއްވި ކަމަށް ރައީސް ޔާމީން އިއުތިރާފްވެވަޑައިގެންނެވި ކަމަށް ވިދާޅުވި އެވެ.\nމިދިޔަ އަންގާރަ ދުވަހު ގދ. ތިނަދު އަށް ވަޑައިގެން، ރައީސް ޔާމީން ވަނީ ރައްޔިތުންގެ މަޖިލިހުގެ އިދިކޮޅު 13 މެމްބަރެއްގެ ގޮނޑި ގެއްލުވާލުމަށް އެންމެ އިސްކޮށް މަސައްކަތް ކުރެއްވީ އެމަނިކުފާނު ކަމަށް ވިދާޅުވެ، އެކަމަށް ވެސް އިއުތިރާފްވެވަޑައިގެންފަ އެވެ. އެހެންވެ، އިދިކޮޅު ފަރާތްތަކުގެ ނުރުހުން ވަނީ ރައީސް ޔާމީނަށް އަމާޒުވެފަ އެވެ.\nޖުމްހޫރީ ޕާޓީގެ ލީޑަރު ގާސިމް އިބްރާހިމާއި ކުރީގެ ރައީސް މުހައްމަދު ނަޝީދަށް ރިޔާސީ އިންތިހާބުގައި ކުރިމަތިނުލެއްވޭ ގޮތަށް ހެއްދެވީ ރައީސް ޔާމީން ކަމަށް، އެމަނިކުފާނު އަމިއްލަފުޅަށް އިއުތިރާފްވެވަޑައިގެންފައިވާތީ އެކަމަށް އިޝާރާތް ކުރައްވައި، އިބޫ ވިދާޅުވީ އިދިކޮޅު ޕާޓީތަކުން ގުޅިގެން، ރިޔާސީ އިންތިހާބަށް ނުކުންނަން ޖެހުނީ މި ސަބަބުތަކާ ހެދި ކަމަށެވެ. އަދި ރައްޔިތުން ބޭނުންވަނީ ރާއްޖޭގައި އޮތް ވައްކަމާއި ކޮރަޕްޝަން ފޮހެލައި، ހަމަޖެހިލައިގެން އުޅެލަން ކަމަށް ވިދާޅުވި އެވެ.\nއިބޫ ވަނީ މަތިވެރި އާއި އއ. އަތޮޅުގެ އެހެން ބައެއް ރަށްރަށަށް އަސާސީ ހިދުމަތްތައް ފޯރުކޮށްދިނުމަށް ވައުދުވެވަޑައިގެންފަ އެވެ. އަދި ރާއްޖެ ތަރައްގީ ކުރަން ބޭނުންވަނީ ލާމަރުކަޒީ ނިޒާމަކުން ކަން ފާހަގަކުރައްވައި އިބޫ ވިދާޅުވީ އިދިކޮޅު ވެރިކަމެއްގައި މާލީ ފުދުންތެރިކަން ކައުންސިލްތަކަށް ދޭނެ ކަމަށެވެ.\nއިތުރު ލިޔުންތައް އެމްޑީޕީ ސުނާމީ އިދިކޮޅު ފަރާތްތައް އަދާލަތު ޕާޓީ އއ. އަތޮޅު ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް އއ. މަތިވެރި


ނިޕާ ވައިރަސް އިން ސަލާމަތްވުމަށް ކުރެވޭނީ ކޮންކަމެއް؟ | Fuvahmulahcity\nނިޕާ ވައިރަސް އިން ސަލާމަތްވުމަށް ކުރެވޭނީ ކޮންކަމެއް؟\nނިޕާ ވައިރަހަކީ ޒޫނޮޓިކް ޕެތަޖެން އެކެވެ. މީގެ މާނައަކީ މިއީ ޖަނަވާރުންގެ ކިބައިން އިންސާނުންނަށް އަރާފައިވާ ވައިރަސް އެކެވެ. ފުރަތަމަ ފަހަރަށް މިވައިރަސް ފެނިފައިވަނީ 1998 ވަނަ އަހަރު ސިންގަޕޫރުންނެވެ. އެފަހަރު އިންސާނުންނަށް މިބަލި އަރާފައިވަނީ އޫރުގެ ސަބަބުންނެވެ. މިބަލި ފަތުރާ ޖަނަވާރަކީ ޓެރޯޕަސް އާއިލާގެ ވާ އެވެ. މިއީ އިންސާނުންގެ އިތުރުން ބައެއް ޖަނަވާރުންނަށްވެސް ޖެހޭ ވައިރަސް އެކެވެ،\nމިބަލި ފެތުރެނީ ކިހިނެތް؟\nމިބަލި ޖެހިފައިވާ މީހެއްގެ ދަލާއި ކުޅު އަދި ކުޑަކަމުދާ ތަކެތި އެހެން މީހެއްގެ ގައިގައި ހޭކިއްޖެނަމަ މިބަލި ފެތުރޭނެއެވެ. މީގެ އިތުރުން މިވައިރެސްއަށް އިންފެކްޓް ވެފައިހުރި ވާލެއް ކައިފައިވާ މޭވާއެއް ނުވަތަ އެނޫންވެސް ކާ އެއްޗެއް ނުވަތަ ވާާ ގެ ކުޑަކަމުދާ ތަކެތި އުގުޅިފައިވާ އެއްޗެއް ކައިފިނަމަވެސް މިބަލި ޖެހޭނެއެވެ. މީގެ އިތުރުން މިބަލި ޖެހިފައިވާ ޖަނަވާރެއް ރަނގަޅަށް ނުކައްކާ ކައިފިނަމަވެސް މިބަލި ޖެހުމުގެ ފުރުސަތު ބޮޑެވެ. މީގެ އިތުރުން މިބަލި ޖެހިފައިވާ ވާ އުޅޭ ރުކެއްގައި އަޅާ މޭވާ ނުވަތަ ރުކު ރާއިންވެސް މިބަލި ޖެހޭނެއެވެ.\nބަލިޖެހުމުން ދެންވާނީ ކިހިނެތް؟\nނިޕާ ބަލި ޖެހުމުން ބައެއް މީހުންނަށް އެ ބަލީގެ އެއްވެސް އަލާމާތެއް ނުފެނި ހިނގައި ދާނެ އެވެ. މިބަލީގެ އަލާމާތްތަކުގައި ހުންއައުމާއި ބޮލުގައި ރިއްސުމާއި ހޮޑުލެވުމާއި އަދި ކަރުތެރެ ހަލާކުވުން ވެސް ހިމެނެއެވެ. މިބަލި ޖެހި ގިނަ ދުވަސް ވާރަކަށް ނޭވާ ލާ ނިޒާމަށް އުދަގޫތަކެއް ކުރިމަތިވެ، ނޭވާލާނިޒާމުގެ ބަލިތައް ޖެހެއެވެ. ދި ނިއުމޯނިޔާ ފަދަ ނޭވާލާނިޒާމަށް ޖެހޭ ބަލިތައް ޖެހޭނެއެވެ.\nމިބަލީގެ ދެން އަންނަ ސުޓޭޖްގައި ސިކުޑީގެ ޓިޝޫތައް ބަލިކަށިވެ، ބައެއް ޓިޝޫތައް އިންފުލޭތްވެ، ބޯއެބުރުމާއި ހޭނެތުންފަދަ އަލާމާތްތައް ކުރިމަތިވެއެވެ. އަދި ބައެއް ފަހަރު މިބަލި ޖެހުމުގެ 48 ގަޑިއިރު ތެރޭގައި ސިކުނޑި ދުޅަވެ، މީހާ ކޯމާއާށް ދެއެވެ.\nވާ ކައިފައިވާ މޭވާ ނުކެއުން\nރަނގަޅަށް ރޯފިލުވައިގެން ޖަނަވާރުގެ މަސް ކެއުން\nބަލި ޖެހިފައިވާާ މީހުން ކައިރިއަށް ނުދިއުން\nމޭވާ އާއި ތަރުކާރީ ކެޔުމުގެ ކުރިން ރަނގަޅަށް ދޮވުން\nނިޕާ ބަލީގެ ފަރުވާ އަކީ ކޮބާ؟\nނިޕާ ބައްޔަކީ އެބައްޔަށް މިހާތަނަށް ފަރުވާއެއް ހޯދިފައިނުވާ ބައްޔެކެވެ. މިބަލިން ރައްކާތެރިވުމަށް ވެކްސިންއެއް އަދި ބޭހެއް ވެސް ތައްޔާރު ކުރެވިފައެއް ނުވެއެވެ.\n← “އަނބިމީހާ ފެނުނީ ދެ މިނެޓަށް، އެއީ ހިތްވަރުގަދަ ނަރުހެއް”\nފުވައްމުލަކު ޕޮލިސް ސްޓޭޝަނުން ތަޙްޤީޤު ކުރަމުންދާ ތިން މައްސަލައަކާ ގުޅިގެން ތިން މީހަކު ހޯދުމުގެ މަސައްކަތް ފުލުހުން ފަށައިފި! →


Mashooru Vaahaka Liyuntheriya John le Carré Maruvejje - Vaguthu\nއިނގިރޭސިވިލާތުގެ މަޝްހޫރު ވާހަކަ ލިއުންތެރިޔާ ޖޯން ލޭ ކާރޭ އުމުރުން 89 އަހަރުގައި މަރުވެއްޖެ އެވެ.\nފިނި ހަނގުރާމައިގައި ލޭ ކާރޭ ލިއުނު "ޓިންކާ ޓެއިލާ ސޮލްޖާ ސްޕައި" އާއި "ދަ ސްޕައި ހޫ ކޭމް އިން ފްރޮމް ދަ ކޮލްޑް" އަދި "ދަ ނައިޓް މެނޭޖާ"، މި ތިން ފޮތަކީ ލޭ ކާރޭ ލިއުނު ފޮތްތަކުގެ ތެރެއިން އެންމެ މަޝްހޫރުވި ފޮތްތަކެވެ. އަދި މި ފޮތްތަކުގެ ސަބަބުން އޭނާ ވަނީ މުޅި ދުނިޔެއަށް މަޝްހޫރު ވެފަ އެވެ.\nލޭ ކާރޭ މަރުވިކަން އޭނާގެ އާއިލާއިން ވަނީ ކަށަވަރު ކޮށްދީފައެވެ. އާއިލާއިން ބުނީ ލޭ ކާރޭ މަރުވީ ނިއުމޯނިޔާ ޖެހިގެން ރޯޔަލް ކޯންވޯލް ހޮސްޕިޓަލުން ފަރުވާ ހޯދަމުން ގެންދަނިކޮށް ކަމަށެވެ.\nލޭ ކާރޭގެ އެންމެ ދުވަސްވީ އެކުވެރިޔާ އަދި އޭނާގެ އެޖެންޓު ޖޯނީ ގެލާ ބުނީ ލޭ ކާރޭ އަކީ އިނގިރޭސި ލިއުންތެރިކަމަށް ޝައްކެއް ނުވާ މިންވަރަށް މޮޅު މީހެއް ކަމަށެވެ. ލޭ ކާރޭ ވަނީ ފިނި ހަނގުރާމައިގެ ވާހަކަތައް ވަރަށް ތަފްސީލުކޮށް އެއްވެސް އުނިއިތުރެއް ނުގެނެސް ގެނެސްދީފައި ކަމަށް ޖޯނީ ގެލާ ބުނެފައި ވެއެވެ.\nފޮޓޯ: ޕިކްޗާ ލައިބްރަރީ\n"އަހަންނަށް ވަނީ ތަޖުރިބާ ހުރި އިރުޝާދުދޭ މީހެއް ގެއްލިފައި، ހިތްވަރުދޭ އަދި އެންމެ މުހިންމު އެކުވެރިއެއް. އޭނާ އާއި އެވަރުގެ މީހެއް ދެނެއް ނުފެންނާނެ" ޖޯނީ ގެލާ ބުނެފައި ވެއެވެ.\nލޭ ކާރޭގެ މަރާއި ގުޅިގެން މަޝްހޫރު އެތައް ލިއުންތެރިންނެއް ދަނީ އޭނާއަށް ތައުޒިޔާގެ މެސެޖު ފޮނުވަމުންނެވެ. އެގޮތުން ސްޓެފެން ކިންގްގެ ތައުޒިޔާގެ މެސެޖުގައި ބުނީ މި އަހަރު ވެގެންދިޔައީ ލިއުންތެރިންނާއި އިންސާނިއްޔަތައް މަސައްކަތް ކުރާ ފަރާތްތަކަށް ލިބުނު ބޮޑު ދެރައެއް ކަމަށެވެ. ރޮބާޓް ހެރިސް ބުނީ މި ހަބަރަކީ އޭނާއަށް ވަރަށް ކަންބޮޑުވުން ކުރިމަތިކުރުވި ކަމަކަށް ވި ކަމަށެވެ.\n1931 ވަނަ އަހަރު އުފަންވި ޑޭވިޑް ކޯންވެލް، ފަހުން އޭނާގެ ނަން ލޭ ކާރޭގެ ނަމަށް ބަދަލުކުރެވުނު އިރު އޭނާ ފުރަތަމަ މަސައްކަތް ކޮށްފައި ވަނީ ސީކްރެޓް ސާވިސް ގައި އެވެ. އޭނާ އަކީ އެތައް ބަޔަކު ގަދަރު ކުރާ އަދި ސަރުކާރުގައި އެތައް އަހަރެއް ވަންދެން މަސައްކަތް ކޮށްފައިވާ މީހެކެވެ.


Lavakiyuntheriyaa Chris Brown ah rape ge thuhumathu\nކްރިސް ބްރައުންއަަށް ރޭޕްގެ ތުހުމަތު\nކްރިސް ބްރައުން އަކީ ހޮލީވުޑްގެ ރެޕް ލަވަކިޔުންތެރިޔެއް--\nހޮލީވުޑްގެ ލަވަކިޔުންތެރިޔާ ކްރިސް ބްރައުންއަށް ރޭޕްގެ ތުހުމަތު ކޮށްފި އެވެ.\nރިޕޯޓުތައް ބުނާ ގޮތުގައި ކްރިސް ބްރައުން ހައްޔަރު ކޮށްފައިވަނީ ރޭޕް އާއި ޑްރަގްގެ ތުހުމަތުގަ އެވެ. ކްރިސް ހައްޔަރު ކުރީ ފްރާންސްގެ ވެރިރަށް ޕެރިހުންނެވެ. ކްރިސް އާއެކު އޭނާގެ ބޮޑީގާޑެއް ވެސް ހައްޔަރު ކުރި އެވެ. އޭނާ އަށް ކުރި ތުހުމަތު ތަކާއެކު ފްރާންސްގެ ފުލުހުން މިހާރު އަންނަނީ އެ މައްސަލަ ބަލަމުންނެވެ.\n"އީ.އެންޓަޓެއިންމަންޓް" އިން ރިޕޯޓު ކުރި ގޮތުގައި ރޭޕް ކުރި ކަމަށް ތުހުމަތު ކުރާ 24 އަހަރުގެ އަންހެން މީހާ ފުލުހުންނަށް މައްސަލަަ ހުށަހެޅިއިރު ބުނެފައިވަނީ އެ އަމަލު ހިންގީ ހޮޓަލެއްގެ ކޮޓަރީގައި ކަމަށެވެ. މައްސަލަ ހުށަހެޅި އަންހެން މީހާ ބުނި ގޮތުގައި، ޖަނަވަރީ 15 އާއި 16 ވަނަ ދުވަހު އޭނާގެ ރައްޓެހިންނާއެކު ކްރިސް އާ ބައްދަލު ކުރީ ކްލަބަކުން ކަމަށެވެ.\nކްރިސް އަކީ މީގެ ކުރިންވެސް އެކިކަހަލަ މައްސަލަތަކުގައި ހައްޔަރު ކޮށްފައިވާ މީހެކެވެ. މަޝްހޫރު ލަވަކިޔުންތެރިޔާ ރިއާނާ އަށް ޖިސްމާނީ އަނިޔާ ކުރުމުގެ ތުހުމަތުގައި މީގެ ދިހަ ވަރަކަށް އަހަރު ކުރިން އޭނާ ހައްޔަރު ކުރި އެވެ. އަދި އޭގެ ފަހުން 2016 ވަނަ އަހަރު ބަޑި އަކުން އަންހެނަކަށް ބިރު ދެއްކި ކަމަށްވެސް ރިޕޯޓު ކުރި އެވެ.\nރޭޕްގެ ތުހުމަތާއެކު ކްރިސް ހަައްޔަރުކޮށް މައްސަލަަ ބެލުމަށްފަހު މިހާރު ވަނީ ދޫކޮށްލާފަ އެވެ. ފުލުހުން އޭނާ ދޫކޮށްލުމުން ސޯޝަލް މީޑިއާ މެދުވެރިކޮށް އޭނާ ބުނެފައިވަނީ އެ ތުހުމަތުތަކަކީ ކަނޑައެޅިގެން ދޮގު ތުހުމަތު ތަކެއް ކަމަށެވެ.


Chelsea govaigen Conte court ah dhanee | Mihaaru\nމިދިޔަ ސީޒަނުގެ އެފްއޭ ކަޕް ފަައިނަލަށް ފަހު ކޮންޓޭ އެފްއޭ ކަޕް ތަށި ހިފައިގެން.-- ފޮޓޯ: އޭއެފްޕީ\nޗެލްސީ ގޮވައިގެން ކޮންޓޭ ކޯޓަށް ދަނީ\n08 ނޮވެމްބަރ 2018 - 09:573comments\nލަންޑަން (ނޮވެމްބަރު 8) - މިދިޔަ ޖުލައި މަހު ތެރޭ ޗެލްސީ ކޯޗުކަމުން އެންޓޯނިއޯ ކޮންޓޭ ވަކިކުރިއިރު ކަންތައްތައް ދިޔަ ގޮތާމެދު ހިތްހަމަނުޖެހިގެން އޭނާ އެ ޓީމު ގޮވައިގެން ކޯޓަށްދާން ހުރިހާ ކަމެއް ނިންމާފައިވާ ކަމަށް މީޑިއާ ރިޕޯޓްތައް ބުނެފި އެވެ.\nމިދިޔަ ސީޒަނުގައި ކޮންޓޭ އާއި ޗެލްސީގެ ވެރިޔާ ރޯމަން އަބްރަމޮވިޗާ ދެމެދު މައްސަލަތަކެއް ޖެހިފައިވާ ކަމަށް މީޑިއާގައި އަޑުފެތުރުނެވެ. ޗެލްސީގެ ވެރިންނާއި ކޮންޓޭއާ ދެމެދު ހިޔާލުތަފާތުވުންތަކެއް އުފެދުނީ ކޮންޓޭގެ ޓްރާންސްފާ ޕްލޭންތަކާ އެއްގޮތަށް ކުރިއަށްދާން ޗެލްސީ ބޯޑުން ދެކޮޅު ހެދުމުންނެވެ.\nޗެލްސީގެ ކޯޗުކަމުގެ މަގާމުން ކޮންޓޭ ވަކިކުރަން މިދިޔަ ޖެނުއަރީ މަހު އަބްރަމޮވިޗް ނިންމި ކަމަށް ރިޕޯޓްތައް ބުނެ އެވެ. އަދި އޭގެ ފަހުން ޓީމުގެ އެކި މަގާމުތަކުގައި ތިބި މީހުންނާއި ކޮންޓޭއާ ގުޅުން ކުޑަވި އެވެ.\nމުސްތަގުބަލާ މެދު ސުވާލުތަކެއް އުފެދިފައިވީ ނަމަވެސް ކޮންޓޭ ވަނީ މިދިޔަ ސީޒަނުގައި ޗެލްސީ އަށް އެފްއޭ ކަޕް ކާމިޔާބު ކޮށްދީފަ އެވެ. ޗެލްސީގެ ކޯޗުކަމުން ކޮންޓޭ ވަކިކުރީ އެ ޓީމާ އެކު އޭނާ އެފްއޭ ކަޕް ކާމިޔާބު ކުރިތާ 55 ދުވަސް ފަހުންނެވެ. އަދި ކޮންޓޭ މި އަހަރަށް ޕްރީ ސީޒަން ޕްރެކްޓިސް ވެސް ފަށާފައިވަނިކޮށް އޭނާ ވަކިކޮށް ޗެލްސީން މައުރީޒިއޯ ސާރީ ކޯޗަކަށް ހަމަޖެއްސި އެވެ.\nސާރީ ކޯޗަަކަށް ގެންނަން ކޮންޓޭ މަގާމުން ދުރުކުރިއިރު އޭނާ އަށް ބަދަލެއްގެ ގޮތުގައި އޭނާގެ މުސާރަ އަށްވާ 14.4 މިިލިއަން ޑޮލަރުގެ ކޮމްޕެންސޭޝަން ފީ އެއް ވެސް ދޭން އެއްބަސްވި އެވެ. ރިޕޯޓްތައް ބުނާގޮތުން ކޮންޓޭ ޗެލްސީ ގޮވައިގެން ދައުވާ ކުރަން ނިންމީ އޭނާގެ ކެރިއަރުގެ އެއް އަހަރު އޮޅުވާލުމެއްގެ ތެރޭގައި ބެހެއްޓި ކަމަށް ބުނެ އެވެ. ޗެލްސީން ކޮންޓޭއާ މެދު ގޮތެއް ނުނިންމައި ހުއްޓައި އޭނާ އަށް ރަނގަޅު ދެ ހުށަހެޅުމެއް ގެއްލުމުން އޭގެ ބަދަލެއްގެ ގޮތުގައި 10 މިލިއަން ޑޮލަރު ހޯދަން ބޭނުންވެ އެވެ.\nކޮންޓޭ މައްސަލަތައް ހުށަހަޅާފައިވަނީ ކޯޓް އޮފް އާބިޓްރޭޝަން ފޯ ސްޕޯޓްސް އަށެވެ. ކޮންޓޭ ދައުވާކުރަނީ ޗެލްސީ އަތުން 24.4 މިލިއަން ޑޮލަރު ހޯދުމަށެވެ.\nޗެލްސީން ވަނީ ކޮންޓޭއާ ދެމެދު އުފެދިފައިވާ މައްސަލަތައް ކޯޓުން ބޭރުން ނިންމަން އޭނާއާ ބައްދަލުކުރަން އެދިފަ އެވެ. އެކަމަކު ކޮންޓޭ ވަނީ އޭނާ އަށް މީގެ ކުރިން ގިނަ ކަންތައްތަކެއް އޮޅުވާލާފައިވާތީ ޗެލްސީގެ އެއްވެސް އޮފިޝަލަކާ ބައްދަލުކުރަން ދެކޮޅު ހަދައިފަ އެވެ.\nކޮންޓޭ އަށް ދޭން ޖެހޭ ކޮމްޕެންސޭޝަން ފީ ނުދޭން ޗެލްސީން ވަނީ ގިނަ އުޒުރުތަކެއް ދައްކައިފަ އެވެ. އޭގެ ތެރޭގައި މިދިޔަ ސީޒަނުގައި ޗެލްސީގެ ފޯވާޑް ޑިއޭގޯ ކޮސްޓާއާ މެދު ކޮންޓޭ އުސޫލުން ބޭރުން ކަންތައްކޮށްފައިވާ ކަމަށް ތުހުމަތުކުރެ އެވެ. އަދި އޭގެ އިތުރުން ޓީމުގެ ސްޕޮންސަރުންގެ އިވެންޓްތަކަށް ކޮންޓޭ ހާޒިރުނުވާ ކަމަށާއި ނޫސްވެރިންގެ ބައްދަލުވުންތަކަށާއި ޓީމުގެ ޓްރެއިނިން އަށް ގަޑިޖެހިގެން ކޮންޓޭ ދާތީ އޭގެ ޝަކުވާ ޗެލްސީ އޮފިޝަލުން ވަނީ މީޑިއާގައި ކޮށްފަ އެވެ.\nދާދިފަހުން ރެއާލް މެޑްރިޑްގެ ކޯޗުކަމާ ކޮންޓޭ ހަވާލުވާން އުޅޭ ކަމަށް މީޑިއާގައި އަޑުފެތުރުނެވެ. ރެއާލުގެ ކުރީގެ ރައީސް ރާމޮން ކަލްޑެރޯން ވިދާޅުވީ ކޮންޓޭ އަށް ރެއާލުގެ ވަޒީފާ ނުލިބުނީ އޭނާ ކުރި ޝަރުތުތަކާ މެދު ރެއާލްގެ ރައީސް ފްލޮރެންޓީނޯ ޕެރޭޒް ހިތްހަމަނުޖެހުމުން ކަމަށެވެ.